
RICHARD P. FEYNMAN s-a născut la New York în 1918. De la 
vârsta de cincisprezece ani a început să descopere pe cont propriu 
matematica, construind de unul singur un aparat matematic prin care 
să rezolve problemele cu care se confrunta încă înainte de a ajunge la 
colegiu. A urmat cursurile Institutului Tehnologic din Massaschusetts, 
apoi ale Universităţii Princeton, unde obţine în 1942 titlul de doctor. 
Lucrarea sa de doctorat, sub îndrumarea lui John Wheeler, dovedea o 
frapantă originalitate şi independenţă în gândire, punând piatra de 
temelie la ceea ce avea să fie cunoscut mai târziu drept „metoda 
integralei de drum” şi „diagramele Feynman”. În timpul războiului a 
participat la Proiectul Manhattan şi, în afară de calculele complicate 
pe care era pus să le facă, plictisindu-se în izolarea de la Los Alamos, 
se amuza să spargă seifurile care conţineau documente ultrasecrete. 
După război, a devenit profesor la Universitatea Cornell, apoi la 
Institutul Tehnologic din California (Caltech). Aici, începând din anii 
'50, activitatea sa de cercetare s-a concentrat asupra electrodinamicii 
cuantice (contribuţie pentru care a şi primit în 1965 Premiul Nobel), 
superfluidităţii heliului lichid şi dezintegrării beta. Metoda 
diagramelor Feynman, o cale intuitivă, sugestivă şi extrem de 
puternică de reprezentare a interacţiilor, a devenit poate unealta cea 
mai folosită în fizica teoretică. În afară de cercetare, Feynman a fost 
atras, ca puțini alți fizicieni, de lucrul cu studenții. Mărturia cea mai 
semnificativă sunt cursurile ținute la Caltech în anii 1961 - 1963, 
cursuri de introducere în fizică destinate studenților începători, 
publicate sub titlul The Feynman Lectures on Physics. În 1986 a făcut 
parte din Comisia Rogers care investiga dezastrul navetei spațiale 
Challenger şi a avut cu acest prilej o apariție memorabilă la 
televiziune, în care, cu mijloace simple, a explicat pe înțelesul 
publicului larg ce s-a întâmplat. A murit în 1988. Ultimele sale 
cuvinte, consemnate de sora lui, au fost: „N-aş vrea să mor de două 
ori. E atât de plictisitor!” 

Dincolo de contribuțiile sale în numeroase domenii din fizică, 
stilul nonconformist, mereu surprinzător, imaginația şi şarmul său au 
făcut din Feynman figura cea mai cunoscută între fizicieni, după 
Einstein. În afara lucrărilor de specialitate, Feynman a scris şi cărți în 
care îşi povesteşte cu mult umor peripeţiile: Surely You're Joking, Mr. 
Feynman! şi What Do You care What Other People Think? 

Notă asupra traducerii 


În 1969, la doar şase ani după publicarea lor în America, The 
Feynman Lectures on Physics (Cursurile de fizică ale lui Feynman) au 
apărut la Editura Tehnică în trei volume masive, sub titlul Fizica modernă, 
în traducerea profesorilor Mihai Gavrilă şi Oliviu Gherman. Impactul 
acestor cursuri neconvenţionale asupra studenţilor şi elevilor de liceu, la 
noi, ca şi pretutindeni, a fost imens. (În engleză s-au publicat un milion şi 
jumătate de exemplare, în rusă un milion, iar în alte limbi, în total, peste 
jumătate de milion.) Se simţea deci de mai mulţi ani nevoia reeditării cărții 
lui Feynman, dar publicarea unei lucrări de mai bine de 3.000 de pagini 
întâmpina din toate punctele de vedere mari dificultăţi. Din fericire însă, în 
1995, Basic Books, editorul american al lui Feynman, a tipărit un volum 
(Six Easy Pieces — trimitere la celebrul film din anii '70 Five Easy Pieces) 
conținând şase dintre lecţiile-capitole cele mai accesibile, de interes aşa-zis 
general, şi care prin urmare se adresează unui public mai larg, constituind 
o cum nu se poate mai bună introducere în fizică. 

Dezvoltarea fizicii a făcut ca unele afirmaţii din cursurile ţinute de 
Feynman acum aproape o jumătate de secol să nu mai fie valabile azi. (În 
câteva cazuri, am semnalat faptul prin note de subsol.) Însă nimic din 
spiritul care orientează înţelegerea fizicii şi nimic din metoda deducţiilor şi 
demonstrațiilor nu e depăşit. Dimpotrivă, fizica de azi are nevoie în cel mai 
înalt grad de „stilul Feynman”, de o privire proaspătă, fără complexul şi 
obsesia tiranică a formalismelor, privire care poate repune mereu totul în 
discuţie. 

Cartea de faţă reproduce textul volumului american Six Easy 
Pieces şi foloseşte traducerile ediţiei române din 1969. Astfel, primele cinci 
capitole (conţinute în volumul I al ediţiei din 1969) au fost traduse de 
Mihai Gavrilă, iar capitolul al şaselea (din volumul III) a fost tradus de 
Oliviu Gherman. Nota editorului american, introducerea lui Paul Davies şi 
prefața lui David L. Gootistein şi Gerry Neugebauer au fost traduse de 
redactorul prezentei ediţii. 


Nota editorului american 


Şase lecţii uşoare sunt rezultatul nevoii de a oferi unui public cât 
mai larg un curs introductiv, substanţial, dar fără a intra în detalii tehnice, 
bazat pe ştiinţa lui Richard Feynman. Am ales cele mai uşoare şase 
capitole din celebra carte de referință a lui Feynman, Cursuri de fizică 
(publicată pentru prima dată în 1963), care rămâne în continuare cea mai 
cunoscută lucrare a sa. Spre norocul publicului larg, Feynman a ales să 
prezinte anumite subiecte-cheie în termeni mai curând calitativi, fără 
formule matematice, iar aceste lecţii au fost reunite în prezentul volum. 

Dorim să adresăm mulţumirile noastre lui Paul Davies pentru 
pătrunzătoarea sa introducere la această nouă ediţie. În continuarea 
introducerii sale am ales să reproducem două prefețe la Cursurile de 
fizică, una scrisă de Feynman însuşi, cealaltă de doi dintre colegii săi, 
deoarece ele lămuresc contextul capitolelor ce urmează şi dau o imagine 
despre Richard Feynman şi ştiinţa sa. 

În fine, dorim să mulţumim Departamentului de Fizică şi Arhivelor 
Institutului de Tehnologie din California, mai cu seamă lui Judith 
Gootistein şi lui Brian Hatfield, pentru valoroasele şi competentele lor 
sfaturi privind acest proiect editorial. 


Introducere 


Există o idee falsă, larg răspândită, conform căreia ştiinţa e o 
îndeletnicire impersonală, rece şi cu desăvârşire obiectivă. În timp ce 
majoritatea activităţilor umane sunt dominate de mode, capricii şi 
personalităţi, ştiinţa se presupune a fi constrânsă de reguli acceptate şi 
de teste riguroase. Doar rezultatele contează, nu şi oamenii care le 
obţin. 

Avem de-a face, evident, cu o absurditate. La fel ca toate 
eforturile umane, ştiinţa e o activitate condusă de oameni şi se supune 
în aceeaşi măsură modelor şi capriciilor. În acest caz moda nu ţine 
atât de o alegere subiectivă, cât de felul în care savanții văd lumea. 
Fiecare epocă adoptă propria sa perspectivă asupra problemelor 
ştiinţifice, urmând de regulă calea deschisă de anumite figuri 
dominante care stabilesc problemele la ordinea zilei şi definesc cele 
mai bune metode de abordare. Uneori savanții capătă o statură 
suficient de impunătoare pentru a fi luaţi în seamă de publicul larg, 
iar, atunci când e înzestrat cu intuiţii ieşite din comun, acel savant 
poate deveni un simbol pentru întreaga comunitate ştiinţifică. În 
secolele trecute, Isaac Newton a fost un simbol. Newton întruchipa 
savantul gentleman - perfect informat, spirit religios, lucrând fără 
grabă şi metodic. Acest stil de activitate ştiinţifică a reprezentat un 
model vreme de două sute de ani. În prima jumătate a secolului XX, 
Albert Einstein l-a înlocuit pe Newton ca simbol al ştiinţei. Excentric, 
ciufulit, neamţ, zăpăcit, absorbit total de munca lui, arhetip al 
gânditorului abstract, Einstein a schimbat felul de a face fizică punând 
în discuţie înseşi conceptele care definesc domeniul. 

Richard Feynman a devenit un simbol al fizicii de la sfârşitul 
secolului XX -— şi a fost primul american care a ajuns la acest statut. 
Născut la New York în 1918 şi educat pe Coasta de Est, era prea tânăr 
pentru a participa la Vârsta de Aur a fizicii care, în primele trei 
decenii ale secolului, a schimbat perspectiva noastră asupra lumii prin 
cele două revoluţii gemene, teoria relativităţii şi mecanica cuantică. 
Aceste impetuoase progrese au pus temeliile edificiului pe care îl 
numim azi Noua Fizică. Feynman a pornit de la aceste temelii şi a 
ajutat la construirea primului nivel al Noii Fizici. Contribuțiile sale au 
atins aproape fiecare latură a domeniului şi au avut o influenţă 
profundă şi durabilă asupra felului în care fizicienii gândesc universul 
fizic. 

Feynman a fost fizician teoretician prin excelenţă. Newton 
fusese în egală măsură experimentator şi teoretician. Einstein privea 
pur şi simplu cu dispreţ experimentul, preferând să-şi lege credinţa de 
gândirea pură. Deşi a ajuns la o adâncă înţelegere teoretică a naturii, 


Feynman nu s-a îndepărtat niciodată de lumea reală, de multe ori 
impură, a rezultatelor experimentale. Niciunul din cei care l-au văzut 
pe Feynman la bătrâneţe cum a explicat cauza dezastrului navetei 
spaţiale Challenger scufundând un elastic în apă cu gheaţă nu se poate 
îndoi că a fost deopotrivă un spirit ludic şi un gânditor foarte practic. 

La început, Feynman şi-a făurit un nume prin lucrările sale 
teoretice privind particulele subatomice, mai precis în domeniul 
cunoscut sub numele de electrodinamică cuantică (QED). De fapt, 
teoria cuantică s-a născut chiar din această problemă. În 1900, 
fizicianul german Max Planck a propus ideea conform căreia lumina şi 
celelalte radiaţii electromagnetice, care fuseseră considerate până 
atunci drept unde, se comportau paradoxal ca nişte mici pachete de 
energie, sau „cuante”, când interacţionau cu materia. Aceste cuante au 
fost numite fotoni. Pe la începutul anilor '30, arhitecţii noii mecanici 
cuantice făuriseră un aparat matematic pentru a descrie emisia şi 
absorbţia fotonilor de către particulele încărcate electric, cum ar fi 
electronii. Deşi această primă formulare a electrodinamicii cuantice s- 
a bucurat de un succes limitat, era limpede că teoria avea fisuri. În 
multe cazuri, calculele dădeau răspunsuri contradictorii, ba chiar 
infinite, la întrebări fizice bine puse. Către sfârşitul anilor '40, tânărul 
Feynman şi-a îndreptat atenţia asupra elaborării unei teorii coerente a 
QED. 

Pentru a aşeza QED pe baze sănătoase, teoria trebuia să fie 
compatibilă nu numai cu principiile mecanicii cuantice, dar şi cu cele 
ale teoriei speciale a relativităţii. Cele două teorii veneau fiecare cu 
propriul ei aparat matematic distinct, sisteme de ecuaţii complicate 
care pot fi într-adevăr combinate şi reconciliate pentru a da o 
descriere satisfăcătoare a QED. Era o sarcină dificilă, presupunând 
înalte aptitudini matematice, iar aceasta a fost calea urmată de 
contemporanii lui Feynman. Feynman însă a ales o cale complet 
diferită — atât de diferită încât putea indica imediat răspunsurile fără a 
face apel la vreo matematică! 

Pentru a realiza această capodoperă de intuiţie, Feynman a 
inventat un sistem simplu de diagrame care îi poartă numele. 
Diagramele Feynman sunt un mijloc euristic simbolic, însă extrem de 
puternic, de a descrie ce se întâmplă cu electronii, fotonii şi alte 
particule care interacționează între ele. În zilele noastre diagramele 
Feynman au ajuns un auxiliar banal al calculelor, dar la începutul 
anilor '50 au marcat o senzaţională despărţire de calea tradiţională a 
fizicii teoretice. 

Deşi reprezentase o piatră de hotar în dezvoltarea fizicii, 
problema elaborării unei teorii coerente a electrodinamicii cuantice 
era însă doar începutul. Trebuia definit un stil Feynman distinct, un 
stil menit să aducă cu sine o suită de rezultate importante într-un 


spectru larg de probleme din fizică. Stilul Feynman poate fi cel mai 
bine descris ca un amestec de respect şi insolenţă faţă de înţelepciunea 
moştenită. 

Fizica este o ştiinţă exactă, iar corpul de cunoştinţe existent, 
deşi incomplet, nu poate fi pur şi simplu dat deoparte. Feynman a 
căpătat încă de foarte tânăr o formidabilă înţelegere a principiilor 
acceptate în fizică şi a ales să lucreze aproape exclusiv asupra 
problemelor convenţionale. Nu era acel tip de geniu care să se izoleze 
la periferia disciplinei şi să dea din întâmplare peste ceva cu totul nou. 
Avea talentul de a aborda subiecte ţinând de curentul principal într-o 
manieră neortodoxă. Aceasta însemna ocolirea formalismului existent 
şi dezvoltarea propriei sale abordări profund intuitive. În vreme ce 
majoritatea fizicienilor teoreticieni se bazează pe calcule matematice 
minuţioase pentru a se orienta şi a găsi un sprijin în încercarea de a 
ajunge la teritorii necunoscute, atitudinea lui Feynman semăna cu cea 
a unui cavaler. Îţi dădea impresia că putea citi natura ca pe o carte 
dând de ştire ce aflase fără să se împotmolească în analize migăloase. 

Într-adevăr, urmându-şi preocupările în această manieră, 
Feynman dovedea un dispreţ sănătos față de formalismele riguroase. E 
greu de apreciat profunzimea geniului de care e nevoie pentru a lucra 
în felul acesta. Fizica teoretică e unul dintre cele mai dure exerciţii 
intelectuale, combinând noţiuni abstracte ce desfid vizualizarea cu 
complexitatea matematică extremă. Doar adoptând o strictă disciplină 
mentală pot avansa majoritatea fizicienilor. Feynman însă părea să 
calce în picioare codul strict al practicii şi să culeagă noi rezultate ca 
pe nişte fructe gata pârguite din Pomul Cunoaşterii. 

Stilul Feynman datora mult personalităţii omului. Atât în viaţa 
profesională, cât şi în cea personală părea că tratează lumea ca pe un 
uriaş joc distractiv. Universul fizic îi oferea o serie fascinantă de 
mistere şi provocări, iar la fel stăteau lucrurile şi cu mediul social. Pus 
pe şotii o viaţă întreagă, el trata autorităţile şi forurile academice cu 
aceeaşi lipsă de respect pe care le dovedea şi faţă de formalismul 
matematic îmbâcsit. Nesuportând prostia, încălca regulile de fiecare 
dată când le găsea arbitrare sau absurde. Scrierile sale autobiografice 
conţin povestiri amuzante despre felul în care Feynman păcălea 
serviciile de securitate însărcinate cu protejarea secretelor bombei 
atomice în timpul războiului, spărgea seifuri, descumpănea femei cu 
comportamentul său din cale-afară de îndrăzneţ. A tratat şi Premiul 
Nobel, decernat pentru contribuţia sa la electrodinamica cuantică, în 
aceeaşi manieră „dacă vă place, bine, dacă nu, iar bine”. 

Alături de aversiunea pentru formalism, Feynman era fascinat 
de tot ce e insolit şi obscur. Mulţi îşi vor aduce aminte de pasiunea lui 
pentru ţara Tuva din Asia Centrală, minunat surprinsă într-un film 
documentar făcut spre sfârşitul vieţii. Între pasiunile sale se mai 


numărau tobele bongo, pictura, frecventarea cluburilor de striptease şi 
descifrarea textelor maya. 

Feynman însuşi făcea mult pentru a-şi cultiva personalitatea 
atipică. Deşi se apuca cu greu de scris, era volubil în conversații şi îi 
plăcea să spună poveşti despre ideile şi aventurile sale. Aceste 
istorisiri, adunate de-a lungul anilor, i-au conferit o aură de mister şi l- 
au făcut să devină o legendă încă din timpul vieţii. Studenţii, mai ales 
cei tineri, îl îndrăgeau pentru stilul său fermecător, iar mulţi dintre ei 
îl idolatrizau. Când a murit de cancer în 1988, studenţii de la Caltech, 
unde lucrase cea mai mare parte a carierei sale, au desfăşurat un 
banner cu un mesaj simplu: „Te iubim, Dick”. 

Felul detaşat în care aborda viața în general şi fizica în 
particular a făcut din el un om care ştia minunat să comunice. 

Nu prea avea timp să ţină cursuri formale sau să conducă 
lucrările de doctorat ale studenţilor. Şi totuşi putea preda lecţii 
strălucite atunci când subiectul îl atrăgea, folosind întreaga sa 
inteligenţă sclipitoare, intuiţia profundă şi nonconformismul cu care 
venea din activitatea sa de cercetare. 

La începutul anilor ’60 Feynman a acceptat să predea un curs 
de introducere în fizică studenţilor din primii doi ani de la Caltech. A 
făcut-o cu exuberanta-i caracteristică şi cu amestecul său inimitabil de 
nonconformism, farmec şi umor extravagant. Din fericire, aceste 
nepreţuite cursuri au fost păstrate pentru posteritate sub forma unei 
cărţi. Deşi complet diferite ca stil şi prezentare de manualele 
convenţionale, Cursurile de fizică ale lui Feynman au avut un imens 
succes şi au stimulat şi inspirat o întreagă generaţie de studenţi din 
toată lumea. După trei decenii, nimic din strălucirea şi limpezimea 
acestor volume nu s-a pierdut. Şase lecţii uşoare sunt extrase direct din 
Cursurile de fizică. Rostul acestei cărţi este de a da publicului larg o 
imagine reprezentativă a Dascălului Feynman, prezentând capitolele 
introductive, mai puţin tehnice, din această lucrare de referinţă. 
Rezultatul e un minunat volum, care poate sluji deopotrivă ca iniţiere 
în fizică pentru nespecialişti şi apropiere de personalitatea lui 
Feynman. 

Ce impresionează mai mult la expunerea atent elaborată a lui 
Feynman este felul în care reuşeşte să explice noţiuni avansate din 
fizică pornind de la un număr redus de concepte şi de la un jargon 
matematic şi tehnic minim. Avea iscusința de a găsi analogia potrivită 
sau ilustrarea din viaţa de zi cu zi pentru a dezvălui esenţa unui 
principiu profund, fără să-l ascundă în spatele detaliilor accidentale 
ori irelevante. 

Selecţia subiectelor conţinute în acest volum nu se doreşte a fi 
o trecere în revistă exhaustivă a fizicii moderne, ci o mărturie 
laborioasă pentru felul în care Feynman aborda problemele. 


Descoperim de îndată cum poate el limpezi subiecte banale, precum 
forţă sau mişcare, prin perspective noi. Conceptele-cheie sunt ilustrate 
cu exemple din viaţa de zi cu zi sau din trecut. Fizica e în permanenţă 
legată de alte ştiinţe, fără ca să planeze pentru vreo clipă îndoiala 
asupra faptului că fizica e disciplina fundamentală. 

Chiar de la începutul celor Şase lecţii uşoare aflăm că la 
temelia întregii fizici stă noţiunea de lege — existenţa unui univers 
ordonat care poate fi înţeles pe calea gândirii raţionale. Dar la legile 
fizicii nu se poate ajunge direct prin observarea naturii. Ele sunt 
exasperant de bine ascunse, criptate subtil în fenomenele pe care le 
studiem. Procedeele tainice ale fizicianului - un amestec de 
experimente atent proiectate şi de teoretizări matematice - sunt 
necesare pentru a dezvălui realitatea subiacentă care se supune unor 
legi. 

Probabil că cea mai bine cunoscută lege din fizică e legea lui 
Newton conform căreia gravitația scade cu pătratul distanţei, 
prezentată aici în capitolul cinci. Subiectul e introdus în contextul 
sistemului solar şi al legilor lui Kepler privind mişcarea planetelor. 
Dar gravitația e universală, se aplică în întreg cosmosul şi îi dă ocazia 
lui Feynman să-şi condimenteze prezentarea cu exemple din 
astronomie şi cosmologie. Comentând fotografia unei îngrămădiri 
globulare de stele ţinută laolaltă de forțe nevăzute, devine poetic: 
„Cine nu vede gravitația acţionând aici n-are suflet”. 

Alte legi cunoscute se referă la diferite forţe negravitaţionale 
din natură, care descriu interacţiile dintre particulele de materie. 
Există însă numai câteva asemenea forţe, iar Feynman însuşi se bucură 
de privilegiul de a fi unul dintre puţinii savanţi din istorie care au 
descoperit o nouă lege a fizicii, lege privind felul în care forţa 
nucleară slabă afectează comportamentul unor particule subatomice. 

Fizica particulelor la energii înalte, deopotrivă grandioasă şi 
seducătoare, cu uriaşele ei acceleratoare şi lista parcă fără sfârşit de 
particule subatomice  nou-descoperite, reprezintă giuvaierul din 
coroana ştiinţei postbelice. Cercetările lui Feynman au fost orientate 
mai cu seamă spre lămurirea rezultatelor din acest domeniu. Rolul 
simetriilor şi legilor de conservare în ordonarea faunei subatomice a 
reprezentat o importantă temă comună de cercetare pentru specialiştii 
din fizica particulelor. 

Multe din simetriile studiate de fizicienii care se ocupă de 
particulele elementare erau însă deja bine cunoscute în fizica clasică. 
Între ele, un rol aparte îl joacă simetriile generate de omogenitatea 
spaţiului şi a timpului. Să considerăm, de pildă, timpul: în afară de 
cosmologie, unde big bang-ul marchează începutul timpului, nimic din 
fizică nu ne face să distingem între un moment de timp şi cel următor. 
Fizicienii spun că lumea e „invariantă în raport cu translaţiile 


temporale”, ceea ce înseamnă că, indiferent dacă în măsurători iei ca 
moment zero miezul nopţii sau miezul zilei, descrierea fenomenelor 
fizice rămâne aceeaşi. Procesele fizice nu depind de un zero absolut al 
timpului. Se dovedeşte că această simetrie în raport cu translaţia 
temporală are drept consecință una dintre cele mai elementare şi mai 
utile legi din fizică: legea conservării energiei. Această lege spune că 
poţi deplasa energie sau îi poţi schimba forma, dar nu poţi s-o creezi 
sau s-o distrugi. Feynman explică limpede această lege spunând 
povestea nostimă a lui Dan, un băieţel pus pe şotii care îşi ascunde 
cuburile de mama lui (capitolul patru). 

Cea mai incitantă lecţie din volum este ultima -— o prezentare a 
mecanicii cuantice. Nu e nicio exagerare în afirmaţia că mecanica 
cuantică a dominat fizica secolului XX şi că, între teoriile ştiinţifice în 
vigoare, este de departe încununată de succesul cel mai mare. E 
indispensabilă dacă vrem să înțelegem particulele subatomice, atomii 
şi nucleele, moleculele şi legăturile chimice, structura solidelor, 
supraconductorilor şi suprafluidelor, conductibilitatea electrică şi 
termică a metalelor şi semiconductorilor, structura stelelor şi multe 
altele. Are aplicaţii practice de la laseri la circuitele integrate. Toate 
acestea apărute dintr-o teorie care la prima vedere -— şi la a doua -— 
pare absolut nebunească! Niels Bohr, unul din întemeietorii mecanicii 
cuantice, remarca odată că acela care nu e şocat de teorie n-a 
priceput-o. 

Problema e că ideile mecanicii cuantice lovesc chiar în inima a 
ceea ce am putea numi realitatea de bun-simţ. În particular, ideea că 
obiectele fizice precum electronii sau atomii au o existenţă 
independentă, cu un set complet de proprietăţi fizice la orice moment 
de timp, e pusă sub semnul întrebării. De exemplu, un electron nu 
poate avea în acelaşi moment o poziţie în spaţiu şi o viteză bine 
definite. Dacă vrei să determini poziţia electronului îl găseşti într-un 
loc din spaţiu, iar dacă îi măsori viteza obţii un răspuns precis, însă nu 
poţi face ambele observaţii în acelaşi timp. Nu are sens nici să atribui 
valori definite, dar necunoscute, pentru poziţia şi viteza unui electron 
în absenţa unui set complet de observaţii. 

Acest indeterminism care ţine de însăşi natura particulelor 
atomice e înglobat în celebrul principiu de incertitudine al lui 
Heisenberg. El impune limite stricte preciziei cu care proprietăţi 
precum poziţia şi viteza pot fi simultan cunoscute. O valoare exactă 
pentru poziţie distruge spectrul valorilor posibile pentru viteză şi 
viceversa. Imprecizia cuantică se vădeşte în felul în care electronii, 
fotonii şi alte particule se mişcă. Anumite experimente pot pune în 
evidenţă faptul că ele urmează drumuri bine definite în spaţiu, aşa 
cum gloanţele îşi urmează traiectoria spre ţintă. Dar alte condiţii 
experimentale dezvăluie că aceste entităţi se pot de asemenea 


comporta ca nişte unde, prezentând tipare caracteristice de difracție şi 
interferenţă. 

Superba analiză pe care Feynman o face celebrului experiment 
„cu două fante”, care surprinde „şocanta” dualitate undă-particulă în 
forma ei cea mai izbitoare, a devenit o piesă clasică în istoria 
expunerilor ştiinţifice. Pornind de la câteva idei simple, Feynman 
izbuteşte să-l aducă pe cititor chiar în inima misterului cuantic şi ne 
uimeşte prin natura paradoxală a realităţii pe care o prezintă. 

Deşi manuale de mecanică cuantică existau încă de la începutul 
anilor '30, e tipic pentru Feynman faptul că, tânăr fiind, a preferat să 
remodeleze teoria pentru sine într-un chip cu totul nou. Metoda lui 
Feynman are meritul de a ne pune la dispoziţie o imagine vie a felului 
în care funcţionează şiretlicul cuantic. Ideea este că, în mecanica 
cuantică, drumul unei particule prin spaţiu nu este în general bine 
definit. Ne putem închipui, de pildă, că un electron care se mişcă liber 
nu călătoreşte pur şi simplu în linie dreaptă între şi B, aşa cum bunul- 
simţ ne-ar face să bănuim, ci urmează o mulţime de căi ocolite. 
Feynman ne îndeamnă să ne închipuim că, într-un fel, electronul 
explorează toate drumurile posibile, iar, în absenta unei observaţii 
care să arate ce cale e urmată, trebuie să presupunem că toate aceste 
drumuri alternative contribuie cumva la realitate. Astfel, atunci când 
un electron ajunge într-un punct din spaţiu — de pildă, la ecranul-ţintă 
- mai multe istorii diferite trebuie integrate pentru a crea acest 
eveniment. 

Aşa-numita integrală de drum a lui Feynman, sau abordarea 
mecanicii cuantice prin suma istoriilor, face din această idee 
remarcabilă un procedeu matematic. Ani de-a rândul a rămas oarecum 
ca o curiozitate, dar pe măsură ce fizicienii au împins mecanica 
cuantică spre limitele ei — aplicând-o gravitaţiei şi chiar cosmologiei —, 
s-a dovedit că abordarea lui Feynman oferă cel mai bun mijloc de 
calcul pentru descrierea universului cuantic. Istoria va arăta probabil 
că, între numeroasele sale contribuţii remarcabile în fizică, formularea 
mecanicii cuantice în termeni de integrale de drum este cea mai 
semnificativă. 

Multe din ideile prezentate în acest volum au un caracter 
profund filosofic. Şi totuşi Feynman îi privea cu suspiciune pe filosofi. 
Am avut odată prilejul să-l abordez pe tema legăturii dintre natura 
matematicii şi legile fizicii şi să-l întreb dacă s-ar putea considera că 
legile matematice abstracte au o existenţă platoniciană independentă. 
Plin de subtilitate şi de spirit, mi-a arătat că într-adevăr aşa păreau să 
stea lucrurile, dar a dat imediat înapoi de îndată ce l-am îndemnat să 
adopte o anume poziţie filosofică. La fel de prudent a fost şi când am 
încercat să-l provoc pe tema reducţionismului. Îndrăznesc să afirm că, 
în fond, Feynman nu dispreţuia problemele filosofice. Dar, aşa cum 


era în stare să facă foarte bine fizică matematică, fără a-şi sistematiza 
matematica, putea avea intuiţii filosofice subtile, fără vreo filosofie 
sistematică. Ce îl deranja era formalismul, nu conţinutul. 

E puţin probabil să mai apară un alt Richard Feynman. Era în 
mare măsură un om al timpului său. Stilul Feynman se potrivea 
perfect cu un subiect care se afla în procesul de consolidare a unei 
revoluţii şi începea explorarea consecinţelor lui îndepărtate. Fizica 
postbelică era bine fixată în temeliile sale, matură în structurile 
teoretice, dar larg deschisă către cercetarea posibilelor aplicaţii. 
Feynman a intrat în lumea fermecată a conceptelor abstracte şi şi-a 
pus amprenta gândurilor lui asupra multora dintre ele. Această carte 
oferă şansa unică de a arunca o privire în mintea unuia dintre oamenii 
cei mai remarcabili. 

Septembrie 1994 


Prefaţă[1] 


Către sfârşitul vieţii sale, renumele lui Richard Feynman a 
depăşit graniţele comunităţii ştiinţifice. Aparițiile sale în calitate de 
membru al comisiei care investiga dezastrul navetei spaţiale 
Challenger l-au făcut cunoscut publicului larg; de asemenea, un 
bestseller istorisind aventurile sale picareşti i-a atras o popularitate 
comparabilă poate cu cea a lui Albert Einstein. Dar încă din 1961, 
înainte chiar ca Premiul Nobel să-i aducă notorietatea, Feyman era 
mai mult decât celebru printre membrii comunităţii ştiinţifice — era 
deja o legendă. Excepţionalele sale înzestrări de profesor au contribuit 
fără îndoială la răspândirea şi îmbogățirea legendei lui Richard 
Feynman. 

A fost într-adevăr un mare profesor, poate cel mai mare 
profesor al timpurilor noastre. Pentru Feynman, sala de curs era un 
teatru, iar profesorul un actor care se ocupa nu doar cu fapte şi cifre, 
ci şi cu arta dramatică şi focurile de artificii. Se plimba într-una în faţa 
sălii, fluturându-şi braţele, „combinaţia imposibilă de fizician 
teoretician şi prezentator de circ, la fiecare pas mişcare corporală şi 
efecte sonore”, după cum scria New York Times. Fie că se adresa 
studenţilor, colegilor sau publicului larg, pentru cei care au avut 
norocul să-l vadă pe Feynman ţinând conferinţe experienţa era 
întotdeauna neconvenţională şi imposibil de uitat, aşa cum era şi 
persoana sa. 

Avea mari talente actoriceşti, era expert în captarea atenţiei 
oricărui public. Cu mulţi ani în urmă, preda un curs avansat de 
mecanică cuantică în faţa unei audiente numeroase, compusă din 
câţiva studenţi din anii superiori şi aproape întreaga facultate de fizică 
de la Calltech. În timpul unei lecţii, Feynman a început să explice cum 
pot fi reprezentate anumite integrale complicate sub forma unor 
diagrame: timpul pe axa asta, spaţiul pe cealaltă axă, linii şerpuite 
pentru linia asta dreaptă etc. După ce a descris ceea ce e cunoscut în 
lumea fizicii ca diagramă Feynman, s-a întors spre clasă, zâmbind 
ştrengăreşte: „Iar asta se numeşte DIAGRAMĂ!” Feynman ajunsese la 
deznodământ, iar sala a izbucnit în aplauze spontane. 

Ani de-a rândul după ce predase lecţiile care alcătuiesc această 
carte, Feynman ţinea din când în când câte un curs pentru studenţii 
din anii mici. Evident, apariţiile sale trebuiau ţinute în secret aşa încât 
studenţii înscrişi la cursuri să aibă loc în sală. La una din aceste lecţii 
subiectul era spaţiul-timp curb, iar Feynman era strălucitor ca de 
obicei. Dar momentul de neuitat s-a petrecut la începutul lecţiei. 
Tocmai fusese descoperită supernova din 1987 şi Feynman era foarte 
emoţionat. A spus: „Tycho Brache a avut supernova lui, la fel şi 


Kepler. Timp de patru sute de ani n-au mai apărut supernove. Dar 
acum am şi eu supernova mea!” Publicul a rămas mut, iar Feynman a 
continuat: „Există 1011 stele în galaxie. Părea să fie un număr uriaş. 
Dar nu-i decât o sută de miliarde. E mai mic decât deficitul naţional! 
Pe vremuri li se spunea numere astronomice. Acum ar trebui să se 
cheme numere economice”. Clasa a izbucnit în râs, iar Feynman, după 
ce captase atenţia publicului, şi-a continuat lecţia. Lăsând la o parte 
latura actoricească, tehnica pedagogică a lui Feynman era simplă. Într- 
o însemnare făcută în 1952, pe când se afla în Brazilia, şi găsită 
printre hârtiile sale în arhivele Caltech, se află rezumată concepţia 
didactică a lui Feynman: 


„Intâi de toate trebuie să înţelegi de ce vrei ca studenţii să înveţe 
subiectul şi ce anume vrei ca ei să afle, iar metoda va rezulta mai mult sau 
mai puţin prin bun-simţ”. 


Prin „bun-simţ”, Feynman ajungea deseori la răsturnări 
spectaculoase de perspectivă care surprindeau perfect esenţa a ceea ce 
voia să demonstreze. Odată, în timpul unei lecţii, încerca să explice de 
ce o idee nu trebuie verificată folosind aceleaşi date care o sugeraseră 
de la bun început. Părând că se îndepărtează de subiect, Feynman s-a 
apucat să vorbească despre plăcuţele de înmatriculare ale maşinilor. 
„Azi mi s-a întâmplat un lucru extraordinar. Venind încoace ca să ţin 
lecţia, am trecut prin parcare. Şi n-o să vă vină să credeţi ce mi s-a 
întâmplat. Am văzut o maşină cu plăcuţa de înmatriculare ARW 357. 
Vă daţi seama? Dintre milioanele de plăcuţe de înmatriculare din 
statul nostru, ce şansă aveam ca azi s-o văd tocmai pe asta? Uluitor!” 
Un lucru pe care chiar şi unii savanţi abia reuşesc să-l înţeleagă a 
devenit limpede prin remarcabilul „bun-simţ” al lui Feynman. 

În 35 de ani la Caltech (din 1952 până în 1987), Feynman a 
ținut 34 de cursuri. 25 dintre ele au fost cursuri avansate, destinate 
strict studenţilor din anii terminali, dar la care puteau cere să 
participe şi studenţii din anii mici (iar de cele mai multe ori li se 
permitea). Celelalte au fost în general cursuri introductive destinate 
studenţilor din anii mai mari. O singură dată a ţinut Feynman cursuri 
pentru stundenţii începători, în anii universitari 1961 — 62, 1962 — 63, 
cu o scurtă reluare în 1964, iar acesta a fost celebrul prilej care a stat 
la baza Cursurilor de fizică ale lui Feynman (The Feynman Lectures on 
Physics). 

Exista pe atunci un consens la Caltech: primii doi ani în care 
studenţii erau obligaţi să înveţe fizică, în loc să-i stimuleze, mai mult 
îi inhibau. Pentru a îndrepta această situaţie, Feynman a fost rugat să 
conceapă o serie de lecţii destinate studenţilor din primii doi ani. De 
îndată ce a acceptat, s-a hotărât ca lecţiile să fie transcrise în vederea 


publicării. Misiunea s-a dovedit mult mai anevoioasă decât se putea 
închipui. Pentru a face publicabilă cartea, a fost nevoie de un volum 
imens de muncă din partea colegilor săi, precum şi din partea lui 
Feynman însuşi, care a redactat versiunea finală a fiecărui capitol. 

Mai trebuiau rezolvate şi problemele practice legate de curs. 
Sarcina a fost mult îngreunată de faptul că Feynman stabilise numai 
un plan vag în privinţa lecţiilor. Asta însemna că nimeni nu ştia ce va 
spune Feynman înainte ca el să apară în faţa auditoriului şi să înceapă 
să vorbească. Profesorii de la Caltech care îl asistau trebuiau să se 
descurce pe loc cu detaliile terestre, cum ar fi alcătuirea problemelor 
pentru acasă. 

De ce şi-a închinat Feynman mai bine de doi ani revoluţionării 
modului de a preda fizica elementară? Nu putem face decât speculaţii, 
dar există probabil trei motive esenţiale. Primul a fost că îi plăcea să 
aibă un public, iar astfel i se oferea un teatru mai mare decât avea de 
obicei la cursurile cu studenţii din anii superiori. Al doilea motiv a 
fost că ţinea cu adevărat la studenţi şi credea că e important să predai 
lecţii începătorilor. Al treilea, şi poate cel mai serios motiv, a fost pur 
şi simplu provocarea de a reformula fizica, aşa cum o înţelegea el, 
astfel încât să poată fi prezentată tinerilor studenţi. Feynman a fost 
odată rugat de un asistent de la Caltech să explice de ce particulele cu 
spin 1/2 se supun statisticii Fermi-Dirac. A măturat cu privirea sala şi 
a zis: „Am să pregătesc o lecţie pentru începărători pe tema asta”. Dar, 
câteva zile mai târziu, s-a întors şi a spus: „Îmi pare rău, n-am reuşit. 
N-am putut să reduc problema la nivel de începător. Asta înseamnă că 
n-o înțelegem cu adevărat”. 

Talentul de a reduce idei profunde la termeni simpli, 
inteligibili, e evident de-a lungul Cursurilor de fizică ale lui Feynman, 
dar nicăieri nu apare atât de pregnant ca în prezentarea pe care o face 
mecanicii cuantice. Pentru specialişti, e limpede ce a reuşit aici. A 
prezentat studenţilor începători metoda integralei de drum, tehnica 
născocită chiar de el, prin care a rezolvat cele mai delicate probleme 
din fizică. Lucrările sale ştiinţifice în care a folosit integralele de drum 
i-au adus, între altele, Premiul Nobel din 1965, împărţit cu Julian 
Schwinger şi Sinitero Tomonaga. 

Mulţi dintre studenţii și cadrele didactice ale facultăţii care au 
asistat la cursuri păstrează în memorie acei doi ani de fizică petrecuţi 
împreună cu Feynman ca pe un moment care le-a marcat întreaga 
viaţă. Pe atunci însă, lucrurile păreau să stea altfel. Mulţi studenţi 
erau înspăimântați de lecţii, iar, pe măsură ce ele înaintau, prezenţa 
studenţilor înscrişi la curs scădea dramatic. Dar, în acelaşi timp, 
începeau să vină tot mai multe cadre didactice şi studenţi din anii 
mari. 

Sala rămânea plină, şi poate că Feynman n-a aflat niciodată că 


îi pierdea pe aceia cărora le erau destinate lecţiile. Însă, chiar şi din 
perspectiva lui Feynman eforturile sale pedagogice n-au fost 
încununate de succes. În prefața din 1963 a Cursurilor, el scria: „Nu 
cred că am reuşit prea bine”. Recitind cartea ai uneori senzaţia că 
Feynman priveşte peste umăr nu către tinerii cititori, ci către colegii 
săi, spunând: „la uite! Uite ce abilă prezentare am găsit! E o treabă 
isteaţă, nu-i aşa?” Chiar dacă îşi închipuia că explică lucrurile clar 
pentru studenţii începători, ei nu puteau trage folosul maxim de aici. 
Egalii lui — savanții, fizicienii şi profesorii — erau principalii beneficiari 
ai superbei sale realizări, care însemna nici mai mult, nici mai puţin 
decât să vezi fizica din perspectiva proaspătă şi dinamică a lui 
Feynman. 

Feynman a fost mai mult decât un mare profesor. A avut darul 
de a fi un extraordinar profesor al profesorilor. Dacă scopul Cursurilor 
de fizică ale lui Feynman a fost să pregătească o sală plină cu studenţi 
începători pentru rezolvarea problemelor de la examen, nu se poate 
spune că a reuşit prea bine. Mai mult, dacă cursul tipărit se dorea a 
servi drept manual introductiv pentru colegiu, scopul n-a fost atins. Şi 
totuşi, cărţile au fost traduse în zece limbi străine şi sunt disponibile în 
patru ediţii bilingve. Feynman însuşi credea că principala sa 
contribuţie în fizică nu era nici electrodinamica cuantică, nici teoria 
heliului suprafluid, a polaronilor sau a partonilor. Principala sa 
contribuţie erau cele trei volume roşii conţinând Cursurile de fizică ale 
lui Feynman. Această credinţă justifică pe deplin publicarea ediţiei 
omagiale a faimoasei cărţi. 

David L. Gootistein 

Gerry Neugebauer 

Aprilie 1989 Institutul de Tehnologie din California 


Prefaţa lui Feynman 


Acesta este cursul de fizică pe care l-am predat, în cei doi ani 
care au trecut, studenţilor din anii şi H de la Caltech. Desigur, lecţiile 
nu sunt redate cuvânt cu cuvânt — uneori ele au fost masiv prelucrate, 
alteori în mai mică măsură. Lecţiile formează doar o parte a cursului 
integral. Acesta a fost audiat de un grup de 180 de studenţi, care se 
întruneau de două ori pe săptămână într-un amfiteatru mare, apoi se 
împărțeau în grupe de 15 — 20 de studenţi pentru şedinţe de seminar 
sub conducerea unui asistent. În plus, o dată pe săptămână avea loc o 
şedinţă de laborator. 

Scopul principal al acestui curs a fost de a trezi interesul 
studenţilor entuziaşti şi capabili care veneau la Caltech de pe băncile 
şcolilor medii. Aceştia auzeau o mulţime de lucruri despre cât de 
interesantă şi captivantă e fizica — teoria relativităţii, mecanica 
cuantică şi alte teorii moderne. 

Dar după ce urmau timp de doi ani acest curs, aşa cum era 
predat anterior, mulţi se simțeau descurajaţi, deoarece în realitate li se 
prezentau prea puţine din ideile grandioase, noi, moderne. Erau puşi 
să studieze planul înclinat, electrostatica şi aşa mai departe, iar după 
doi ani erau cuprinşi de dezamăgire. S-a pus întrebarea dacă este sau 
nu posibil să fie conceput un curs care să-l salveze pe studentul mai 
avansat şi mai capabil, menţinându-i entuziasmul. 

Cursul de faţă nu urmăreşte să acopere toate domeniile fizicii, 
dar pune probleme foarte dificile. M-am gândit să mă adresez celor 
mai inteligenţi dintre auditori şi să mă asigur, dacă se poate, că până 
şi aceştia vor întâmpina dificultăţi în a cuprinde întreg conţinutul 
cursului, sugerând aplicarea ideilor şi conceptelor în diverse direcţii 
studiate, în afara direcţiei principale de atac. Cu toate acestea, am 
încercat cu insistenţă să fac expunerea cât mai precisă, subliniind în 
fiecare caz cum sunt încorporate în fizică formulele matematice şi 
ideile şi în ce sens vor putea fi ele modificate odată cu acumularea de 
noi cunoştinţe. De asemenea, am simţit că pentru aceşti studenţi e 
important să se indice ce ar trebui ei să fie în stare să deducă (dacă 
sunt suficient de ageri) din cele ce ştiau dinainte şi ce era prezentat 
pentru prima oară. Când apărea câte o idee nouă, încercam fie s-o 
deduc, dacă putea fi dedusă, fie să explic că este o idee într-adevăr 
nouă, care nu se baza pe lucruri învăţate anterior şi nu putea fi 
demonstrată. 

La începutul acestui curs presupun că studenţii cunosc anumite 
lucruri din liceu - cum ar fi optica geometrică, ideile de bază ale 
chimiei etc. De asemenea, nu văd niciun motiv care să mă oblige să 
ţin lecţiile într-o anumită ordine strictă, în sensul că nu aş avea nevoie 


să menţionez un fapt până când nu aş fi în stare să-l discut în detaliu. 
Am menţionat cu anticipație, fără o discuţie completă, o mulţime de 
probleme. Discuţia completă urmează mai târziu, într-un stadiu mai 
avansat al cursului. Ca exemple pot fi date noţiunile de inductanţă şi 
nivele de energie atomice, prezentate mai întâi într-un mod 
esențialmente calitativ şi dezvoltate apoi mai pe larg. 

În timp ce mă adresam studentului activ, doream de asemenea 
să mă ocup şi de cel pentru care rafinamentele şi aplicaţiile colaterale 
nu produc decât îngrijorare şi care de la bun început este de aşteptat 
că nu va putea asimila mare parte a materialului din curs. Pentru un 
asemenea student am vrut să existe cel puţin un nucleu central sau un 
fir conducător pe care să-l poată urma. Chiar dacă nu va înţelege totul 
din curs, sper că nu îl voi înfuria. Nu îi cer să înţeleagă totul, ci doar 
ideile cele mai directe şi centrale. Desigur, e necesară o anumită doză 
de inteligenţă din partea sa, pentru a vedea care sunt ideile şi 
teoremele principale şi care sunt problemele mai avansate, colaterale, 
eventual aplicaţiile pe care le poate înţelege numai în anii următori. 

În timpul predării acestui curs a existat o dificultate majoră: în 
condiţiile în care a fost ţinut cursul, nu am avut nicio informaţie 
asupra reacției studenţilor, care să indice cât de bine se desfăşoară 
lecţiile. Aceasta a fost o dificultate foarte serioasă, astfel încât nu ştiu 
de fapt cât de bun e în realitate cursul. Totul a fost în esenţă un 
experiment, iar dacă ar fi să-l repet, n-aş mai face-o în acelaşi fel — dar 
sper să nu mai trebuiască să-l repet! Cred totuşi că, în privinţa fizicii, 
în primul an lucrurile s-au desfăşurat mulțumitor. 

În anul al doilea nu am mai fost atât de mulţumit. În prima 
parte a cursului, referitoare la electricitate şi magnetism, nu am putut 
imagina un mod cu adevărat unic şi deosebit de predare - sau unul 
care să fie semnificativ mai interesant decât cel obişnuit. Prin urmare, 
nu cred că am realizat prea mult în lecţiile despre electricitate şi 
magnetism. Iniţial avusesem intenţia ca la sfârşitul anului al doilea, 
după electricitate şi magnetism, să continui cursul ţinând câteva lecţii 
despre proprietăţile materialelor şi, mai ales, să tratez probleme cum 
ar fi oscilaţiile proprii, soluţiile ecuaţiei difuziei, sisteme oscilante, 
funcţii ortogonale etc., dezvoltând primele etape a ceea ce e cunoscut 
sub numele de „metode matematice ale fizicii”. Privind retrospectiv, 
cred că dacă aş mai ţine o dată cursul m-aş întoarce la această idee 
iniţială, însă, fiindcă nu s-a pus problema să mai ţin încă o dată acest 
curs, s-a sugerat că ar fi bine să prezint o introducere în mecanica 
cuantică; ea se găseşte în volumul III. 

Este absolut clar că studenţii care aleg fizica drept specialitate 
pot aştepta până în anul III pentru a studia mecanica cuantică. Pe de 
altă parte, s-a adus argumentul că pentru mulţi dintre studenţii care 
urmează acest curs fizica reprezintă doar un cadru pentru preocupările 


lor primordiale din alte domenii. Modul obişnuit de a preda mecanica 
cuantică face însă ca acest capitol să fie aproape inabordabil pentru 
marea majoritate a studenţilor, deoarece le cere foarte mult timp. Cu 
toate acestea, în aplicaţiile sale (în special în aplicaţiile mai complexe, 
cum ar fi electrotehnica şi chimia) nu se utilizează de fapt întregul 
aparat al ecuaţiilor diferenţiale. Ca urmare, am încercat să descriu 
principiile mecanicii cuantice într-un mod care să nu ceară o 
cunoaştere prealabilă a teoriei ecuaţiilor cu derivate parţiale. Cred că 
încercarea de a prezenta mecanica cuantică în această manieră 
neobişnuită e interesantă chiar şi pentru fizicieni — din motive ce vor 
rezulta din lecţiile înseşi. Cred totuşi că experimentul făcut cu 
predarea mecanicii cuantice nu a fost complet reuşit, în mare măsură 
fiindcă spre sfârşit nu am avut suficient timp. (De exemplu, ar fi 
trebuit să mai am încă trei sau patru şedinţe pentru a trata mai pe larg 
probleme ca benzile de energie şi dependenţa spaţială a 
amplitudinilor.) De asemenea, fiindcă nu mai prezentasem niciodată 
subiectul în acest mod, necunoaşterea reacției studenţilor a fost o 
dificultate serioasă. Acum cred că mecanica cuantică trebuie predată 
mai târziu. Poate voi avea cândva ocazia s-o predau din nou. Atunci o 
voi face mai bine. 

Motivul pentru care nu există lecţii despre felul în care trebuie 
rezolvate problemele este că nu am ţinut şedinţe de seminar. Deşi în 
primul an am avut trei lecţii privind modul de rezolvare a 
problemelor, ele nu sunt incluse aici. A mai existat o lecţie despre 
navigația inerţială, care se situează după lecţia referitoare la sistemele 
în rotaţie, dar care din nefericire a fost omisă. Lecţiile 5 şi 6 le-a ţinut 
Matthew Sands, întrucât eu am fost absent atunci. 

Se pune desigur întrebarea: cât de bine a reuşit acest 
experiment? Punctul meu de vedere e pesimist, însă el nu e împărtăşit 
de cea mai mare parte a celor care au lucrat cu studenţii. Nu cred că 
am reuşit prea bine. Având în vedere felul în care majoritatea 
studenţilor au tratat problemele la examene, mă gândesc că sistemul a 
dat greş. Prietenii mei îmi atrag atenţia că au existat vreo zece — 
douăzeci de studenţi care — în mod surprinzător — au înţeles aproape 
toată materia din curs şi au studiat-o intens, preocupându-se de 
diferitele probleme cu entuziasm şi interes. Cred că aceştia au acum o 
cultură generală solidă în fizică — şi sunt, în definitiv, cei cărora m-am 
adresat în primul rând. Dar „puterea educaţiei are rareori o mare 
eficacitate, cu excepţia cazurilor fericite în care ea este aproape inutilă” 
(Gibbons). 

Totuşi, nu am vrut să las să rămână în urmă niciun student, aşa 
cum poate că s-a întâmplat în realitate. Cred că un mod de a-i ajuta 
mai mult pe studenţi ar fi să se depună mai multe eforturi pentru 
elaborarea unei culegeri de probleme cât mai bune, care să 


lămurească unele idei din curs. Problemele oferă o bună ocazie de a 
completa materialul cursului, iar ele concretizează, completează şi 
fixează în minte ideile expuse. 

Cred însă că problema educaţiei n-are soluţie decât dacă 
înţelegi că modul optim de predare presupune cu necesitate o legătură 
directă între student şi un profesor bun - situaţie în care studentul 
discută şi meditează asupra ideilor. E imposibil să înveţi prea multe 
asistând pur şi simplu la un curs, sau chiar rezolvând problemele care 
îţi sunt indicate. Dar în timpurile noastre moderne avem atât de mulţi 
studenţi cărora trebuie să le predăm, încât trebuie să încercăm să 
găsim un substitut pentru soluţia ideală. Poate că acest curs va aduce 
o oarecare contribuţie. Poate că undeva, într-un loc mai retras, unde 
există o legătură strânsă între profesor şi studenţi, aceştia vor putea 
extrage din el unele idei şi sugestii. Poate că le va face plăcere să-l 
înţeleagă sau să-l dezvolte mai departe. 

Richard P. Feynman 

Iunie 1963 


Atomi în mişcare 


Introducere 


Acest curs de fizică de doi ani este conceput considerând că 
dumneata, cititorule, vei deveni fizician. Desigur, nu e absolut 
necesar, dar asta presupune orice profesor, de orice specialitate ar fi 
el! Dacă vei deveni fizician, vei avea mult de studiat: cei două sute de 
ani ai domeniului de cunoaştere care se dezvoltă cel mai rapid dintre 
toate câte există. Atât de multe cunoştinţe încât ai putea crede că n-o 
să le poţi învăţa în patru ani şi, de fapt, nici n-ai să poţi; va trebui să 
urmezi şi cursuri de specializare. 

E surprinzător faptul că, în ciuda imensei cantităţi de muncă 
depusă în tot acest răstimp, e posibil să se condenseze într-o mare 
măsură această enormă cantitate de rezultate, găsindu-se legi care 
rezumă toată cunoaşterea noastră. Totuşi, legile sunt atât de greu de 
înțeles încât ar fi incorect faţă de dumneata dacă am porni în 
explorarea acestui vast subiect fără un plan sau o schiţă a relaţiilor 
dintre o ramură a ştiinţei şi alta. De aceea, conform acestor observaţii 
preliminare, primele trei capitole vor schiţa legătura fizicii cu restul 
ştiinţelor, legăturile ştiinţelor una cu alta şi semnificaţia generală a 
ştiinţei, pentru a ne ajuta să căpătăm o „intuiţie” a subiectului. Ai 
putea să te întrebi de ce nu se poate preda fizica dând legile de bază 
pe prima pagină şi apoi arătând cum se aplică ele în toate 
împrejurările posibile, aşa cum se face în geometria euclidiană, unde 
se enunţă axiomele, iar apoi se fac tot felul de deducţii. (Astfel, 
nemulţumit că trebuie să înveţi fizica în patru ani, ai vrea s-o înveţi în 
patru minute?) Nu putem proceda aşa din două motive. Mai întâi, nu 
cunoaştem încă toate legile fundamentale: există o frontieră a 
necunoaşterii care se extinde. În al doilea rând, enunţarea corectă a 
legilor fizicii implică unele idei foarte puţin obişnuite, care cer o 
matematică avansată pentru descrierea lor. De aceea e nevoie de o 
importantă pregătire prealabilă chiar şi pentru a înţelege ce 
semnificaţie au cuvintele. Nu, nu e posibil să procedăm în felul acesta. 
Putem înainta doar din aproape în aproape. 

Fiecare element sau parte din întregul naturii reprezintă 
întotdeauna doar o aproximaţie a adevărului întreg sau, mai bine spus, 
a adevărului întreg în măsura în care îl cunoaştem noi. De fapt, tot ce 
cunoaştem e numai un fel de aproximaţie, fiindcă ştim că nu ştim încă 


toate legile. De aceea, lucrurile trebuie învăţate doar pentru a fi 
dezvăţate din nou sau, mai probabil, pentru a fi corectate. 

Principiul ştiinţei, aproape definiţia ei, este: Testul oricărei 
cunoaşteri e experimentul. Experimentul e singurul judecător al 
„adevărului” ştiinţific. Dar care-i sursa cunoaşterii? De unde vin legile 
care trebuie verificate? Experienţa însăşi ajută la găsirea acestor legi, 
în sensul că ne dă sugestii. Dar e de asemenea necesară multă 
imaginaţie pentru a obţine din aceste sugestii marile generalizări — 
pentru a ghici minunatele, simplele, dar foarte straniile structuri aflate 
în spatele tuturor, iar apoi a experimenta, spre a verifica iarăşi dacă 
am ghicit bine. Acest proces de imaginare este atât de dificil încât a 
dus la o diviziune a muncii în fizică: există fizicieni teoreticieni care 
imaginează, deduc şi ghicesc noile legi, dar nu fac experienţe; şi apoi, 
există fizicieni experimentatori care experimentează, imaginează, 
deduc şi ghicesc. 

Am spus că legile naturii sunt aproximative: că întâi le găsim 
pe cele „greşite”, iar apoi le găsim pe cele „corecte”. Dar cum poate fi 
o experienţă „greşită”? În primul rând, într-un mod banal: dacă ceva 
nu e în ordine cu aparatul şi nu ai băgat de seamă. Dar aceste lucruri 
pot fi uşor puse la punct, verificând minuţios aparatura. Aşa că, fără a 
ne lega astfel de lucruri minore, cum pot fi greşite rezultatele unei 
experienţe? Doar fiind neprecise. De exemplu, masa unui obiect nu 
pare să se schimbe vreodată: un titirez care se învârteşte are aceeaşi 
greutate ca şi unul în repaus. Astfel, a fost inventată o „lege”: masa 
este constantă, independentă de viteză. Se constată că această „lege” 
este incorectă. Se dovedeşte că masa creşte cu viteza, dar creşterile 
apreciabile necesită viteze apropiate de cea a luminii. O lege 
adevărată este următoarea: dacă un obiect se mişcă cu o viteză mai 
mică decât 100 kilometri pe secundă, masa rămâne constantă în limita 
unei milionimi din valoarea ei. Într-o astfel de formă aproximativă, 
aceasta e o lege corectă. Ne-am putea gândi că în practică noua lege 
nu aduce vreo diferenţă semnificativă. Da şi nu. Pentru viteze 
obişnuite o putem desigur uita şi folosi legea simplă a masei 
constante, cu o bună aproximaţie. Dar la viteze mari greşim, şi greşim 
cu atât mai mult cu cât viteza e mai mare. 

În sfârşit, şi deosebit de interesant, din punct de vedere filosofic 
greşim complet cu legea aproximativă, întreaga imagine pe care o avem 
asupra lumii trebuie modificată chiar dacă masa se modifică numai cu 
foarte puţin. Acesta e un lucru caracteristic pentru filosofia, sau ideile, 
din spatele legilor. Chiar un efect foarte mic reclamă uneori schimbări 
profunde în ideile noastre. 

Atunci, ce să studiem mai întâi? Să studiem legea corectă dar 
nefamiliară, cu conceptele sale stranii şi dificile, de exemplu teoria 
relativităţii, spaţiu-timpul cvadridimensional şi aşa mai departe? Sau 


să studiem mai întâi legea simplă a „masei constante” care e doar 
aproximativă, dar nu implică idei atât de dificile? Prima este mai 
interesantă şi mai atrăgătoare, dar a doua e mai uşor de sesizat la 
început şi reprezintă un prim pas în înţelegerea celei de-a doua. 
Această problemă apare iarăşi şi iarăşi în tot studiul fizicii. La 
momente diferite va trebui s-o rezolvăm în moduri diferite, dar în 
fiecare etapă merită să învăţăm ce este cunoscut în prezent, cât de 
precis e, cum se potriveşte cu toate celelalte fapte şi cum s-ar putea 
schimba când vom afla mai mult. 

Să trecem acum la schiţa sau planul general al înţelegerii 
noastre actuale a ştiinţei (în particular a fizicii, dar de asemenea şi a 
altor ştiinţe de la periferia ei). Astfel, când ne vom concentra mai 
târziu asupra unei anumite probleme, vom avea o idee despre întreg şi 
vom şti de ce problema în cauză e interesantă şi cum se încadrează ea 
în ansamblul structurii. 

Aşadar, care este imaginea noastră generală despre lume? 

Materia e alcătuită din atomi. 

Dacă, într-un cataclism, întreaga cunoaştere ştiinţifică ar fi 
distrusă şi ar fi transmisă generaţiilor următoare numai o frază, ce 
enunţ ar conţine cea mai multă informaţie în cât mai puţine cuvinte? 
Cred că aceasta este ipoteza atomistă (sau faptul atomic, ori cum vreţi 
să-i spuneţi) conform căreia toate lucrurile sunt alcătuite din atomi — 
mici particule care se mişcă continuu, atrăgându-se una pe alta când 
sunt la mică distanţă, respingându-se când sunt înghesuite una într- 
alta. Veţi vedea că în această unică frază există o cantitate enormă de 
informaţie despre lume, dacă folosim doar puţină imaginaţie şi 
gândire. 

Pentru a ilustra puterea ideii atomiste, să presupunem că 
privim o picătură de apă cu diametrul de o jumătate de centimetru. 
Dacă privim foarte de aproape nu vedem decât apă - apă omogenă şi 
continuă. Să o mărim cu cel mai bun microscop optic disponibil, 
aproximativ de două mii de ori: atunci picătura de apă va avea 
diametrul de circa doisprezece metri, cam cât o cameră mai spațioasă. 
Dacă am privi de aproape, am vedea încă apă relativ uniformă — dar 
ici şi colo ar apărea mici obiecte de forma unor mingi de rugbi 
înotând înainte şi înapoi. Foarte interesant. Aceştia sunt paramecii. 
Ne-am putea opri la acest nivel, devenind atât de curioşi în privinţa 
paramecilor, cu cilii fremătând şi corpurile lor care se răsucesc, încât 
să nu mergem mai departe decât poate pentru a mări paramecii încă şi 
mai mult ca să vedem înăuntrul lor. Acesta este desigur un subiect 
pentru biologie; dar trecem mai departe şi privim şi mai de aproape 
substanţa însăşi a apei, mărind-o iarăşi de două mii de ori. Acum 
picătura de apă are circa 24 de kilometri diametru, iar dacă o privim 
foarte de aproape vedem un fel de forfotă, care nu mai are un aspect 


uniform — arată cam ca o mulţime de oameni la un joc de fotbal, 
văzuţi de la distanţă foarte mare. Pentru a vedea ce este cu această 
forfotă, o vom mări de alte două sute cincizeci de ori şi vom vedea 
ceva 


Fig. 1.1. Apă mărită de un miliard de ori 


asemănător cu ceea ce e arătat în figura 1.1. 

Aceasta e o imagine a apei mărită de un miliard de ori, dar 
idealizată în mai multe feluri, în primul rând, particulele sunt 
desenate simplificat, cu margini nete, ceea ce e inexact, în al doilea 
rând, pentru simplitate ele sunt reprezentate schematic într-o aranjare 
bidimensională, dar, evident, mişcarea lor are loc în trei dimensiuni. 
Observaţi că există două feluri de cercuri — unele negre pentru a 
reprezenta atomii de oxigen, iar altele albe pentru atomii de hidrogen; 
fiecare oxigen are doi hidrogeni legaţi de el. (Fiecare grup de câte un 
oxigen cu cei doi hidrogeni ai săi se numeşte moleculă.) Imaginea este 
idealizată apoi şi prin faptul că particulele reale din natură se agită 
continuu, sar, se rotesc şi se învârt una în jurul celeilalte. Va trebui să 
vă reprezentaţi o imagine dinamică, nu una statică. Alt lucru care nu 
poate fi ilustrat într-un desen este faptul că particulele „sunt legate 
laolaltă” — că se atrag una pe alta: aceasta de aici e atrasă de cealaltă 
etc. Întregul sistem de particule este „legat laolaltă”, aşa-zicând. Pe de 
altă parte, particulele nu pătrund una prin alta. Dacă încercăm să 
înghesuim două din ele prea aproape, ele se resping. 


(1 — 2) x 10 “cm 


Atomii au raze de 


a, 0 “cm 


. Lungimea 
se numeşte angstrom (un nume ca oricare altul), aşa 


că spunem că ei au raze de (1 iza 2) „ngstrâmi (Å). Alt mod de a 
ţine minte mărimea lor e următorul: dacă un măr este mărit până la 


dimensiunea Pământului, atunci atomii din măr devin aproximativ de 
mărimea mărului iniţial. 

Acum imaginaţi-vă această mare picătură de apă cu toate 
particulele ei în agitaţie legate laolaltă şi urmărindu-se una pe alta. 
Apa îşi păstrează volumul; ea nu se desface în părţi, din cauza 
atracției dintre molecule. Dacă o picătură se află pe o pantă, unde se 
poate mişca dintr-un loc într-altul, ea va curge, fără să dispară pur şi 


simplu - lucrurile nu se desfac în bucăţi, datorită atracției moleculare. 
Mişcarea de agitaţie este ceea ce noi ne reprezentăm drept căldură: 
când creşte temperatura, sporeşte agitația. Dacă încălzim apa, agitația 
creşte, spaţiul dintre atomi se măreşte, iar dacă încălzirea continuă 
vine momentul când atracţia dintre molecule nu mai este suficientă 
pentru a le ţine laolaltă — ele se împrăştie şi se separă una de alta. În 
acest fel producem abur din apă — crescând temperatura; particulele se 
îndepărtează din cauza agitaţiei sporite. 


Fig, 1.2. Abur 


În figura 1.2 avem o imagine a aburului. Această imagine e 
greşită într-o privinţă: la presiunea atmosferică obişnuită într-o 
cameră întreagă ar putea exista doar câteva molecule şi, desigur, ar fi 
mai puţin de trei în această figură. Cele mai multe dreptunghiuri de 
această mărime nu ar conţine nicio moleculă, dar în desen avem 
întâmplător două şi jumătate sau trei (astfel încât ea să nu fie complet 
albă). Acum, în cazul aburului, vedem moleculele caracteristice mai 
clar decât în cazul apei. Pentru simplitate, moleculele sunt desenate 
astfel încât între liniile care unesc centrele atomilor există un unghi de 
120°. De fapt unghiul este de 105-3’, iar distanţa dintre centrul unui 
atom de hidrogen şi centrul unui atom de oxigen e de 0,957 Å, astfel 
încât cunoaştem această moleculă foarte bine. 

Să vedem câteva din proprietăţile aburului sau ale oricărui alt 
gaz. Moleculele, fiind separate una de alta, se vor izbi de pereţi. 
Imaginaţi-vă o cameră cu un număr de mingi de tenis (o sută, de 
exemplu) sărind prin ea în toate direcţiile în necontenită mişcare. 
Când ele ciocnesc peretele, acesta este împins. (Desigur că trebuie să 


reuşim să ţinem peretele pe loc.) Aceasta înseamnă că gazul exercită o 
forţă intermitentă asupra oricărei suprafeţe, forţă pe care simţurile 
noastre o resimt doar ca o împingere medie (noi înşine nefiind măriţi de 
un miliard de ori). Pentru a limita un gaz trebuie să aplicăm o 
presiune. Figura 1.3 arată recipientul standard pentru păstrat gazele 
(folosit în toate manualele) — un cilindru cu piston. Nu contează ce 
formă au moleculele de apă, aşa că, pentru simplitate, le vom desena 
ca pe nişte mingi de tenis sau mici cerculeţe. Aceste obiecte sunt în 
necontenită mişcare în toate direcţiile. Pistonul este lovit de atât de 
multe dintre ele, tot timpul, încât pentru a-l împiedica să fie încet- 
încet scos afară din recipient de această lovire continuă, va trebui să-l 
apăsăm în jos cu o anumită forță, pe care o numim presiune (în 
realitate, forţa este presiunea înmulțită cu aria). Evident, forţa e 
proporţională cu aria, căci dacă mărim aria dar menţinem acelaşi 
număr de molecule pe centimetru cub, numărul de ciocniri cu pistonul 
creşte în aceeaşi proporţie în care a crescut aria. 


ANN 


Fig. 1.3. Cilindru cu piston conţinând un gaz 


Să punem acum de două ori mai multe molecule în acest 
recipient, dublând astfel densitatea, iar moleculele să aibă în medie 
aceeaşi viteză, adică temperatură. Atunci, cu o bună aproximaţie, 
numărul de ciocniri se va dubla şi întrucât fiecare dintre ele va fi la fel 
de „energică” ca şi înainte, presiunea este proporţională cu densitatea. 
Dacă luăm în considerare adevărata natură a forţelor dintre atomi, ar 
trebui ca presiunea să descrească puţin datorită atracției dintre atomi 
şi să crească puţin din cauza volumului finit pe care-l ocupă aceştia. 
Totuşi, într-o aproximaţie satisfăcătoare, dacă densitatea e suficient de 
joasă, astfel încât să nu existe prea mulţi atomi, presiunea e 
proporţională cu densitatea. 

Să observăm încă ceva: dacă mărim temperatura fără a 


modifica densitatea gazului, adică mărim viteza atomilor, ce se va 
întâmpla cu presiunea? Ei bine, atomii lovesc mai tare deoarece se 
mişcă mai repede şi, totodată, lovesc mai des, aşa că presiunea creşte. 
Vedeţi cât de simple sunt ideile teoriei atomice. 

Să considerăm altă situaţie. Închipuiţi-vă că pistonul se mişcă 
spre interior, astfel încât atomii sunt comprimaţi încet într-un spaţiu 
mai mic. Ce se va întâmpla când un atom loveşte pistonul în mişcare? 
Evident, el câştigă viteză din ciocnire. O puteţi constata de exemplu 
făcând să ricoşeze o minge de ping-pong pe o paletă care se mişcă 
înainte şi veţi constata că mingea este întoarsă cu o viteză mai mare 
decât cea cu care s-a îndreptat spre paletă. (Exemplu particular: dacă 
un atom se întâmpla să stea pe loc, iar pistonul îl loveşte, el se va 
pune cu siguranţă în mişcare.) Aşa că atomii sunt „mai fierbinţi” când 
se îndepărtează de piston decât erau înainte de a-l lovi. Deci toţi 
atomii care sunt în vas vor fi câştigat viteză. Aceasta înseamnă că 
atunci când comprimăm încet un gaz, temperatura gazului creşte. Astfel, la 
compresie lentă temperatura unui gaz va creşte, iar la destindere lentă 
temperatura va descreşte. 

Să revenim acum la picătura noastră de apă şi privim în altă 
direcţie. Închipuiţi-vă că agitația moleculelor din apă descreşte 
continuu. Ştim că există forţe de atracţie între molecule, aşa că de la 
un moment dat moleculele nu vor mai fi în stare să se agite atât de 
liber. Ce se va petrece la temperaturi foarte joase este indicat în figura 
1.4: moleculele se imobilizează într-o nouă structură, care e gheaţa. 
Această diagramă schematică a gheții e greşită, pentru că e în două 
dimensiuni, dar ea este corectă din punct de vedere calitativ. 
Interesant e faptul că în gheaţă fiecare atom are un loc bine definit. 
Puteţi înţelege uşor că dacă, într-un mod oarecare, am menţine toţi 
atomii de la un capăt într-o anumită aranjare, cu fiecare atom într-un 
anumit loc, atunci din cauza structurii rigide a interconexiunilor, 
celălalt capăt, la kilometri depărtare (la scara noastră mărită), va avea 
o poziţie bine determinată. Aşa că, dacă am ţine un ac de gheaţă de un 
capăt, celălalt capăt rezistă unei împingeri laterale, spre deosebire de 
cazul apei, în care structura este ruptă din cauza agitaţiei mai mari a 
atomilor ce se mişcă dezordonat. Solidele diferă deci de lichide prin 
aceea că într-un solid atomii sunt aranjaţi într-un fel de reţea, numită 
rețea cristalină. Chiar pe distanţe mari poziţia lor nu este 
întâmplătoare; poziţia atomilor dintr-o parte a cristalului este 
determinată de aceea a altor atomi aflaţi la milioane de atomi 
distantă, în cealaltă parte a cristalului. Figura 1.4 reprezintă o 
aranjare imaginată a atomilor în gheaţă şi cu toate că are multe 
caracteristici corecte, nu este însă aranjarea reală. Una din 
caracteristicile corecte este faptul că apare ceva din simetria 
hexagonală. Puteţi vedea că, dacă rotim imaginea în jurul unei axe cu 


120°, imaginea revine la ea însăşi. Există într-adevăr o simetrie în 
gheaţă, care explică aspectul hexagonal al fulgilor de zăpadă. Din 
figura 1.4 putem vedea şi de ce gheaţa se contractă când se topeşte. 
Structura cristalului de gheaţă considerată aici are multe găuri în ea, 
ca şi structura adevărată. Când organizarea se rupe, aceste găuri pot fi 
ocupate de molecule. Cele mai multe substanţe simple, cu excepţia 
apei şi a aliajului folosit la tipar, îşi măresc volumul prin topire, 
deoarece atomii sunt strâns îngrămădiţi în cristalul solid, iar la topire 
au nevoie de mai mult loc pentru a se agita; o structură cu goluri însă 
se contractă, ca în cazul apei. 


Fig. 1.4, Gheaţă 


Cu toate că gheaţa are o formă cristalină „rigidă”, temperatura 
ei se poate schimba - gheaţa conţine căldură. Dacă vrem, îi putem 
schimba cantitatea de căldură. Ce este căldura în cazul gheții? Atomii 
nu stau pe loc. Ei se agită şi vibrează. Astfel, chiar dacă există o ordine 
precizată în cristal — o structură bine definită —, toţi atomii vibrează 
„pe loc”. Pe măsură ce creştem temperatura, ei vibrează cu 
amplitudine din ce în ce mai mare, până când îşi părăsesc locul. 
Numim aceasta topire. Pe măsură ce scădem temperatura, vibrația 
descreşte continuu până când, la zero absolut, rămâne o cantitate 
minimă de vibraţie pe care o pot avea atomii, diferită de zero. Această 
cantitate minimă de mişcare nu este suficientă pentru a topi o 
substanță, cu o singură excepţie: heliul. Heliul îşi micşorează doar 
mişcările atomice cât de mult poate, dar chiar la zero absolut există 
destulă mişcare pentru a-l împiedica să îngheţe. Heliul, chiar la zero 
absolut, nu îngheaţă, în afară de cazul când presiunea e atât de mare 
încât atomii sunt striviţi laolaltă. Dacă mărim presiunea îl putem face 
să se solidifice. 


Procese atomice 


Ne oprim aici cu descrierea solidelor, lichidelor şi gazelor din 
punct de vedere atomic. Dar ipoteza atomică descrie şi procese, aşa că 
vom considera acum un număr de procese din perspectiva atomistă. 
Primul proces pe care-l vom considera are loc la suprafaţa apei. Ce se 
petrece la suprafaţa apei? Vom face acum un desen mai complicat — şi 
mai realist — imaginându-ne că suprafaţa este mărginită de aer. Figura 
1.5 prezintă această suprafaţă. Ca şi mai înainte, vedem moleculele de 
apă formând o masă de apă lichidă, dar acum vedem şi suprafaţa apei. 


O 5 
Oxigen Hidrogen Azot 


Fig. 1.5. Apă evaporându-se în aer 


Deasupra suprafeţei găsim o seamă de lucruri: mai întâi, există 
molecule de apă, ca în abur. Acestea formează vaporii de apă, care se 
găsesc întotdeauna deasupra apei lichide. (Există un echilibru între 
vapori şi apă, care va fi descris mai târziu.) În plus găsim alte 
molecule — când doi atomi de oxigen lipiţi laolaltă prin forţe interne 
formând o moleculă de oxigen, când doi atomi de azot de asemenea 
lipiţi laolaltă spre a forma o moleculă de azot. Aerul este format 
aproape în întregime din azot, oxigen, ceva vapori de apă şi cantităţi 
mai mici de dioxid de carbon, argon şi alte lucruri. Astfel, deasupra 
suprafeţei apei este aerul, un gaz, conţinând ceva vapori de apă. 
Acum, ce se întâmplă în această situaţie? Moleculele din apă se agită 
mereu. Din când în când, una de la suprafaţă se întâmplă să fie lovită 


puţin mai tare decât de obicei şi e zvârlită afară. E greu de văzut 
aceasta petrecându-se în desen, fiindcă el este o imagine nemişcată. 
Dar ne putem imagina că o moleculă din apropierea suprafeţei tocmai 
a fost lovită şi zboară afară, sau poate că alta a fost cea lovită şi 
pleacă. 

Astfel, moleculă cu moleculă, apa dispare — se evaporă. Dar 
dacă închidem vasul deasupra, după un timp vom găsi un mare număr 
de molecule de apă printre moleculele de aer. Din când în când una 
dintre aceste molecule din vapori vine în jos către apă şi se lipeşte din 
nou. Astfel, vedem că ceea ce arată ca un obiect neinteresant, lipsit de 
viaţă — un pahar de apă cu un capac, care stă acolo poate chiar de 
douăzeci de ani —, conţine în realitate un fenomen dinamic, interesant, 
care se desfăşoară permanent. Pentru ochii noştri, ochii noştri 
nerafinaţi, nimic nu se schimbă, dar dacă am putea vedea mărit de un 
miliard de ori am constata că situaţia se schimbă mereu: molecule 
părăsesc suprafaţa, molecule sosesc înapoi. 

De ce noi nu vedem nicio schimbare? Fiindcă pleacă exact atâtea 
molecule câte vin înapoi! Una peste alta, „nu se întâmplă nimic”. Dacă 
scoatem capacul vasului şi suflăm la o parte aerul umed, înlocuindu-l 
cu aer uscat, numărul de molecule care pleacă este exact acelaşi ca şi 
înainte, pentru că aceasta depinde de agitația din apă, dar numărul ce 
soseşte înapoi este mult redus fiindcă există mult mai puţine molecule 
deasupra apei. Aşadar, sunt mai multe cele care pleacă decât cele care 
sosesc, iar apa se evaporă. Prin urmare, dacă vreţi să evaporaţi apă, 
daţi drumul la ventilator! 

Încă ceva: care molecule pleacă? Când o moleculă pleacă, 
aceasta se datorează unei acumulări suplimentare, accidentale de 
energie, cu puţin mai multă decât cea obişnuită, de care are nevoie 
molecula dacă ar fi să scape de atracțiile vecinilor săi. Deci, întrucât 
moleculele care pleacă au mai multă energie decât media, cele care 
rămân au o agitaţie medie mai mică decât avuseseră înainte. Aşa încât 
lichidul se răceşte treptat dacă se evaporă. Desigur, când o moleculă 
de vapori vine din aer în jos spre apă, apare o atracţie mare, bruscă, 
atunci când ea se apropie de suprafaţa apei. Aceasta accelerează 
molecula care soseşte şi rezultă o generare de căldură; când sosesc 
înapoi moleculele generează căldură. Evident, când nu există o 
evaporare netă, rezultatul e zero — apa nu îşi schimbă temperatua. 
Dacă suflăm în apă astfel încât să menţinem o continuă preponderență 
în numărul moleculelor care se evaporă, apa se răceşte. Deci, suflaţi în 
supă dacă vreţi s-o răciţi! 

Desigur, trebuie să vă daţi seama că procesele descrise sunt mai 
complicate decât am arătat. Nu numai că apa trece în aer, dar de 
asemenea, din când în când, una din moleculele de oxigen sau azot va 
intra şi se va pierde în masa moleculelor de apă, croindu-şi drum prin 


apă. Astfel, aerul se dizolvă în apă; moleculele de oxigen şi azot îşi vor 
croi drum prin apă şi apa va conţine aer. Dacă scoatem brusc aerul din 
vas, molecule de aer vor pleca mai repede decât sosesc şi procedând 
astfel vor produce bule. Asta e foarte rău pentru scafandri, după cum 
poate că ştiţi. 


Clor O Sodiu 


Fig. 1.6. Sare dizolvându-se în apă 


Să trecem acum la alt proces. În figura 1.6 vedem, din 
perspectivă atomistă, un solid dizolvându-se în apă. Dacă punem un 
cristal de sare în apă, ce se va întâmpla? Sarea este un solid, un cristal, 
o aranjare organizată de „atomi de sare”. Figura 1.7 este o ilustrare a 
structurii tridimensionale a sării obişnuite, clorura de sodiu. Riguros 
vorbind, cristalul nu e alcătuit din atomi, ci din ceea ce se cheamă 
ioni. 


Distanţa până la vecinul cel mai apropiat d = a/2 


Fig. 1.7. Structura cristalină a clorurii de sodiu 


Un ion este un atom care fie are câţiva electroni suplimentari, 
fie şi-a pierdut câţiva electroni. Într-un cristal de sare găsim ioni de 
clor (atomi de clor cu un electron suplimentar) şi ioni de sodiu (atomi 
de sodiu cu un electron lipsă). În sarea solidă, ionii se leagă toți 
laolaltă prin atracţie electrică, dar când îi punem în apă găsim, din 
cauza atracţiilor oxigenului negativ şi hidrogenului pozitiv pentru 
ioni, că unii dintre ioni se agită liber. În figura 1.6 vedem un ion de 
clor devenind liber şi alţi atomi plutind în apă în formă de ioni. Acest 
desen a fost făcut cu oarecare grijă. Observaţi, de exemplu, că este 
mai probabil ca părţile conţinând hidrogen ale moleculelor de apă să 
se afle lângă ionul de clor, în timp ce lângă ionul de sodiu e mai 
probabil să găsim capătul cu oxigen, fiindcă sodiul este pozitiv, 
capătul cu oxigen al apei e negativ şi se atrag electric. Putem spune 
din acest desen dacă sarea se dizolvă în apă sau dacă cristalizează din 
apă? Desigur că nu putem spune, fiindcă în timp ce unii atomi părăsesc 
cristalul, alţi atomi i se realătură. Procesul este dinamic, exact ca în 
cazul evaporării, şi el depinde de existenţa a mai multă sau mai puţină 
sare în apă decât cantitatea necesară pentru echilibru. Prin echilibru 
înţelegem acea situaţie în care atomii pleacă într-o măsură egală cu 
măsura în care se întorc. Dacă aproape că nu există sare în apă, pleacă 
mai mulţi atomi decât se întorc, iar sarea se dizolvă. Dacă, pe de altă 
parte, există prea mulţi „atomi de sare”, mai mulţi se întorc decât 
pleacă şi sarea cristalizează. 

În treacăt fie spus, conceptul de moleculă a unei substanţe este 
doar aproximativ şi există numai pentru o anumită clasă de substanţe. 
E limpede în cazul apei că cei trei atomi sunt într-adevăr legaţi 
laolaltă. Nu e la fel de limpede în cazul clorurii de sodiu solide. Există 
doar o aranjare a ionilor de sodiu şi clor într-o reţea cubică. Nu există 
vreun mod natural de a-i grupa în „molecule de sare”. 

Întorcându-ne la discuţia noastră asupra dizolvării şi 


precipitării, dacă mărim temperatura soluţiei de sare, atunci ritmul în 
care atomii sunt scoşi creste, iar la fel şi ritmul în care atomii sunt 
aduşi înapoi. Se vădeşte însă a fi foarte dificil, în general, să se prezică 
în ce sens se va desfăşura fenomenul, dacă se va dizolva mai mult sau 
mai puţin din solid. Când temperatura creşte, cele mai multe substanțe 
se dizolvă mai mult, dar sunt şi unele care se dizolvă mai puţin. 


Reacţii chimice 


În toate procesele descrise până acum, atomii şi ionii nu şi-au 
schimbat partenerii, dar există desigur împrejurări în care atomii îşi 
schimbă combinaţiile, formând noi molecule. Acest fapt este ilustrat în 
figura 1.8. Un proces în care intervine rearanjarea partenerilor atomici 
se numeşte reacţie chimică. Celelalte procese descrise până acum se 
numesc procese fizice, dar nu există o distincţie netă între cele două. 
(Natura nu se sinchiseşte cum le numim, ea continuă doar să le 
producă.) Această figură se presupune că reprezintă carbonul arzând 
în oxigen, în cazul oxigenului, doi atomi de oxigen se leagă laolaltă 
foarte puternic. (De ce nu se leagă laolaltă trei sau chiar patru? 
Aceasta este una dintre caracteristicile foarte specifice ale unor 
asemenea procese atomice. Atomii sunt foarte pretenţioşi; le plac 
anumiţi parteneri, anumite direcţii particulare şi aşa mai departe. Este 
sarcina fizicii să analizeze de ce fiecare atom doreşte ceea ce doreşte, 
în orice caz, doi atomi de oxigen formează, saturați şi fericiţi, o 
moleculă.) 


Fig. 1.8. Carbon arzând în oxigen 


Să presupunem că atomii de carbon sunt într-un cristal solid 
(care ar putea fi grafit sau diamant[2]). Acum, de exemplu, una din 
moleculele de oxigen poate veni către carbon şi fiecare atom de 
oxigen poate culege un atom de carbon şi pleca într-o nouă 
combinaţie - „carbon-oxigen” — care este o moleculă a gazului numit 
monoxid de carbon. I s-a dat numele chimic de CO. E foarte simplu: 
literele „CO” sunt practic o imagine a acestei molecule. Dar carbonul 
atrage oxigenul mult mai mult decât oxigenul atrage oxigenul sau 
carbonul atrage carbonul. Deci, în acest proces oxigenul poate sosi 
doar cu o mică energie, însă oxigenul şi carbonul se vor arunca unul 


asupra altuia cu o nemaipomenită înverşunare şi orice se află în 
apropierea lor va câştiga energie. Este astfel generată o mare cantitate 
de energie de mişcare, energie cinetică. Evident, aceasta e arderea; 
obţinem căldură din combinarea oxigenului şi carbonului. Căldura 
apare de obicei sub forma mişcării moleculare a gazului fierbinte, dar 
în anumite împrejurări ea poate fi atât de mare încât generează 
lumina. Aşa se obţin flăcările. 

Însă monoxidul de carbon nu este tocmai satisfăcut. E posibil 
ca el să-şi ataşeze un alt oxigen, astfel încât am putea avea o reacţie 
mult mai complicată, în care oxigenul se combină cu carbonul şi, în 
acelaşi timp, se întâmplă să aibă loc o ciocnire cu o moleculă de 
monoxid de carbon. Un atom de oxigen s-ar putea ataşa la CO, iar în 
final să formeze o moleculă compusă dintr-un carbon şi doi atomi de 
oxigen, care este desemnată prin CO, şi numită dioxid de carbon. Dacă 
ardem carbonul cu foarte puţin oxigen, într-o reacţie foarte rapidă (de 
exemplu într-un motor de automobil, unde explozia este atât de rapidă 
încât nu e timp ca ea să producă dioxid de carbon), se formează o 
cantitate considerabilă de monoxid de carbon. În multe astfel de 
rearanjări se eliberează o mare cantitate de energie dând naştere la 
explozii, flăcări etc., în funcţie de reacţiile respective. Chimiştii au 
studiat aceste aranjări ale atomilor şi au găsit că fiecare substanţă 
reprezintă un tip de aranjare a atomilor. 

Pentru a ilustra această idee, să considerăm un alt exemplu. 
Dacă mergem printr-un câmp de violete, ştim ce este „acel miros”. 
Este un anumit fel de moleculă, sau aranjare a atomilor, care şi-a croit 
drum în nasul nostru. Mai întâi, cum şi-a croit drum înăuntru? Asta e 
foarte simplu. Dacă mirosul este un anumit fel de moleculă din aer, 
aceasta, agitându-se şi fiind izbită în toate părţile, şi-a putut croi în 
mod accidental drum în nas. Desigur că ea nu are vreo dorinţă 
specială de a ajunge în nasul nostru. Ea este doar o parte neajutorată a 
unei mulţimi de molecule ce se îmbrâncesc şi, în hoinărelile-i fără ţel, 
acestei bucăţi particulare de materie se întâmplă să ajungă în nasul 
nostru. 

Chimiştii pot lua anumite molecule, cum este parfumul de 
violete, pentru a le analiza şi a ne spune care-i aranjarea exactă a 
atomilor în spaţiu. Ştim că molecula de dioxid de carbon este dreaptă 
şi simetrică: O-C-O. (Asta se poate determina uşor şi prin metode 
fizice.) Dar chiar pentru aranjările de atomi mult mai complicate care 
există în chimie, se poate, printr-un lung şi remarcabil proces de 
muncă detectivistică, să se găsească dispunerea atomilor. Figura 1.9 
este o imagine a aerului în vecinătatea unei violete; din nou găsim 
azot şi oxigen în aer, precum şi vapori de apă. (De ce există vapori de 
apă? Fiindcă violeta e umedă. Toate plantele transpiră.) Vedem însă şi 
un „monstru” compus din atomi de carbon, atomi de hidrogen şi 


atomi de oxigen, care au ales o anumită structură particulară pentru a 
se aranja. Este o aranjare mult mai complicată decât cea a dioxidului 
de carbon; de fapt, este o aranjare extrem de complicată. Din păcate, 
nu putem înfăţişa tot ce ne poate spune chimia despre ea, fiindcă 
aranjarea precisă a tuturor atomilor este de fapt cunoscută în trei 
dimensiuni, pe când desenul nostru e doar în două dimensiuni. Cei 
şase atomi de carbon, care formează un inel, nu formează un inel plat, 
ci un fel de inel „încreţit”. Toate unghiurile şi distanţele sunt 
cunoscute. Astfel, o formula chimică este pur şi simplu o imagine a 
unei astfel de molecule. Când un chimist scrie aşa ceva pe tablă, el 
încearcă să „deseneze” e, grosso modo, în două dimensiuni. De 
exemplu, vedem un „inel” de şase atomi de carbon având un „lanţ” de 
atomi de carbon atârnat de el, cu un oxigen, al doilea de la capăt, trei 
hidrogeni legaţi aici, doi atomi de carbon şi trei hidrogeni legându-se 
dincoace etc. 


Fig. 1.9. Parfumul violetelor 


Cum află chimistul care este aranjarea? El amestecă laolaltă 
sticle pline cu substanţe şi dacă se colorează în roşu asta îi spune că 
are un hidrogen şi doi atomi de carbon legaţi aici; dacă, pe de altă 
parte, apare albastru, lucrurile nu stau deloc aşa. Este una din cele 
mai fantastice munci de detectiv care au fost făcute vreodată — chimia 
organică. Pentru a descoperi aranjarea atomilor în aceste reţele 
formidabil de complicate, chimistul priveşte la ceea ce se întâmplă 
când amestecă două substanţe diferite laolaltă. Fizicianului nu i-a 
venit niciodată să creadă că chimistul ştie cu adevărat despre ce 
vorbeşte când descrie aranjarea atomilor. De circa douăzeci de ani a 
fost însă posibil, în unele cazuri, să se privească la asemenea molecule 
(nu chiar atât de complicate ca cele ale parfumului de violete, dar la 
unele care conţin părţi din acestea) printr-o metodă fizică şi a fost 
posibil să se localizeze fiecare atom, nu privind la culori, ci măsurând 
poziţia lui. Şi, ce să vezi, chimiştii au aproape întotdeauna dreptate! 


Se vădeşte, de fapt, că în parfumul de violete există trei 
molecule puţin deosebite, care diferă doar prin aranjarea atomilor de 
hidrogen. 

Una din problemele chimiei este de a denumi o substanţă astfel 
încât să ştim ce este ea. Găsiţi un nume pentru structura din figura 
1.10! Nu numai că numele trebuie să ne indice forma, dar el trebuie 
de asemenea să ne spună că aici e un atom de oxigen, dincolo unul de 
hidrogen - exact ce fel şi unde se află fiecare atom. Astfel, putem 
aprecia de ce denumirile chimice trebuie să fie complexe pentru a fi 
complete. Numele substanței din figura 1.10 în cea mai completă 
formă care vă va spune structura sa este 4-(2, 2, 3, 6 tetrametil-5- 
ciclohexanil)-3-buten-2-onă, şi asta vă spune şi care e aranjarea. 
Putem aprecia dificultăţile pe care le au chimiştii şi înţelege de 
asemenea de ce există nume atât de lungi. Nu fiindcă ar vrea să fie 
obscuri, dar se află în faţa unei probleme extrem de dificile atunci 
când încearcă să descrie moleculele în cuvinte! 


Cha Ha 
N cL Hi 
CHC ¢—cC==¢—C—Ch 
| H 


Pf 
H 
H 


Fig. 1.10. O formulă chimică (substanța reprezentată este a-irona) 


De unde ştim că există atomi? Printr-una din metodele 
menţionate anterior; facem ipoteza că există atomi, iar unul după altul 
rezultatele apar în modul în care le prezicem, aşa cum ar trebui dacă 
lucrurile sunt alcătuite din atomi. Există de asemenea dovezi ceva mai 
directe, dintre care un bun exemplu e următorul: atomii sunt atât de 
mici încât nu îi puteţi vedea cu un microscop optic — de fapt nici chiar 
cu un microscop electronic. (Cu un microscop optic puteţi vedea numai 
lucruri care sunt mult mai mari.) Or, dacă atomii sunt mereu în 
mişcare, să zicem în apă, şi punem o bilă, indiferent din ce material, 
în apă, o bilă mult mai mare decât atomii, bila se va agita — cam ca 
într-un joc de „push-ball”, unde o minge foarte mare e împinsă de o 
mulţime de oameni. Oamenii împing în direcţii diferite, iar mingea se 
mişcă pe teren într-un mod neregulat. Astfel, în acelaşi mod, „bila cea 
mare” se va mişca din cauza inegalităţilor ciocnirilor dintr-o parte şi 
din alta, de la un moment la următorul. Aşadar, dacă privim la nişte 
particule minuscule din apă (coloizi) printr-un microscop excelent, 


vedem o forfotă permanentă a particulelor, care e rezultatul 
bombardamentului atomilor. Această forfotă se numeşte mişcare 
browniană. 

Putem găsi alte mărturii despre atomi în structura cristalelor. În 
multe cazuri, structurile deduse prin analize de raze X se potrivesc în 
„formele” lor spaţiale cu formele pe care le prezintă cristalele în 
realitate, aşa cum apar ele în natură. Unghiurile dintre diversele „feţe” 
ale unui cristal se potrivesc, până la secunde de arc, cu unghiurile 
deduse pe baza presupunerii că un cristal este alcătuit din multe 
„straturi” de atomi. 

Totul e alcătuit din atomi. Aceasta e ipoteza-cheie. Cea mai 
importantă ipoteză din întreaga biologie, de exemplu, este că tot ce fac 
animalele se datorează atomilor. Cu alte cuvinte, nu există nimic făcut de 
fiinţele vii care să nu poată fi înţeles din punctul de vedere conform căruia 
ele sunt constituite din atomi acţionând în conformitate cu legile fizicii. 
Aceasta nu s-a ştiut de la început: a fost nevoie de muncă 
experimentală şi teoretică pentru a se sugera această ipoteză, dar 
acum ea este acceptată şi e cea mai utilă teorie generatoare de noi idei 
din domeniul biologiei. 

Dacă o bucată de oţel sau o bucată de sare, constând din atomi 
aflaţi unul alături de celălalt, pot avea proprietăţi atât de interesante; 
dacă apa -— care nu e decât aceste mici părticele înşirate, kilometru 
după kilometru pe întreg pământul - poate forma valuri şi spumă, 
poate face zgomote puternice şi figuri ciudate când curge pe ciment; 
dacă toate acestea, toată viaţa unui şuvoi de apă nu e decât o 
îngrămădire de atomi, ce ar mai fi cu putinţă? 

Dacă, în loc de a aranja atomii într-o structură anumită, iarăşi 
şi iarăşi repetată, tot mai departe, sau chiar de a forma mici bulgări de 
o complexitate precum cea a parfumului de violete, facem un 
aranjament mereu diferit de la un loc la altul, cu diferite feluri de 
atomi aranjaţi în moduri multiple, care se schimbă continuu fără să se 
repete — cu cât ar fi mai minunat comportamentul acelui lucru? E oare 
cu putinţă ca acest „lucru” care se plimbă încoace şi încolo în faţa 
voastră şi vă vorbeşte să fie o mare îngrămădire de asemenea atomi, 
într-un aranjament complex, astfel încât pura sa complexitate să 
descumpănească imaginaţia în privinţa a ceea ce e el în stare să facă? 
Când spunem că suntem o îngrămădire de atomi, nu înţelegem că 
suntem pur şi simplu doar atât, căci o îngrămădire de atomi care nu se 
repetă poate avea foarte bine posibilităţile ce vă apar când vă priviţi 
în oglindă. 


Concepţiile de bază ale fizicii 


Introducere 


În acest capitol vom examina cele mai importante idei pe care 
le avem asupra fizicii, descriind natura lucrurilor aşa cum o vedem în 
prezent. Nu vom discuta despre modul în care am aflat că toate aceste 
idei sunt adevărate; veţi vedea aceste detalii la timpul potrivit. 

Lucrurile de care ne interesăm în ştiinţă apar în nenumărate 
forme şi cu o mulţime de atribute. De exemplu, dacă stăm pe mal şi 
privim marea, vedem apa, valurile spărgându-se, spuma, mişcarea 
apei, percepem sunetul, aerul, vântul şi norii, soarele şi cerul albastru, 
totul scăldat în lumină; se află acolo nisip şi se află stânci de diverse 
durități şi vârste, culori şi structuri. Se află animale şi alge marine, 
foamete, boală şi observatorul de pe plajă; poate că există chiar 
fericire şi gândire. Orice alt colţ din natură are o bogăţie 
asemănătoare de lucruri şi întrepătrunderi. Este întotdeauna la fel de 
complicat, oriunde s-ar găsi. Curiozitatea cere să punem întrebări, să 
încercăm să grupăm lucrurile laolaltă, să încercăm să înţelegem 
această multitudine de aspecte ca rezultând poate din acţiunea unui 
număr relativ mic de lucruri şi forţe elementare, care se pot manifesta 
într-o varietate infinită de combinaţii. 

De exemplu: este nisipul altfel decât stâncile? Adică, nu este 
oare nisipul altceva decât un mare număr de pietre minuscule? Este 
Luna o stâncă mare? Dacă înţelegem stâncile, vom înţelege de 
asemenea nisipul şi Luna? Este vântul o mişcare a aerului analogă cu 
mişcarea apei din mare? Ce trăsături comune au diferitele mişcări? Ce 
este comun diferitelor tipuri de sunet? Câte culori diferite există? Şi 
aşa mai departe. În acest mod încercăm treptat să analizăm toate 
lucrurile, să le grupăm laolaltă pe cele care la prima vedere par 
diferite, în speranţa că vom fi în stare să reducem numărul de lucruri 
diferite, iar astfel să le înţelegem mai bine. 

Acum câteva sute de ani a fost inventată o metodă de a găsi 
răspunsuri parţiale la asemenea întrebări. Observaţia, raţiunea şi 
experimentul formează ceea ce numim metoda ştiinţifică. Va trebui să ne 
limităm la o descriere sumară a ideilor fundamentale care s-au născut 
prin aplicarea metodei ştiinţifice, idei numite câteodată şi fizică 
fundamentală. 

Ce vrem să spunem prin „a înţelege” ceva? Ne putem imagina 


că această reţea complicată de lucruri în mişcare ce constituie „lumea” 
e asemănătoare cu un mare joc de şah jucat de zei, iar noi suntem 
observatori ai jocului. Nu ştim care sunt regulile jocului; tot ce ni se 
permite să facem este să urmărim jocul. Desigur, dacă îl vom urmări 
destul de mult timp, putem în cele din urmă pricepe câteva dintre 
reguli. Regulile jocului sunt ceea ce înţelegem prin fizică fundamentală. 
Chiar dacă am cunoaşte fiecare regulă, s-ar putea totuşi să nu fim în 
stare să înţelegem de ce în decursul jocului se face o anumită mutare, 
pur şi simplu fiindcă ea este prea complicată, iar minţile noastre sunt 
limitate. Dacă jucaţi sah, trebuie să ştiţi că e uşor de învăţat toate 
regulile şi totuşi este adesea foarte greu de selectat cea mai bună 
mutare sau de înţeles de ce un jucător joacă într-un anumit fel. Aşa se 
întâmplă şi în natură, doar că e mult mai complicat. Poate însă că vom 
fi în stare cel puţin să descoperim toate regulile. Deocamdată nu le 
cunoaştem pe toate. (Din când în când se petrece ceva asemănător cu 
rocada, ceva ce încă nu am reuşit să înțelegem.) Lăsând la o parte 
faptul că nu cunoaştem încă toate regulile, ceea ce putem într-adevăr 
explica prin aceste reguli este foarte limitat, fiindcă aproape toate 
situaţiile sunt atât de complicate, încât practic nu putem să urmărim 
desfăşurarea jocului doar aplicând regulile, cu atât mai puţin să 
prevedem ce se va întâmpla pe urmă. Trebuie deci să ne limităm la 
problema fundamentală a regulilor jocului. Dacă cunoaştem regulile, 
considerăm că „înțelegem” lumea. 

Cum putem spune dacă regulile pe care le „ghicim” sunt într- 
adevăr corecte, de vreme ce nu putem analiza prea bine jocul? Există, 
în mare vorbind, trei căi. Mai întâi, pot exista situaţii în care natura să 
fie simplă (sau noi să aranjăm ca ea să ne apară astfel) şi să aibă atât 
de puţine părţi încât să putem verifica cum funcţionează regulile 
noastre precizând exact ce se va petrece. (Într-un colţ al tablei de şah 
se poate să fi rămas doar câteva piese de joc, iar această situaţie s-o 
putem înţelege exact.) 

O a doua cale potrivită pentru a verifica regulile este de a 
deduce din ele altele mai generale. De exemplu, regula de mutare a 
unui nebun pe o tablă de şah este că el se mişcă numai pe diagonală. 
Se poate deduce, indiferent câte mutări au fost făcute, că un anumit 
nebun va fi totdeauna pe un pătreţel alb. Astfel, fără a fi în stare să 
urmărim detaliile, putem verifica întotdeauna ideea noastră asupra 
mişcării nebunului cercetând dacă el se află mereu pe un pătrăţel alb. 
Situaţia se va menţine într-adevăr aşa multă vreme, până când dintr- 
odată îl găsim pe un pătrăţel negru (ceea ce s-a petrecut este că între 
timp el a fost luat, un pion a ajuns pe ultima linie şi a devenit nebun 
pe un pătrăţel negru). Aşa se întâmplă şi în fizică. Multă vreme vom 
avea o regulă care funcţionează în general excelent, chiar dacă nu 
putem urmări detaliile, iar apoi la un anumit moment putem 


descoperi o nouă regulă. Din punctul de vedere al fizicii fundamentale, 
cele mai interesante fenomene sunt desigur cele din locurile unde 
regulile nu funcţionează - nu cele din locurile unde ele funcţionează! 
Acesta este modul în care descoperim noi reguli. 

A treia cale de a spune dacă ideile noastre sunt corecte este 
cam grosolană, dar e probabil cea mai puternică dintre toate: 
aproximaţia grosieră. Deşi nu suntem în stare să spunem de ce Alehin 
mută o anume piesă, poate că putem înţelege aproximativ că el îşi 
adună piesele în jurul regelui pentru a-l apăra cumva, fiindcă aceasta 
e acţiunea logică în împrejurările date. În acelaşi mod putem adesea 
înţelege cumva natura, fără a fi în stare să înţelegem ce face fiecare 
mică părticică a ei. 

La început, fenomenele naturii au fost împărţite în mod 
aproximativ în diferite categorii, cum ar fi căldura, electricitatea, 
mecanica,  magnetismul, proprietățile substanțelor, fenomenele 
chimice, lumina sau optica, razele X, fizica nucleară, gravitația, 
fenomenele mezonice etc. Totuşi, scopul este de a vedea întreaga 
natură ca aspecte diferite ale unui singur ansamblu de fenomene. 
Aceasta este problema în fizica fundamentală teoretică astăzi — de a 
găsi legile din spatele experimentelor; de a unifica aceste categorii de 
fenomene. Din punct de vedere istoric, am fost totdeauna în stare să le 
unificăm, dar pe măsură ce timpul trece se găsesc lucruri noi. Procesul 
de unificare mergea foarte bine, până când dintr-odată au fost 
descoperite razele X. Apoi s-a continuat cu unificarea până când au 
fost descoperiți mezonii. Aşadar, în orice stadiu al jocului, situația se 
prezintă cam încâlcită. Foarte multe lucruri sunt puse în ordine, dar 
rămân mereu o mulțime de sârme şi fire atârnând în toate direcțiile. 
Aşa se prezintă astăzi situația pe care vom încerca s-o descriem. 

Iată câteva exemple istorice de unificare. Mai întâi, să 
considerăm căldura şi mecanica. Când atomii sunt în mişcare, cu cât se 
mişcă mai mult, cu atât mai multă căldură conține sistemul, iar astfel 
căldura şi toate efectele temperaturii pot fi reprezentate prin legile 
mecanicii. Altă unificare extraordinară a fost descoperirea relației 
dintre electricitate, magnetism şi lumină, care s-au dovedit a fi diferite 
aspecte ale aceluiaşi lucru numit astăzi câmp electromagnetic. Altă 
unificare e cea a fenomenelor chimice, a diverselor proprietăți ale 
diferitelor substanțe, cu comportarea particulelor atomice, ceea ce a 
dat naştere la chimia cuantică. 

Se pune desigur întrebarea: va fi cu putință să se unifice totul şi 
să se descopere pur şi simplu că această lume reprezintă diferite 
aspecte ale unui singur lucru? Nimeni nu ştie. Tot ce ştim e că, pe 
măsură ce înaintăm, constatăm că putem unifica părţi, iar uneori 
găsim piese care nu se potrivesc şi continuăm să încercăm să 
asamblăm puzzle-ul. Nu ştim dacă puzzle-ul are un număr finit de 


piese şi nici dacă are vreo limită. N-o vom afla până când nu vom 
completa figura, dacă aceasta se va întâmpla vreodată. În cele ce 
urmează vrem să vedem amploarea acestui proces de unificare şi unde 
s-a ajuns în prezent în înţelegerea fenomenelor fundamentale prin 
intermediul unui ansamblu cât mai restrâns de principii. Simplu spus, 
din ce sunt alcătuite lucrurile şi cât de puţine elemente există? 


Fizica înainte de 1920 


E destul de greu să începem cu situaţia actuală a fizicii, aşa 
încât trebuie mai întâi să vedem cum arătau lucrurile pe la 1920, iar 
apoi să extragem câteva concluzii din această imagine. Înainte de 
1920, imaginea noastră despre lume arăta cam în felul următor: 
„scena” pe care se desfăşoară universul este spaţiul geometric 
tridimensional, aşa cum a fost descris de Euclid, iar lucrurile 
evoluează într-un mediu numit timp. Elementele de pe scenă sunt 
particulele, de exemplu atomii, care au anumite proprietăţi. Mai întâi, 
proprietatea de inerție: dacă o particulă se mişcă la un moment dat, ea 
va continua să se deplaseze în aceeaşi direcţie, în afară de cazul când 
asupra ei acţionează forțe. Al doilea element sunt deci forţele, despre 
care se credea pe atunci că sunt de două tipuri. Mai întâi, un fel de 
forță de interacţie extrem de complicată, care menţine diverşii atomi 
în diferite combinaţii şi determină, de exemplu, dacă sarea se va 
dizolva mai repede sau mai încet când creştem temperatura. Celălalt 
tip de forţă care se cunoştea era o forță cu rază mare de acţiune — o 
atracţie continuă şi uniformă - care variază invers proporţional cu 
pătratul distanţei, numită gravitație. Această lege era cunoscută şi era 
foarte simplă. De ce continuă să se mişte lucrurile după ce au fost puse 
în mişcare, sau de ce există o lege a gravitaţiei, acestea erau desigur 
necunoscute. 

Ceea ce ne interesează în cele ce urmează este o descriere a 
naturii. Din această perspectivă, un gaz, şi de fapt întreaga materie, 
este constituit dintr-o mulţime de particule în mişcare. Astfel, multe 
din lucrurile pe care le vedem în timp ce stăm pe malul mării pot fi 
imediat corelate. Mai întâi presiunea: aceasta provine din ciocnirile 
atomilor cu obstacolele ce le stau în cale; deplasarea atomilor, dacă ei 
se mişcă în medie într-o direcţie, formează vântul; mişcările lor 
dezordonate în interiorul corpurilor reprezintă căldura. Dacă s-au 
adunat prea multe particule într-un loc, apare un exces de densitate, 
care dă naştere undelor de compresiune; acesta este sunetul. E o 
realizare excepţională să poţi înţelege atât de multe lucruri. Unele 
dintre ele au fost descrise în capitolul precedent. 

Câte feluri de particule există? La vremea aceea se considera că 
erau 92: 92 de feluri diferite de atomi au fost descoperite în cele din 
urmă. Ei aveau nume diferite, asociate cu proprietăţile lor chimice. 


Următoarea latură a problemei era: care sunt forțele cu raza 
scurtă de acţiune? De ce atrage carbonul un oxigen sau poate doi atomi 
de oxigen, dar nu trei atomi de oxigen? Care e mecanismul interacţiei 
dintre atomi? Joacă vreun rol gravitația? Răspunsul este nu. Gravitaţia 


e mult prea slabă. Imaginaţi-vă însă o forţă analogă gravitaţiei, variind 
invers proporţional cu pătratul distanţei, dar mult, mult mai puternică 
şi în plus având o trăsătură distinctă. În gravitație există numai 
atracţie, dar acum imaginaţi-vă că există două feluri de „corpuri” şi că 
această nouă forţă (care e bineînţeles forţa electrică) are proprietatea 
conform căreia corpurile de acelaşi fel se resping „iar cele diferite se 
atrag, Acel „ceva” care susţine această interacţie puternică se numeşte 
sarcină. 

Prin urmare, ce imagine obţinem? Închipuiţi-vă că avem două 
sarcini contrare, care se atrag una pe alta, una plus şi alta minus, şi că 
ele se alipesc foarte strâns laolaltă. Închipuiţi-vă că avem o altă 
sarcină la o anumită distanţă. Va resimţi ea vreo atracţie? Ea nu va 
resimţi practic niciuna, fiindcă dacă primele sunt egale în mărime, 
atracţia pentru una şi respingerea pentru cealaltă se anulează. Aşadar, 
forţa la o distanţă apreciabilă e foarte mică. Pe de altă parte, dacă 
ajungem foarte aproape cu sarcina suplimentară, apare o atracţie, 
fiindcă respingerea celor de acelaşi semn şi atracţia celor de semn 
contrar vor tinde să apropie una de alta sarcinile de semn contrar şi să 
le îndepărteze pe cele de acelaşi semn. Astfel, se ajunge în situaţia în 
care respingerea va fi mai mică decât atracţia. Acesta este motivul 
pentru care atomii, care sunt alcătuiți din sarcini electrice plus şi 
minus, suferă foarte puţin influenţa forţei când sunt separați printr-o 
distanţă mare (abstracţie făcând de gravitație). Când se apropie, 
fenomenul se petrece ca şi când ei ar privi unul înăuntrul altuia şi îşi 
rearanjează astfel sarcinile, rezultatul fiind o interacţie foarte 
puternică. Interacţia dintre atomi este de natură electrică. Întrucât 
forța de atracţie electrică este atât de mare, toate sarcinile se vor 
aduna în mod normal laolaltă cât mai strâns cu putinţă. Toate 
lucrurile, chiar noi înşine, sunt alcătuite din părţi fin granulate, 
încărcate cu plus şi minus, interacţionând extrem de puternic, toate 
perfect echilibrate. Din când în când, accidental, putem îndepărta prin 
frecare câteva minusuri sau câteva plusuri (de obicei e mai uşor să 
îndepărtăm minusuri), iar în acest caz apare o forţă electrică 
neechilibrată. Putem atunci vedea efectele atracției electrice. 

Pentru a înțelege cu cât este mai puternică electricitatea decât 
gravitația, să considerăm două grăunţe de nisip, de un milimetru 
diametru, aflate la treizeci de metri distantă. Dacă toate sarcinile s-ar 
atrage, în loc ca sarcinile de semn contrar să se respingă, aşa încât să 
nu se mai producă anularea, ce forţă ar apărea aici? Între cele două 
grăunţe ar exista o forţă de trei milioane de tone! După cum vedeţi, este 
necesar un foarte, foarte mic exces sau deficit în numărul de sarcini 
pozitive sau negative pentru a produce efecte electrice apreciabile. 
Motivul pentru care nu puteţi vedea diferenţa dintre un obiect 
încărcat şi altul neîncărcat electric este faptul că obiectele în cauză au 


atât de puţine particule încărcate în exces sau în deficit, încât acestea 
nu produc vreo diferenţă în greutatea sau mărimea obiectelor. 

Cu această imagine, atomii erau mai uşor de înţeles. Ei erau 
concepuţi ca având un „nucleu” în centru, încărcat electric pozitiv şi 
foarte masiv, înconjurat de un anumit număr de „electroni”, care sunt 
foarte uşori şi încărcaţi negativ. Facem acum un salt în povestea 
noastră, remarcând că în nucleul însuşi se află două feluri de 
particule, protoni şi neutroni, aproape de aceeaşi masă, relativ foarte 
mare. Protonii sunt încărcaţi electric şi neutronii sunt neutri. Dacă 
avem un atom cu şase protoni înăuntrul nucleului său, care este 
înconjurat de şase electroni (particulele negative din lumea obişnuită 
a materiei sunt toate electroni: aceştia sunt foarte uşori în comparaţie 
cu protonii şi neutronii din nuclee), el va fi atomul numărul şase din 
tabloul periodic al elementelor şi este numit carbon. Atomul numărul 
opt se numeşte oxigen etc., fiindcă proprietăţile chimice depind de 
electronii din exterior şi, de fapt, numai de câţi electroni există. Astfel, 
proprietăţile chimice ale unei substanţe depind de un singur număr, 
numărul de electroni. (întreaga listă de elemente a chimiştilor s-ar fi 
putut reduce de fapt la 1, 2, 3, 4, 5 etc. În loc de a spune „carbon”, am 
putea spune „elementul şase”, înțelegând şase electroni, dar, desigur, 
când au fost descoperite elementele nu se ştia că ele puteau fi 
numerotate în acest mod, iar apoi aceasta ar face ca totul să arate 
destul de complicat. E mai bine să avem nume şi simboluri pentru 
aceste elemente decât să le numim prin numere.) 

Şi mai multe lucruri s-au descoperit despre forţa electrică. 
Interpretarea naturală a interacţiei electrice este că două obiecte se 
atrag pur şi simplu unul pe altul: plus cu minus. S-a dovedit însă că 
acesta este un mod nepotrivit de a reprezenta situaţia. O reprezentare 
mai adecvată este să spunem că însăşi existenţa sarcinii pozitive 
creează, într-un anumit sens, o stare specială în spaţiu, astfel că, 
atunci când introducem o sarcină negativă, asupra acesteia se exercită 
o forţă. Această capacitate de a produce o forţă se numeşte câmp 
electric. Când introducem un electron în câmpul electric, spunem că el 
este „atras”. Avem deci două reguli: (a) sarcinile produc un câmp şi 
(b) asupra sarcinilor în câmpuri se exercită forţe care le pun în 
mişcare. De ce se întâmplă aşa va deveni clar din discutarea 
următoarelor fenomene: dacă am încărca electric un corp, de pildă un 
pieptene, iar apoi am aşeza o bucată de hârtie încărcată la o distanţă 
şi am mişca pieptenele încoace şi încolo, hârtia va răspunde 
orientându-se mereu către pieptene. Dacă îl mişcăm mai repede, vom 
descoperi că hârtia rămâne puţin în urmă, există o întârziere în acţiune. 
(în primul stadiu, când mişcăm pieptenele destul de încet dăm peste o 
complicaţie care este magnetismul. Influențele magnetice au de-a face 
cu sarcinile în mişcare relativă „astfel că forțele magnetice şi forţele 


electrice pot fi în realitate atribuite unui singur câmp, ca două aspecte 
diferite ale exact aceluiaşi lucru. Un câmp electric variabil nu poate 
exista fără magnetism.) Dacă mişcăm hârtia încărcată la distanţă mai 
mare, întârzierea e şi mai mare. Atunci se observă un lucru interesant. 
Deşi forţele dintre două obiecte încărcate ar trebui să varieze invers 
proporţional cu pătratul distanţei, se găseşte că atunci când o sarcină 
oscilează, influenţa ei se extinde cu foarte mult mai departe decât ne- 
am aştepta după această lege. Cu alte cuvinte, efectul ei descreşte mai 
încet decât după legea inversului pătratului. 

lată o analogie: dacă ne aflăm într-un bazin cu apă şi în 
imediata noastră apropiere pluteşte un dop, putem mişca acest dop 
direct împingând apa cu un altul. Dacă aţi privi doar cele două dopuri, 
tot ce aţi vedea ar fi că unul s-a mişcat imediat ca răspuns la mişcarea 
celuilalt — există un fel de interacţie între ele. Desigur, ceea ce facem în 
realitate este perturbarea apei, iar apa perturbă apoi celălalt dop. Am 
putea inventa „legea” după care dacă împingem puţin apa, un obiect 
apropiat din apă se va mişca. Dacă cel de-al doilea dop ar fi mai 
departe, desigur că în aceste condiţii abia dacă se va urni, deoarece 
noi mişcăm apa doar local Pe de altă parte, dacă agităm primul dop, 
intervine un alt fenomen, în care mişcarea apei se propagă din 
aproape în aproape sub formă de unde. Există astfel o influenţă la 
distanță mult mai mare decât înainte, o influenţă oscilatorie, care nu 
poate fi înțeleasă cu ajutorul interacţiei directe. Deci ideea interacţiei 
directe trebuie înlocuită prin ceva care să ţină seama de exemplu de 
existenţa apei sau, în cazul electric, de ceea ce numim câmp 
electromagnetic. 

Câmpul electromagnetic poate purta unde; unele dintre acestea 
constituie lumina, altele sunt folosite în emisiunile radio, dar numele 
lor general este de unde electromagnetice. Ele pot avea diverse frecvenţe. 
Singurul lucru care e într-adevăr diferit de la o undă la alta este 
frecvenţa de oscilație. 


Tabelul 2.1. 
Spectrul electromagnetic 


Frecvența în Comportare 
p Denumirea i m en i 
oscilații/s aproximativă 


10? Perturbaţie electrică 
5 : 105—106 Emisiune radio 
10% MF—TV 


1010 Radar 
5 + 1014—10" Lumină 
1018 Raze X 
102! Raze y, nucleare 
1024 Raze y, artificiale 
107 Raze y, din radiaţia cosmică 


Particule 


Dacă mişcăm o sarcină încoace şi încolo din ce în ce mai 
repede obţinem o gamă întreagă de efecte diferite, care au toate în 
comun faptul că sunt caracterizate doar de un singur număr, numărul 
de oscilaţii pe secundă. Obişnuita „alimentare” pe care o obţinem de 
la reţeaua electrică din pereţii unei clădiri are o frecvenţă cam de o 
sută de cicli pe secundă. Dacă mărim frecvenţa la 500 sau 1.000 de 
kilocicli (1  kilociclu = 1.000 cicli) pe secundă, ajungem să 
comunicăm „prin aer”, căci acesta este domeniul de frecvenţe folosit 
în emisiunile de radio. (Desigur că aceasta nu are nimic a face cu 
aerul! Putem avea emisiuni de radio şi fără aer.) Dacă mărim din nou 
frecvenţa, ajungem în domeniul folosit pentru MF şi TV. Mergând încă 
mai departe, ajungem la anumite unde scurte folosite de exemplu 
pentru radar. Mai departe nu mai avem nevoie de un instrument ca să 
„vedem” undele, le putem „vedea” cu ochiul liber, în domeniul de 


l4 15 
frecvențe de la 5 x 10 la 5 x 10 cicli pe secundă ochii 


noştri ar vedea oscilația pieptenului încărcat (dacă l-am putea face să 
oscileze atât de repede) ca lumină roşie, albastră sau violetă, în 
funcțiede frecvență. Frecvenţele sub acest interval formează domeniul 
infraroşu, iar cele de deasupra sa, domeniul ultraviolet. Faptul că 
putem avea senzaţii vizuale într-un anumit interval de frecvenţe nu 
face acea parte a spectrului electromagnetic mai deosebită pentru 
fizician decât celelalte părţi, dar din punct de vedere general uman ea 
este fără îndoială mai interesantă. Dacă mergem încă mai sus cu 
frecvenţa, dăm de razele X. Razele X nu sunt altceva decât lumină de 
înaltă frecvenţă. Dacă mergem şi mai sus, obţinem razele gamma. 
Aceşti doi termeni, raze X şi raze gamma, sunt folosiţi aproape 
sinonim. De obicei razele electromagnetice care provin din nuclee sunt 
numite raze gamma, pe când cele de mare energie din atomi sunt 
numite raze X, dar la aceeaşi frecvenţă ele reprezintă acelaşi lucru, 
oricare ar fi sursa lor. Dacă mergem la frecvenţe şi mai înalte, să 


ză 
zicem la 10 cicli pe secundă, găsim că putem produce aceste 
unde în mod artificial, de exemplu cu sincrotronul de aici de la 


Caltech. Putem găsi unde electromagnetice cu frecvenţe uluitor de 
înalte — cu o oscilație chiar de o mie de ori mai rapidă — în razele 
cosmice. Aceste unde nu pot fi controlate de noi. 


Fizica cuantică 


După ce am prezentat noţiunea de câmp electromagnetic şi 
faptul că acest câmp poate transporta unde, aflăm curând că aceste 
unde se comportă în realitate într-un mod straniu, care pare foarte 
neondulatoriu. La frecvenţe mai înalte ele se comportă mai mult ca 
particule decât ca unde! Mecanica cuantică, descoperită imediat după 
1920, explică această comportare stranie. În anii de dinainte de 1920 
concepţia spaţiului tridimensional şi a unui timp independent de el a 
fost transformată de Einstein mai întâi într-o combinaţie pe care o 
numim spaţiu-timp, iar apoi într-un spaţiu-timp curbat, pentru a 
reprezenta gravitația. Astfel „scena” a devenit spaţiu-timpul, iar 
gravitația este pesemne o modificare a spaţiu-timpului. Tot atunci s-a 
găsit că regulile descoperite pentru mişcările particulelor erau 
incorecte. Regulile mecanice ale „inerţiei” şi „forţei” — legile lui 
Newton -— sunt incorecte în lumea atomilor. S-a descoperit că obiectele 
de dimensiuni microscopice nu se comportă deloc la fel ca obiectele de 
dimensiuni macroscopice. Asta face fizica dificilă - și foarte 
interesantă. Fizica este dificilă fiindcă modul în care se comportă 
obiectele microscopice este atât de „nefiresc”; nu avem o experienţă 
directă în acest domeniu. Aici obiectele nu se comportă deloc aşa cum 
suntem obişnuiţi, astfel încât e imposibil să le descriem comportarea 
în alt mod decât cel analitic. E dificil şi cere multă imaginaţie. 

Mecanica cuantică are multe aspecte. În primul rând, ideea că o 
particulă are o localizare precisă şi o viteză precisă nu mai este 
acceptată, fiind incorectă. Pentru a da un exemplu de cât este de 
greşită în această privinţă fizica clasică, există o regulă în mecanica 
cuantică conform căreia nu se poate determina simultan cu certitudine 
unde se află un obiect şi cât de repede se mişcă. Incertitudinea în 
determinarea impulsului şi incertitudinea în determinarea poziţiei 
sunt complementare, produsul celor două fiind constant. Putem scrie 
legea astfel: AX X åp = h/ ZT. o vom explica în detaliu mai târziu, 
Această lege conţine explicaţia unui foarte misterios paradox: dacă 
atomii sunt făcuţi din sarcini plus şi minus, de ce nu se neutralizează 
pur şi simplu sarcinile minus cu sarcinile plus (de vreme ce ele se 
atrag una pe alta)? De ce sunt atomii atât de mari? De ce este situat 
nucleul în centru, iar electronii în jurul său? S-a crezut la început că 
aceasta se întâmplă fiindcă nucleul ar fi tot atât de mare ca atomul; 
dar nu, nucleul e foarte mic Un atom are diametrul de circa 10-8 cm. 
Nucleul are un diametru de aproximativ 10-13 cm. Dacă avem un atom 
şi am vrea să-i vedem nucleul, ar trebui să-l mărim până ce întregul 
atom ar avea dimensiunea unei camere mari, iar atunci nucleul ar fi 
doar cât un grăunte pe care abia l-am putea zări cu ochiul liber. 


Aproape toată masa atomului este însă concentrată în acel nucleu 
infinitezimal. Ce împiedică electronii să cadă pur şi simplu pe nucleu? 
Tocmai principiul amintit. Dacă electronii s-ar găsi în nucleu, le-am 
cunoaşte poziţia în mod precis, iar principiul de incertitudine ar cere 
atunci ca ei să aibă un impuls foarte mare şi incert, adică o energie 
cinetică foarte mare. Cu această energie, s-ar smulge din atracţia 
nucleului. Ei fac un compromis: îşi acordă puţin spaţiu pentru 
incertitudinea în poziţie şi oscilează cu o anumită cantitate de mişcare 
minimă, în concordantă cu relaţia de incertitudine de mai sus. 
(Amintiţi-vă că atunci când un cristal este răcit până la zero absolut, 
am spus că atomii nu încetează să se mişte, ei continuă să oscileze. De 
ce? Dacă ar înceta să se mişte, am şti unde se află şi că mişcarea lor 
este nulă, iar aceasta contravine principiului de incertitudine. Nu 
putem şti în acelaşi timp unde se află atomii şi cât de repede se mişcă, 
aşa încât ei trebuie să vibreze acolo încontinuu!) 

Altă schimbare foarte interesantă în ideile și filosofia ştiinţei 
adusă de mecanica cuantică este următoarea: nu e posibil să se prezică 
exact ce se va petrece în orice împrejurare. De exemplu, este posibil să 
avem un atom care e gata să emită lumină, captând particula numită 
foton, pe care o vom prezenta în curând. Nu putem însă prezice când 
va emite lumina sau, atunci când avem mai mulţi atomi, care dintre ei 
o va face. Puteţi spune că aceasta se întâmplă fiindcă există nişte 
angrenaje interne care încă nu au fost analizate destul de atent. Nu, nu 
există asemenea angrenaje. Natura, aşa cum o înţelegem astăzi, se 
comportă astfel încât este total imposibil să se facă o predicţie precisă a 
ceea ce se va petrece în mod exact într-un experiment dat. E un lucru 
îngrozitor, din moment ce filosofii afirmau înainte că una dintre 
cerințele fundamentale ale ştiinţei este că ori de câte ori condiţiile 
sunt aceleaşi trebuie să se petreacă acelaşi lucru! Nu e adevărat, 
aceasta nu reprezintă o condiţie fundamentală a ştiinţei. Nu se petrece 
acelaşi lucru, ci putem afla doar în medie, statistic, ce se va petrece. Şi 
totuşi ştiinţa nu s-a prăbuşit complet. Filosofii spun multe despre ceea 
ce ar fi absolut necesar pentru ştiinţă, iar de fiecare dată ce spun e, 
după cum se poate vedea, destul de naiv şi probabil greşit. De 
exemplu, un filosof sau altul a spus că e fundamental pentru efortul 
ştiinţific ca, dacă o experienţă este efectuată, să zicem, la Stockholm, 
iar apoi aceeaşi experienţă e făcută la Quito, rezultatele să fie aceleaşi. 
Această afirmaţie e complet falsă. Nu este necesar pentru ştiinţă să se 
întâmple aşa ceva; poate fi un fapt de experienţă, dar nu e necesar. De 
pildă, dacă una dintre experienţe constă în a privi cerul şi a observa 
aurora boreală, la Stockholm o vezi, dar la Quito nu; e un fenomen 
diferit. „Dar” puteţi spune „asta e ceva care are de-a face cu 
exteriorul”. Te poţi închide într-o cameră la Stockholm şi poţi trage 
jaluzelele; vei observa vreo diferență? Bineînţeles. Dacă luăm un 


pendul şi îl facem să oscileze, el va oscila practic într-un plan, dar nu 
întocmai. Planul se roteşte încet şi continuu la Stockholm, însă nu şi la 
Quito (chiar dacă storurile sunt trase la ferestre!). Faptul că se 
întâmplă aceasta nu atrage după sine prăbuşirea ştiinţei. Care este 
ipoteza fundamentală a ştiinţei, filosofia ei fundamentală? Am 
enunţat-o în primul capitol: singurul test al validității oricărei idei este 
experienţa. Dacă se vădeşte că cele mai multe experienţe se desfăşoară 
la fel la Quito ca şi la Stockholm, aceste „cele mai multe experienţe” 
vor fi utilizate pentru a formula o lege generală, iar despre 
experienţele care nu dau acelaşi rezultat vom spune că erau 
influențate de locul unde se află Stockholmul. Vom inventa un mod de 
a rezuma rezultatele experienţei şi nu trebuie să ni se spună dinainte 
cum trebuie să arate acest mod. Dacă ni se spune că aceeaşi experienţă 
va produce totdeauna acelaşi rezultat, foarte bine - nu e nicio 
supărare, dar dacă atunci când încercăm să verificăm aceasta 
constatăm că nu e adevărat, nu e adevărat şi gata. Trebuie să 
acceptăm numai ceea ce constatăm, iar apoi să ne formulăm tot restul 
ideilor în raport cu experienţa noastră reală. 

Întorcându-ne din nou la mecanica cuantică şi la fizica 
fundamentală, nu putem intra în detaliile principiilor mecanicii 
cuantice în acest moment, pentru că ele sunt destul de greu de înţeles. 
Le vom accepta ca fiind date şi vom continua prezentând unele dintre 
consecinţe. Mai întâi, lucruri pe care obişnuim să le considerăm drept 
unde se comportă de asemenea şi ca particule, iar particulele se 
comportă ca unde; de fapt, toate se comportă în acelaşi fel. Nu există 
o distincţie între undă şi particulă. Astfel, mecanica cuantică unifică 
ideea de câmp şi undele sale cu ideea de particulă. Este adevărat însă 
că la frecvenţă joasă aspectul de câmp al fenomenului e mai evident, 
sau mai util, pentru o descriere aproximativă în termenii experienţei 
de fiecare zi. Dar pe măsură ce frecvenţa creşte, devine mai evident 
aspectul de particulă al fenomenului, având în vedere aparatura cu 
care facem în mod obişnuit măsurătorile. De fapt, deşi am menţionat o 
mulţime de frecvenţe, niciun fenomen implicând în mod direct o 
frecvenţă nu a fost încă detectat deasupra a aproximativ 1012 cicli pe 
secundă. Putem doar deduce frecvențele mai înalte din energia 
particulelor, printr-o regulă care presupune valabil conceptul undă- 
particulă al mecanicii cuantice. 

Căpătăm astfel o nouă perspectivă asupra  interacţiei 
electromagnetice. Avem un nou fel de particulă de adăugat la electron, 
proton şi neutron. Această nouă particulă se numeşte foton. Noul mod 
de a concepe interacţia electronilor şi protonilor, adică teoria 
electromagnetică, în întregime corect din punctul de vedere al 
mecanicii cuantice, se numeşte electrodinamica cuantică. Această teorie 
fundamentală a interacţiei luminii şi substanţei sau a câmpului 


electric şi sarcinilor este cel mai mare succes al nostru de până acum 
în fizică. Ea conţine regulile de bază pentru toate fenomenele uzuale, 
exceptând gravitația şi procesele nucleare. De exemplu, din 
electrodinamica cuantică rezultă toate legile electrice, mecanice şi 
chimice cunoscute: legile pentru ciocnirea bilelor de biliard, mişcările 
circuitelor în câmpuri magnetice, căldura specifică a oxidului de 
carbon, culoarea reclamelor de neon, densitatea sării, reacţiile 
hidrogenului şi oxigenului pentru a produce apă, toate sunt consecinţe 
ale acestei unice legi. Toate aceste detalii pot fi calculate dacă situaţia 
e destul de simplă pentru a putea face axproximaţii (ceea ce de fapt nu 
se întâmplă niciodată, dar putem înţelege adesea mai mult sau mai 
puţin ce se petrece). În momentul de faţă nu se cunosc excepţii de la 
legile electrodinamicii cuantice în exteriorul nucleului, iar acolo nu 
ştim dacă există excepţii pentru simplul motiv că nu ştim ce se petrece 
în nucleu. 

În principiu, electrodinamica cuantică este teoria întregii 
chimii, şi a vieţii, dacă viaţa e în cele din urmă redusă la chimie şi 
deci la fizică, pentru că chimia a fost deja redusă la fizică (partea 
fizicii care intervine în chimie este cunoscută). Mai departe, 
electrodinamica cuantică, această mare înfăptuire, prezice o mulţime 
de lucruri noi. În primul rând, ea ne dă proprietăţile fotonilor de 
foarte mare energie, ale razelor gamma etc. Ea a prezis un alt fapt 
remarcabil: pe lângă electron trebuie să existe o altă particulă de 
aceeaşi masă, dar de sarcină opusă, numită pozitron, iar acestea două, 
reunindu-se, s-ar putea anihila una de alta, cu emisie de lumină sau 
raze gamma. (La urma urmei, lumina şi razele gamma sunt acelaşi 
lucru, ele au doar frecvenţe diferite.) Generalizarea acestui fapt, 
anume că pentru fiecare particulă există o antiparticulă, se vădeşte a fi 
adevărată, în cazul electronului, antiparticula are alt nume — pozitron, 
dar pentru cele mai multe dintre particule ea se numeşte anti-cutare, 
de pildă antiproton sau antineutron. În electrodinamica cuantică sunt 
introduse două numere importante şi se presupune că majoritatea 
celorlalte numere din lume rezultă din acestea. Cele două numere sunt 
masa şi sarcina electronului. De fapt nu-i chiar aşa, din moment ce în 
chimie avem o mulţime întreagă de numere care ne spun cât de grele 
sunt nucleele. Aceasta însă ne conduce la paragraful următor. 


Nuclee și particule 


Din ce sunt alcătuite nucleele? Ce ţine laolaltă părţile 
constituențe ale unui nucleu? Se constată că aici intervin forţe 
enorme. Când acestea devin disponibile, energia eliberată este 
înspăimântătoare în comparaţie cu energia chimică, în acelaşi raport 
ca explozia bombei atomice faţă de o explozie de TNT (trinitrotoluen), 
deoarece bomba atomică are de-a face cu schimbări care se petrec în 
interiorul nucleului, pe când explozia de TNT are de-a face cu 
schimbări ale electronilor din învelişul extern al atomilor. Aşadar, care 
sunt forţele ce ţin protonii şi neutronii laolaltă în nucleu? 

Exact aşa cum interacţia electrică poate fi legată de o particulă, 
fotonul, Yukawa a sugerat că forţelor dintre neutroni şi protoni le 
corespunde de asemenea un câmp de un anumit fel, iar, când acest 
câmp oscilează, se comportă ca o anumită particulă. Astfel, el a 
presupus că s-ar putea să existe şi alte particule pe lume în afară de 
protoni şi neutroni, şi a fost în stare să deducă proprietăţile acestor 
particule din caracteristicile deja cunoscute ale forţelor nucleare. De 
exemplu, Yukawa a prezis că ele trebuie să aibă o masă de două sau 
trei sute de ori mai mare decât a electronului. Şi iată că în razele 
cosmice a fost descoperită la un moment dat o particulă cu masa 
corespunzătoare! A fost numită mezon u, sau miuon. Dar mai târziu s- 
a văzut că de fapt e o altă particulă, nu cea care trebuia. 

Totuşi, mai târziu, prin 1947 - 1948, s-a descoperit o altă 
particulă, mezonul x sau pionul, care satisfăcea criteriul lui Yukawa. 
Deci, pentru a obţine forţele nucleare trebuie, pe lângă proton şi 
neutron, să considerăm şi pionul. Acum aţi putea spune: „Grozav! Cu 
această teorie putem face nucleodinamică cuantică folosind pionii 
exact cum voia să facă Yukawa şi vom vedea dacă treaba merge. Totul 
va fi astfel explicat”. Ghinion! Se vădeşte că în această teorie intervin 
calcule atât de complicate încât nimeni nu a fost vreodată în stare să- 
şi dea seama care sunt consecinţele teoriei sau s-o verifice prin 
experienţă. Această situaţie persistă şi acum după douăzeci de ani! 

Astfel, suntem legaţi de o teorie şi nu ştim dacă e corectă sau 
greşită; de fapt, ştim că este puţin greşită sau măcar incompletă. În 
timp ce băteam pasul pe loc cu teoria noastră, încercând să calculăm 
consecinţele acestei teorii, experimentatorii descopereau câteva 
lucruri noi. De exemplu, descoperiseră deja mezonul u, sau miuonul, 
căruia nu ştim încă unde să-i găsim locul. De asemenea, în razele 
cosmice s-a descoperit un mare număr de particule „suplimentare”. 
Astăzi cunoaştem aproximativ o sută de particule. Sunt greu de înţeles 
legăturile tuturor acestor particule între ele, precum şi scopul în care 
natura le-a creat. Aceste diverse particule nu sunt concepute astăzi ca 


aspecte diferite ale aceluiaşi lucru, iar faptul că avem atât de multe 
particule necorelate se traduce prin existența a multe informaţii 
disparate, fără o teorie bună. După marele succes al electrodinamicii 
cuantice, există fără îndoială o anumită cantitate de cunoaştere în 
fizica nucleară, însă e o cunoaştere aproximativă, pe jumătate 
experimentală, pe jumătate teoretică, presupunându-se un tip de forţă 
între protoni şi neutron şi deducând de aici ce se întâmplă, dar fără a 
se înțelege cu adevărat de unde provin forţele. În afară de cele 
menţionate, am făcut foarte puţine progrese. 

În cazul chimiei, a fost studiat un număr mare de elemente, 
însă aici a apărut dintr-odată o legătură neaşteptată între aceste 
elemente, care e încorporată în tabelul periodic al lui Mendeleev. De 
exemplu, sodiul şi potasiul sunt asemănători în proprietăţile lor 
chimice şi se găsesc în aceeaşi coloană a tabelului lui Mendeleev. S-a 
căutat un tabel de tipul Mendeleev pentru noile particule. Un 
asemenea tabel a fost creat independent de Gell-Mann în S şi 
Nishijima în Japonia. Baza clasificării lor este un nou număr, 
asemănător cu sarcina electrică, ce poate fi atribuit fiecărei particule 
şi se numeşte „stranietate”, notată cu litera S. Ca şi sarcina electrică, 
acest număr se conservă în reacţiile care au loc prin intermediul 
forţelor nucleare. 

În tabelul 2.2[3] sunt înscrise o parte din noile particule. Nu 
putem discuta prea mult despre ele în stadiul în care ne aflăm, dar 
tabelul vă va arăta cel puţin cât de multe nu ştim. Dedesubtul fiecărei 
particule este dată masa sa într-o anumită unitate, numită Mev. Un 
Mev corespunde la 1,782 x 10-27 grame. Motivul pentru care a fost 
aleasă această unitate este istoric şi nu-l vom examina acum. 
Particulele mai masive sunt aşezate mai sus în diagramă; vedem că un 
neutron şi un proton au aproape aceeaşi masă. În coloanele verticale 
am pus particulele cu aceeaşi sarcină electrică, toate cele neutre se 
află într-o coloană, toate cele încărcate pozitiv la dreapta acesteia şi 
toate cele încărcate negativ la stânga. 


Tabelul 2.2. 
Particule elementare 

Particulele sunt indicate cu o linie continuă, iar rezonanţele cu 


una întreruptă. Mai multe particule au fost omise din tabel. Între ele 
se numără importantele particule cu masă zero şi sarcină zero, fotonul 
şi gravitonul, care nu intră în schema de clasificare barion-mezon- 
lepton, şi de asemenea multe din rezonanţele mai noi (K*, ọ, n). 
Antiparticulele mezonilor sunt înscrise în tabel, dar antiparticulele 
leptonilor şi barionilor ar trebui înscrise în alt tabel, care ar arăta 
exact ca acesta însă oglindit faţă de coloana cu sarcină zero. Deşi toate 
particulele, exceptând electronul, neutrino, fotonul, gravitonul şi 
protonul, sunt instabile, produsele de dezintegrare au fost arătate 
numai pentru rezonanţe. Stranietatea nu se referă şi la leptoni, 
întrucât ei nu interacționează tare cu nucleele. 

Toate particulele care sunt aşezate împreună cu neutronii şi 
protonii se numesc barioni. Astfel, există un „lambda”, cu o masă de 
1154 Mev şi alţi trei, numiţi „sigma” minus, neutru şi plus, cu mai 
multe mase aproape egale. Există grupuri sau „multipleţi” care au 
aproape aceeaşi masă, cu o aproximaţie de unu sau doi la sută. Fiecare 
particulă dintr-un multiplet are aceeaşi stranietate. Primul multiplet 
este dubletul proton-neutron, apoi există un singiet (lambda), iar apoi 
tripletul sigma şi, în sfârşit, dubletul csi. Începând cu 1961, au fost 
găsite multe alte particule. Dar sunt ele într-adevăr particule? Ele 
trăiesc un timp atât de scurt, dezintegrându-se aproape instantaneu 
după ce se formează, încât nu ştim dacă trebuie considerate drept noi 
particule sau ca un fel de interacţie de „rezonanţă”, de energie 
determinată. 

Pe lângă barioni, celelalte particule implicate în interacţia 
nucleară se numesc mezoni. Mai întâi avem pionii, care apar în trei 
varietăţi — pozitivi, negativi şi neutri; ei formează un multiplet. Am 
găsit de asemenea nişte obiecte noi, numite mezoni K; şi ei apar ca un 
dublet K+ şi KO. De asemenea, fiecare particulă are antiparticula sa, în 
afară de cazul când particula este propria sa antiparticulă. De exemplu 
+ şi x- unt antiparticule, dar mo este propria sa antiparticulă. K- şi K+ 


j 
sunt antiparticule, la fel KO şi, K „In plus, după 1961 s-au găsit de 
asemenea noi mezoni, sau mai bine zis „rezonanţe mezonice”, care se 


dezintegrează aproape imediat. Aşa de exemplu, există un obiect 
numit œw, care se dezintegrează în trei pioni şi are o masă de 783 Mev. 

După cum tabloul lui Mendeleev era foarte bun, exceptând 
faptul că existau un număr de elemente numite „pământuri rare” care 
atârnau în afara lui, tot aşa avem un număr de lucruri care atârnă în 
afara acestui tablou - particule care nu interacționează tare nici în 
nuclee, nici între ele (mă refer la acel fel puternic de interacţie de 
tipul interacţiei nucleare). Acestea se numesc leptoni. Există mai întâi 
electronul, care are o masă foarte mică - doar de 0,511 Mev. Apoi 
mezonul ų, care are o masă mult mai mare: este de 206 ori mai greu 


decât electronul. După câte putem spune din toate experienţele de 
până acum, electronul şi miuonul diferă doar prin masă. Totul 
funcţionează exact la fel pentru miuon şi pentru electron, exceptând 
faptul că unul este mai greu decât celălalt. De ce există acest unul mai 
greu? La ce bun? Nu ştim. În plus, există un lepton care e neutru, 
numit neutrino, cu masa zero. De fapt, se ştie acum că există două 
tipuri diferite de neutrini, unul legat de electroni, iar celălalt legat de 
miuoni. 

În sfârşit, mai sunt alte două particule care nu interacționează 
tare cu cele nucleare. Pe una o cunoaştem deja: fotonul. Dacă există 
un analog cuantic pentru câmpul gravitațional (o teorie cuantică a 
gravitaţiei nu a fost încă elaborată), va exista încă o particulă, 
gravitonul, care va avea masa zero. 

Ce este această „masă zero”? Aici sunt date masele particulelor 
în repaus. Faptul că o particulă are masă zero înseamnă, într-un fel, că 
ea nu poate fi în repaus. Un foton nu e niciodată în repaus, el se mişcă 
totdeauna cu 300.000 de kilometri pe secundă. Vom înţelege mai bine 
ce înseamnă masa când vom analiza teoria relativităţii, la momentul 
potrivit. 


Tabelul 2.3. 


Interacțiile elementare 


Cuplajul 
Fotonul cu particule încărcate |-10-2 | Legea cunoscută 
Gravitaţia cu orice energie ~ 10-49 | Legea cunoscută 
Dezintegrările slabe — 10% | Legea parțial cunoscută 
Mezonii cu barionii ~] Legea necunoscută 


(se cunosc câteva reguli) 


Suntem astfel puşi în fața unui mare număr de particule, care 
par a fi constituenții fundamentali ai materiei. Din fericire, aceste 
particule nu se comportă toate diferit în interacțiile lor una cu alta. De 
fapt, par să existe doar patru feluri de interacțji între particule. În 
ordinea tăriei descrescânde, avem: interactia nucleară, interacţiile 
electrice, interacția din dezintegrarea beta şi gravitația. Fotonul este 
cuplat cu toate particulele încărcate, iar tăria interacţiei este măsurată 
printr-un număr, care este 1/137. Legea detaliată a acestui cuplaj este 
cunoscută, fiind dată de electrodinamica cuantică. Gravitaţia 
interacționează cu orice energie, dar cuplajul său este extrem de slab, 
mult mai slab decât cel al electricităţii. Această lege e de asemenea 
cunoscută. Apoi există aşa-numitele dezintegrări slabe — dezintegrarea 
beta, care face ca neutronul să se dezintegreze în proton, electron şi 
neutrino, relativ încet. Această lege este doar parţial cunoscută[4]. 
Aşa-numita interacţie tare, interacţia mezon-barion, are tăria unu pe 


această scară, iar legea e complet necunoscută, deşi există un număr 
de reguli cunoscute, cum ar fi aceea că numărul de barioni nu se 
modifică în nicio reacţie[5]. 


Iată deci care e teribila situaţie a fizicii actuale[6]. Pentru a 
rezuma, aş spune: în exteriorul nucleului se pare că ştim totul; în 
interiorul lui e valabilă mecanica cuantică - nu s-a constatat că 
principiile mecanicii cuantice ar da greş. Scena pe care aşezăm 
întreaga noastră cunoaştere, am spune, este spaţiu-timpul relativist; 
poate că şi gravitația este implicată în spaţiu-timp. Nu ştim cum s-a 
pus în mişcare universul. Nu am făcut niciodată experienţe care să 
controleze cu precizie ideile noastre despre spaţiu şi timp sub o 
anumită distantă foarte mică, aşa că ştim doar cum funcţionează ideile 
noastre la distanțe mai mari. Trebuie să mai adăugăm că regulile 
jocului sunt principiile cuantice şi că aceste principii se aplică, pe cât 
putem spune, noilor particule ca şi celor vechi. Originea forțelor 
nucleare ne conduce la noi particule, dar din nefericire ele apar în 
mare abundență şi ne lipseşte o înțelegere completă a 
interdependenţei lor, deşi ştim deja că există anumite raporturi 
surprinzătoare între ele. S-ar părea că, bâjbâind, ne îndreptăm treptat 
către o înţelegere a lumii particulelor subatomice, dar nu ştim cât de 
mult mai avem de mers în această direcţie. 


Legătura fizicii cu alte ştiinţe 


Introducere 


Între ştiinţe, fizica este cea fundamentală şi atotcuprinzătoare şi 
a avut un efect profund asupra întregii dezvoltări a ştiinţei. De fapt, 
fizica este echivalentul din zilele noastre a ceea ce odinioară se numea 
filosofie naturală, care a dat naştere celor mai multe dintre ştiinţele 
noastre moderne. Studenţii din multe domenii învaţă fizică datorită 
rolului esenţial pe care îl joacă în toate fenomenele. În acest capitol 
vom încerca să desluşim care sunt problemele fundamentale ale 
celorlalte ştiinţe, dar e bineînțeles imposibil ca într-un spaţiu atât de 
mic să tratezi în detaliu complexele, subtilele şi minunatele chestiuni 
din aceste alte domenii. Lipsa de spaţiu ne împiedică de asemenea să 
discutăm legătura fizicii cu tehnica, industria, societatea şi războiul, 
sau chiar remarcabila legătură dintre matematică şi fizică. 
(Matematica nu este o Ştiinţă naturală, deoarece testul direct al 
validității sale nu este experienţa.) Trebuie lămurit de la bun început 
faptul că, dacă ceva nu este o ştiinţă naturală, asta nu înseamnă 
neapărat că ar fi un lucru rău. De pildă, dragostea nu e o ştiinţă. Dacă 
se afirmă despre ceva că nu e o ştiinţă naturală nu înseamnă că ar fi 
ceva în neregulă, înseamnă pur şi simplu că nu-i o ştiinţă. 


Chimia 

Ştiinţa care e, poate, cel mai profund afectată de fizică este 
chimia. Din punct de vedere istoric, la începuturile sale chimia s-a 
ocupat aproape în întregime cu ceea ce numim astăzi chimie 
anorganică, chimia substanţelor care nu sunt asociate cu fiinţe vii. A 
fost nevoie de o analiză considerabilă pentru a se descoperi existenţa 
numeroaselor elemente chimice şi raporturile dintre ele - cum 
formează ele diverşi compuşi relativ simpli găsiţi în roci, pământ etc. 
Această chimie timpurie a fost foarte importantă pentru fizică. 
Interacţia dintre cele două ştiinţe a fost puternică, fiindcă teoria 
atomistă s-a verificat în primul rând prin experienţe de chimie. Teoria 
chimiei, adică a reacţiilor înseşi, a fost rezumată într-o mare măsură 
în tabloul periodic al lui Mendeleev, care scoate în evidenţă multe 
raporturi stranii între diversele elemente. Colecţia de reguli care spun 
ce substanță se combină cu care şi în ce fel reprezintă chimia 
anorganică. Toate aceste reguli au fost în cele din urmă explicate în 
principiu de mecanica cuantică, astfel încât chimia teoretică este de 
fapt fizică. Pe de altă parte, trebuie subliniat că această explicaţie este 
dată doar în principiu. Am discutat deja diferenţa dintre a şti regulile 
jocului de şah şi a fi în stare să joci. Aşa se face că putem cunoaşte 
regulile, dar nu putem juca prea bine. Se dovedeşte foarte dificil de 
prezis corect ce se va petrece într-o reacţie chimică dată; totuşi, partea 
cea mai profundă a chimiei teoretice sfârşeşte în mecanică cuantică. 

Există o ramură a fizicii şi chimiei care a fost dezvoltată de 
ambele ştiinţe şi care e extrem de importantă. Aceasta e metoda 
statisticii, aplicată în situaţia în care există legi mecanice, ceea ce se 
numeşte în limbaj adecvat mecanică statistică. În orice situaţie din 
chimie sunt implicaţi un mare număr de atomi şi am văzut că atomii 
se mişcă toţi într-un mod foarte dezordonat şi complicat. Dacă am 
putea analiza fiecare ciocnire şi am fi în stare să urmărim în detaliu 
mişcarea fiecărei molecule, am putea spera să prezicem ce se va 
petrece. Mulțimea numerelor necesare pentru a urmări toate aceste 
molecule depăşeşte însă într-o măsură uriaşă capacitatea oricărui 
calculator, şi cu atât mai mult capacitatea minţii, încât a fost 
important să se dezvolte o metodă pentru tratarea unor asemenea 
situaţii complicate. Mecanica statistică este deci ştiinţa fenomenelor 
căldurii sau a termodinamicii. În esenţă, chimia anorganică este astfel 
redusă la ceea ce se numeşte chimie fizică şi chimie cuantică. Chimia 
fizică studiază vitezele cu care decurg reacţiile şi felul în care se 
petrec lucrurile în detaliu (cum se lovesc moleculele, ce produse de 
reacţie sunt eliberate primele etc.), iar chimia cuantică ne ajută să 
înţelegem ce se petrece pe baza legilor fizice fundamentale. 


Cealaltă ramură a chimiei este chimia organică, chimia 
substanţelor asociate cu ființele vii. Un timp s-a crezut că substanţele 
asociate cu fiinţele vii sunt atât de minunate încât ele nu pot fi 
produse de om din materiale anorganice. Ceea ce s-a dovedit complet 
fals — ele sunt exact la fel ca substanţele produse în chimia anorganică, 
doar dispunerea atomilor este mult mai complicată. Chimia organică 
are în mod evident o strânsă legătură cu biologia, care îi furnizează 
substanțele, şi cu industria; în plus, chimia fizică şi mecanica cuantică 
se aplică în aceeaşi măsură la studiul compuşilor organici ca şi al celor 
anorganici. Problemele principale ale chimiei organice nu ţin însă de 
aceste aspecte, ci mai curând de analiza şi sinteza substanţelor care se 
formează în sistemele biologice, în fiinţele vii. Aceasta conduce 
treptat, pe nesimţite către biochimie, iar apoi către biologie, de fapt 
către biologia moleculară. 


Biologia 


Ajungem astfel la ştiinţa biologiei, care este studiul fiinţelor vii. 
În zilele de început ale acestei ştiinţe, biologii erau confruntaţi cu 
problema pur descriptivă de a afla ce fiinţe vii există, aşa încât aveau 
doar de numărat lucruri cum ar fi firele de păr de pe picioarele 
puricilor. După ce aceste chestiuni au fost lămurite cu mare interes, 
biologii au intrat în mecanismul din interiorul corpurilor vii, la început 
doar în linii mari, pentru că se cere un efort ca să intri în detaliile mai 
fine. 

A existat de timpuriu o interesantă legătură între fizică şi 
biologie, legătură prin care biologia a ajutat fizica la descoperirea 
conservării energiei, pentru prima dată demonstrată de Mayer în 
legătură cu cantitatea de căldură primită şi cedată de o fiinţă vie. 

Dacă privim mai de îndeaproape procesele biologiei animalelor 
vii, vedem multe fenomene fizice: circulaţia sângelui, pompe, presiune 
etc. Există nervi: ştim ce se întâmplă când călcăm pe o piatră ascuţită 
şi că într-un fel sau altul informaţia merge de la picior în sus. E 
interesant cum se petrece fenomenul. În studiul nervilor, biologii au 
ajuns la concluzia că aceştia sunt tuburi extrem de fine, cu un perete 
complex, foarte subţire. Prin acest perete celula pompează ioni, astfel 
încât există ioni pozitivi în afară şi negativi înăuntru, ca într-un 
condensator. Or, această membrană are o proprietate interesantă: dacă 
„se descarcă” într-un anumit loc — altfel spus, dacă unii dintre ioni au 
fost în stare s-o traverseze de-a curmezişul — astfel ca tensiunea 
electrică să fie redusă acolo, această influenţă electrică se face simțită 
asupra ionilor din vecinătate şi ea afectează membrana, astfel încât 
lasă să treacă ionii de-a curmezişul şi în punctele învecinate. Aceasta, 
la rândul său, o afectează mai departe etc., iar astfel apare o undă de 
„penetrabilitate” a membranei care se propagă atunci când ea este 
„excitată” la un capăt, de exemplu prin călcarea pe piatră ascuţită. 
Această undă este oarecum analogă cu ceea ce se întâmplă cu un lung 
şir de piese de domino aşezate vertical atunci când este răsturnată 
piesa de la capăt: aceasta o răstoarnă pe următoarea etc. Evident, 
astfel se va transmite doar un singur mesaj, dacă piesele de domino nu 
sunt ridicate din nou în picioare. În mod similar, în celula nervoasă 
există procese care pompează încet ionii din nou afară, spre a pregăti 
nervul pentru impulsul următor. Aşa se face că ştim ce facem (sau cel 
puţin unde ne aflăm). Efectele electrice asociate cu acest impuls 
nervos pot fi desigur puse în evidenţă cu instrumente electrice şi, 
pentru că există efecte electrice, în mod evident fizica proceselor 
electrice a avut o mare importanţă în înţelegerea fenomenului. 

Fenomenul invers constă din faptul că de undeva din creier se 


transmite spre exterior un mesaj de-a lungul unui nerv. Ce se petrece 
la capătul nervului? Acolo nervul are ramifacaţii fine, conectate cu o 
structură de lângă un muşchi, o placă terminală. Pentru motive care 
nu sunt înţelese exact, când impulsul ajunge la capătul nervului sunt 
expulzate mici cantităţi dintr-o substanţă chimică numită acetilcolină 
(cinci până la zece molecule o dată), iar aceasta afectează fibra 
musculară făcând-o să se contracte — ce simplu! Ce face ca un muşchi 
să se contracte? Muşchiul este format dintr-un mare număr de fibre 
aşezate diferit, miozina şi actomiozina, dar mecanismul prin care 
reacţia chimică indusă de acetilcolină poate modifica dimensiunile 
moleculei nu este încă cunoscut. Astfel, procesele fundamentale din 
muşchi, care produc mişcările mecanice, nu sunt cunoscute. 

Biologia este un domeniu atât de vast încât există multe alte 
probleme pentru prezentarea cărora nu avem spaţiul necesar — cum 
funcţionează vederea (ce efect produce lumina asupra ochiului), cum 
funcţionează auzul etc. (Modul în care funcţionează gândirea va fi 
discutat mai târziu, în secţiunea dedicată psihologiei.) Dar toate aceste 
probleme menţionate nu sunt, de fapt, din punct de vedere biologic 
fundamentale, ele nu se află la temelia vieţii. Fac această afirmaţie în 
sensul următor: chiar dacă le-am înţelege, tot n-am înţelege viaţa 
însăşi. lată un exemplu: cei care studiază nervii simt că munca lor e 
foarte importantă, fiindcă în definitiv nu poţi avea animale fără nervi. 
Dar poţi avea viaţă fără nervi. Plantele nu au nici nervi, nici muşchi, şi 
totuşi ele există, trăiesc. 

Aşa încât, pentru problemele fundamentale ale biologiei, 
trebuie să privim mai în profunzime. Descoperim astfel că toate 
fiinţele vii au o mulţime de trăsături comune. În primul rând, ele sunt 
alcătuite din celule, în interiorul cărora există un mecanism complex 
capabil să iniţieze procese chimice. În celulele plantelor, de exemplu, 
există un mecanism pentru captarea luminii şi producerea zaharozei, 
care e consumată apoi în întuneric spre a menţine planta în viaţă. 
Când planta este mâncată, aceeaşi zaharoză generează în animal o 
serie de reacţii chimice foarte strâns legate de fotosinteza din plante 
(şi de efectul său opus, în întuneric). 

În celulele sistemelor vii au loc numeroase reacţii chimice 
complicate în care un compus este transformat în mulţi alţii. Pentru a 
da o idee despre enormele eforturi făcute în studiul biochimiei, 
diagrama din figura 3.1 rezumă cunoştinţele noastre de până acum 
despre o mică parte din numeroasele serii de reacţii care se produc în 
celule, poate aproximativ unu la sută. 

Fig. 3.1. Ciclul Krebs 


Vedem aici o întreagă serie de molecule care se transformă una 
în alta într-un şir sau ciclu de etape destul de mici. El se numeşte ciclu 
Krebs, ciclul respirator. Fiecare dintre substanţele chimice şi fiecare 
dintre etape este destul de simolă în ceea ce priveşte transformarea 
petrecută în moleculă, dar — şi aceasta constituie o descoperire de 
importanţă esenţială în biochimie - aceste transformări sunt relativ 
dificil de efectuat într-un laborator. Dacă avem o anume substanţă şi o 
alta foarte asemănătoare, prima nu trece pur şi simplu în cealaltă, 
pentru că cele două forme sunt de obicei separate printr-o barieră de 
energie, un „deal”. Să facem următoarea analogie: dacă am vrea să 
ducem un obiect dintr-un loc într-altul, la acelaşi nivel, dar de cealaltă 
parte a unui deal, l-am putea împinge pe deasupra vârfului, dar pentru 
asta e nevoie de energie. Astfel, multe reacţii chimice nu au loc fiindcă 
se intercalează pe drum cu ceea ce se numeşte energia de activare. 
Pentru a adăuga un atom suplimentar la substanţa noastră chimică e 
necesar să-l aducem suficient de aproape pentru a se produce o 
rearanjare; atunci el se va alipi. Dacă nu-i putem da destulă energie 
pentru a-l aduce suficient de aproape, el nu va putea ajunge la ţintă, ci 
va urca doar o parte din „deal”, iar apoi va coborî înapoi. Dacă însă 
am putea literalmente lua moleculele în mână, împingând şi trăgând 


atomii astfel încât să practicăm o gaură pentru a introduce noul atom, 
iar apoi am lăsa-o să se închidă la loc, am avea la dispoziţie o altă 
cale, în jurul dealului, care nu ar reclama energie suplimentară, iar 
reacţia ar decurge uşor. Există într-adevăr în celule molecule foarte 
mari, mult mai mari decât cele ale căror transformări le-am descris, 
care într-un mod complicat ţin moleculele mai mici exact aşa cum 
trebuie pentru ca reacţia să se poată produce cu uşurinţă. Aceste 
structuri foarte mari şi complicate se numesc enzime. (Ele au fost 
numite iniţial fermenţi, fiindcă au fost descoperite în fermentația 
zahărului. De fapt, câteva dintre primele reacţii ale ciclului Krebs au 
fost descoperite acolo.) În prezenţa unei enzime reacţia va avea loc. 

O enzimă este alcătuită dintr-o substanţă numită proteină. 
Enzimele sunt foarte mari şi complicate, diferite între ele, iar fiecare 
este construită pentru a controla o anumită reacţie. Numele enzimelor 
sunt scrise în figura 3.1 la fiecare reacţie. (Uneori aceeaşi enzimă 
poate controla două reacţii.) Subliniem că enzimele, ele însele, nu sunt 
direct implicate în reacţie. Ele nu se modifică, ci au pur şi simplu rolul 
de a permite unui atom să treacă dintr-o parte într-alta. După ce a 
făcut acest lucru cu o moleculă, enzimă e gata să-l repete cu 
următoarea, ca o maşinărie dintr-o uzină. Desigur, trebuie să existe un 
stoc cu anumiţi atomi şi un mod de a îndepărta atomii inutili. Să luăm 
de exemplu hidrogenul: există enzime care conţin unităţi speciale ce 
transportă hidrogenul pentru toate reacţiile chimice. De pildă, sunt 
trei sau patru enzime reducătoare de hidrogen care sunt folosite de-a 
lungul întregului nostru ciclu în diferite locuri. E interesant că 
mecanismul care eliberează hidrogen într-un anumit loc îl va prelua 
pentru a-l folosi în altă parte. 

Cea mai importantă trăsătură a ciclului din figura 3.1 este 
transformarea de la GDP la GTP (guanadin-2-fosfat în guanadin-3- 
fosfat) pentru că una dintre substanțe are mult mai multă energie 
decât cealaltă. Exact aşa cum există în anumite enzime o „cutie” 
pentru a transporta atomi de hidrogen, există „cutii” speciale care 
transportă energie, punând în joc grupul trifosfat. Astfel, GTP are mai 
multă energie decât GDP, iar, dacă ciclul se desfăşoară numai într-un 
sens, producem molecule care au energie suplimentară. Acestea pot 
pune în mişcare un alt ciclu care cere energie, de exemplu contracția 
unui muşchi. Muşchiul nu se va contracta decât dacă există GTP. 
Putem lua o fibră musculară, putem s-o punem în apă şi să adăugăm 
GTP, iar fibra se va contracta, transformând GTP în GDP, dacă sunt 
prezente enzimele necesare. Astfel, esenţa problemei stă în 
transformarea GDP-GTP. În întuneric, GTP care a fost înmagazinat în 
timpul zilei este folosit pentru a face să funcţioneze întregul ciclu în 
sens invers. Vedeţi că unei enzime nu-i pasă în ce sens decurge reacţia, 
căci dacă i-ar păsa ar viola una din legile fizicii. 


Fizica este de mare importanţă în biologie şi în alte ştiinţe 
pentru încă un motiv, legat de tehnicile experimentale. De fapt, fără 
puternica dezvoltare a fizicii experimentale, toate aceste scheme 
biochimice nu ar fi cunoscute astăzi. Motivul este că cea mai utilă 
metodă pentru a analiza acest sistem fantastic de complex este să se 
marcheze atomii folosiţi în reacţii. Astfel, dacă am putea introduce în 
ciclu nişte dioxid de carbon care să aibă un „semn verde” pe el, iar 
apoi după trei secunde să măsurăm unde se află semnul verde, să 
măsurăm iarăşi după zece secunde etc., am putea trasa desfăşurarea 
reacţiilor. Ce sunt de fapt „semnele verzi”? Sunt diferiţi izotopi. 
Reamintim că proprietăţile chimice ale atomilor sunt determinate de 
numărul de electroni, nu de masa nucleului. Dar pot exista, de exemplu 
în carbon, şase neutroni sau şapte neutroni, împreună cu cei şase 
protoni pe care îi au toate nucleele de carbon. Din punct de vedere 
chimic, cei doi atomi C12 şi C13 sunt la fel, dar ei diferă în greutate şi 
au proprietăţi nucleare diferite, astfel încât pot fi deosebiți. Folosind 
aceşti izotopi de diferite greutăţi, sau chiar izotopi radioactivi precum 
C!4, care furnizează un mijloc mai sensibil pentru a observa cantităţi 
foarte mici, este posibil să se urmărească reacţiile. 

Ne întoarcem acum la descrierea enzimelor şi proteinelor. Nu 
toate proteinele sunt enzime, dar toate enzimele sunt proteine. Există 
multe proteine, cum ar fi proteinele din muşchi, proteinele structurale 
din cartilagii, păr, piele etc., care nu sunt ele însele enzime. Totuşi, 
proteinele sunt o substanţă caracteristică vieţii: mai întâi, din ele sunt 
constituite toate enzimele şi, în al doilea rând, din ele este constituită 
o mare parte din restul materiei vii. Proteinele au o structură foarte 
interesantă şi simplă. Ele sunt un şir, sau lanţ, de diferiţi aminoacizi. 
Există douăzeci de aminoacizi diferiţi şi toţi se pot combina între ei 
spre a forma lanţuri în care coloana vertebrală este CO-NH etc. 
Proteinele nu sunt altceva decât lanţuri de diverşi aminoacizi dintre 
cei douăzeci. Fiecare dintre aminoacizi serveşte probabil unui scop 
special. Unii, de exemplu, au un atom de sulf într-un anumit loc; când 
în această proteină sunt doi atomi de sulf, ei formează o legătură, 
adică ei leagă lanţul laolaltă în două puncte formând o buclă. Altul are 
atomi de oxigen suplimentari care îl fac să fie o substanţă acidă, iar 
altul are o caracteristică bazică. Unii dintre ei au grupuri mari 
atârnând într-o parte, astfel încât ocupă mult spaţiu. Un aminoacid, 
numit prolen, nu este în realitate un aminoacid ci un inimoacid. Există 
o mică diferenţă care face ca atunci când lanţul conţine prolen să 
apară un nod în lanţ. Dacă am vrea să fabricăm o anumită proteină, 
am da aceste instrucţiuni: pune aici unul din cârligele acelea de sulf; 
adaugă apoi ceva care să ocupe spaţiu; apoi ataşează ceva care să facă 
un nod pe lanţ. Astfel vom obţine un lanţ cu aspect complicat, având 
bucle şi o structură complexă; acesta este probabil tocmai modul în 


care sunt produse toate enzimele. Unul dintre marile triumfuri ale 
timpurilor anilor din urmă (din 1960 încoace) a fost descoperirea 
aranjării atomice spaţiale exacte a anumitor proteine, care conţin cam 
cincizeci şi şase sau şaizeci de atomi într-un şir. Peste o mie de atomi 
(mai aproape de două mii, dacă socotim şi atomii de hidrogen) au fost 
descoperiţi în structura complexă a doua proteine. Prima a fost 
hemoglobina. Unul din aspectele triste ale acestei descoperiri este că 
nu înţelegem nimic din această structură; nu înţelegem de ce 
funcţionează ea aşa cum funcţionează. Desigur, aceasta e o problemă 
care trebuie rezolvată. 

O altă problemă este: de unde „ştiu” enzimele ce trebuie să fie? 
O muscă cu ochii roşii face un pui cu ochi roşii şi astfel pentru 
întreaga structură de enzime informaţia legată de producerea 
pigmentului roşu trebuie transmisă de la o muscă la următoarea. 
Aceasta se realizează printr-o substanţă din nucleul celulei, care nu e o 
proteină, numită ADN (prescurtare pentru acid dezoxiribonucleic). 
Această substanță-cheie e transmisă dintr-o celulă într-alta şi 
transportă informaţiile despre felul în care trebuie fabricate enzimele. 
Cum arată ADN-ul şi cum funcţionează el? Mai întâi, el trebuie să fie 
în stare să se reproducă. În al doilea rând, el trebuie să fie în stare să 
instruiască proteina. În privinţa reproducerii, ne-am putea închipui că 
aceasta are loc la fel ca reproducerea celulelor. Celulele cresc, iar apoi 
se divid în două. Să se întâmple oare acelaşi lucru cu moleculele de 
ADN, să crească şi ele, iar apoi să se dividă în două? Bineînţeles că nu, 
un atom nu creste şi nu se divide în două! Pentru a reproduce o 
moleculă, e nevoie de un mecanism mult mai ingenios. 

Fig. 3.2. Diagrama schematică a AND-ului 


Structura substanţei ADN a fost studiată multă vreme, mai întâi 
chimic spre a-i găsi compoziţia, iar apoi cu raze X pentru a-i 
determina structura spaţială. Rezultatul a fost următoarea descoperire 
remarcabilă: molecula de ADN este formată dintr-o pereche de lanţuri, 
răsucite unul în jurul altuia. Coloana vertebrală a fiecăruia din aceste 


lanţuri, care sunt analoge lanțurilor de proteine dar chimic cu totul 
diferite, e formată dintr-o serie de grupări de zahăr şi fosfat, după cum 
se arată în figura 3.2. Acum vedem cum poate să conţină lanţul 
instrucţiuni, căci dacă l-am despica la mijloc am avea o secvenţă 
BAADC... fiecare fiinţă vie putând avea o secvenţă diferită. Astfel, 
poate că instrucţiunile specifice pentru fabricarea proteinelor sunt 
conţinute în secvenţa specifică din ADN. 

Există, ataşate de fiecare grupare de zahăr de-a lungul şirului şi 
legând cele două lanţuri laolaltă, nişte perechi de legături 
transversale. Ele nu sunt toate de acelaşi fel; există patru feluri, 
numite adenină, timină, citozină şi guanină, dar să le numim A, B, şi 
D. Faptul interesant este că numai anumite perechi pot sta faţă în faţă, 
de exemplu A cu şi C cu D. Aceste perechi sunt aşezate în cele două 
lanţuri astfel încât „se potrivesc una cu alta”, având o puternică 
energie de interacţie. Dar C nu se potriveşte cu A iar B nu se potriveşte 
cu C; se potrivesc numai în perechi, A cu şi C cu D. Deci dacă una este 
C, cealaltă trebuie să fie D etc. Oricare ar fi literele dintr-un lanţ, 
fiecare trebuie să-şi aibă litera complementară, specifică în celălalt 
lanţ. 

Cum are loc atunci reproducerea? Să presupunem că despicăm 
acest lanţ în două. Cum putem face un altul exact la fel? Dacă, în 
substanţele celulelor, există departamente de producţie care fabrică 
grupări de fosfat, zahăr şi A, B, C, D nelegate într-un lanţ, singurele 
care se vor ataşa la lanţul nostru despicat vor fi cele care trebuie, 
anume complementele lui BAADC... adică ABBCD... Aşadar, lanţul se 
despică la mijloc în timpul diviziunii celulare, una din jumătăţi 
plecând cu o celulă, cealaltă jumătate cu cealaltă celulă. După ce s-au 
separat, câte un nou lanţ complementar este fabricat de fiecare din 
jumătăţi. 

Urmează întrebarea: în ce fel anume determină ordinea 
unităţilor A, B, C, D aranjarea aminoacizilor din proteină? Aceasta este 
o problemă centrală încă nerezolvată în biologie astăzi. Primele indicii 
sunt totuşi următoarele. Există în celulă particule minuscule numite 
microzomi şi se ştie astăzi că acesta este locul unde sunt fabricate 
proteinele. Dar microzomii nu se află în nucleu, acolo unde se află 
ADN-ul cu instrucţiunile sale. Pare să fie ceva semnificativ. Totuşi, se 
mai ştie că mici bucăţi de moleculă se desprind de ADN - nu atât de 
lungi ca molecula mare de ADN care transportă informaţia, ci cât o 
mică secţiune din ea. Ele se numesc AM, dar nu aceasta e esenţial. 
Avem un fel de copie a AND-ului, o copie prescurtată. ARN-ul, care 
transportă într-un mod oarecare un mesaj despre ce fel de proteină să 
se producă, trece la microzom; acest fapt se cunoaşte. Când ajunge 
acolo, în microzom se sintetizează proteina. Aceasta de asemenea se 
cunoaşte. Dar detaliile despre cum sosesc şi cum sunt aranjaţi 


aminoacizii în conformitate cu codul care se află în AM sunt 
deocamdată necunoscute. Nu ştim cum să-l citim. Cunoscând, de 
exemplu, ordinea A, B C, C, A nu am putea spune care proteină va fi 
produsă. 

Desigur că în prezent niciun domeniu nu face mai mari 
progrese pe atât de multe fronturi ca biologia. Dacă ar fi să numim cea 
mai puternică dintre toate ipotezele care ne conduc tot mai departe în 
încercarea de a înţelege viaţa, aceasta este că toate lucrurile sunt 
alcătuite din atomi, iar orice fac fiinţele vii poate fi înțeles în termeni 
de oscilaţii şi mişcări ale atomilor. 


Astronomia 


În această explicaţie-fulger a întregii lumi, să ne îndreptăm 
acum spre astronomie. Astronomia este mai veche decât fizica. De 
fapt, ea a dat naştere fizicii arătând frumoasa simplitate a mişcării 
stelelor şi planetelor, iar înțelegerea acestei mişcări a fost începutul 
fizicii. Dar dintre toate descoperirile astronomiei cea mai remarcabilă 
este aceea că stelele sunt alcătuite din atomi de acelaşi fel cu cei de pe 
Pământ 7]. 

Cum s-a demonstrat aceasta? Atomii emit lumină care are 
anumite frecvenţe bine definite, la fel cum un instrument muzical are 
anumite înălţimi sau frecvenţe ale sunetului bine definite. Când 
ascultăm concomitent mai multe tonuri diferite le putem deosebi unul 
de altul, dar când privim cu ochii un amestec de culori nu putem 
spune din ce componente este constituit, deoarece ochiul e departe de 
a fi atât de perspicace ca urechea în această privinţă. Totuşi, cu un 
spectroscop putem analiza frecvențele undelor de lumină, iar în acest 
mod putem vedea înseşi „tonurile” atomilor care există în diferitele 
stele. De fapt, două din elementele chimice au fost descoperite în stele 
înainte de a fi descoperite pe Pământ. Heliul a fost descoperit în 
Soare, de unde numele său, iar techneţiul a fost descoperit în anumite 
stele reci. Aceasta, desigur, ne permite să avansăm în înţelegerea 
stelelor, deoarece ele sunt alcătuite din aceleaşi feluri de atomi care 
există şi pe Pământ. Or, ştim o mulţime de lucruri despre atomi, în 
special despre comportarea lor în condiţii de temperatură înaltă, dar 
densitate nu prea mare, astfel încât putem analiza prin mecanica 
statistică comportarea substanţei stelare. Deşi nu putem reproduce 
condiţiile pe Pământ, folosind legile fizice fundamentale putem adesea 
prezice cu precizie, sau cu o foarte bună aproximaţie, ce se va petrece. 
Astfel, fizica ajută astronomia. Oricât de ciudat ar părea, înţelegem 
distribuţia materiei în interiorul Soarelui cu mult mai bine decât 
înţelegem interiorul Pământului. Ceea ce se întâmplă în interiorul unei 
stele e mai bine înţeles decât s-ar putea bănui, ţinând seama de 
dificultatea de a scruta un punct luminos cu ajutorul unui telescop, 
fiindcă în majoritatea împrejurărilor putem calcula ceea ce ar trebui să 
facă atomii din stele. 

Între cele mai impresionante descoperiri se numără cea legată 
de originea energiei stelelor, care le face să continue să ardă. Unul 
dintre descoperitori a ieşit cu prietena sa tocmai în seara zilei când şi- 
a dat seama că în stele trebuie să se desfăşoare reacţii nucleare pentru a 
le face să strălucească. „Uite ce frumos strălucesc stelele!” zise. Ea. 
„Da, răspunse el, şi în acest moment sunt singurul om din lume care 
ştie de ce strălucesc ele”. Dar ea a râs de el. Nu a fost deloc 


impresionată de faptul că se plimba cu singurul om care, în acel 
moment, ştia de ce strălucesc stelele. E trist să fii singur, dar n-ai ce 
face, aşa stau lucrurile pe lumea asta. 

„Arderea” nucleară a hidrogenului este cea care furnizează 
energia Soarelui; hidrogenul e transformat în heliu. Mai mult, 
producerea diverselor elemente chimice se desfăşoară în centrul 
stelelor, din hidrogen. Materia din care suntem şi noi alcătuiți a fost 
„gătită” cândva într-o stea, iar apoi aruncată afară. De unde ştim asta? 
Există un indiciu. Proporția diferiților izotopi — procentul de C12, de 
C13 etc. — este ceva care nu se schimbă niciodată în reacţiile chimice, 
fiindcă reacţiile chimice sunt acelaşi pentru toţi izotopii. Proporţiile 
sunt doar rezultatul reacţiilor nucleare. Cercetând proporţiile 
izotopilor din tăciunii reci şi stinşi care suntem noi, putem descoperi 
cum arăta cuptorul unde s-a format materialul din care suntem 
alcătuiți. Acest cuptor arăta la fel cu stelele şi astfel e foarte probabil 
că elementele noastre au fost „fabricate” în stele şi expulzate prin 
explozii pe care le numim nove şi supernove. Astronomia e atât de 
înrudită cu fizica încât vom studia multe obiecte astronomice de-a 
lungul cursului. 


Geologia 


Ne îndreptăm acum atenţia către ceea ce se cheamă ştiinţele 
despre Pământ sau geologie. Să începem cu meteorologia şi cu vremea. 
Desigur, instrumentele meteorologiei sunt instrumente fizice, iar 
dezvoltarea fizicii experimentale a făcut posibile aceste instrumente, 
după cum s-a arătat mai sus. Totuşi, teoria meteorologiei nu a putut fi 
încă elaborată în mod satisfăcător de fizicieni. „Bine”, puteţi spune, 
„dar nu avem de-a face decât cu aer şi cunoaştem ecuaţiile mişcării 
aerului”. Da, le cunoaştem. „Aşa încât, dacă cunoaştem starea aerului 
astăzi, de ce nu putem calcula starea aerului mâine?” Mai întâi, nu 
ştim cu adevărat care e starea astăzi, fiindcă aerul se învârte şi se 
răsuceşte pretutindeni. Se dovedeşte a fi foarte sensibil şi instabil. 
Dacă aţi văzut vreodată apa trecând lin pe deasupra unui dig şi 
transformându-se apoi într-un mare număr de stropi şi picături în timp 
ce cade, veţi înţelege ce vreau să spun prin instabil. Cunoaşteţi starea 
apei înainte ca ea să treacă peste dig: ea este perfect lină; dar în 
momentul când începe să cadă, unde încep picăturile? Ce anume 
determină cât de mari vor fi picăturile şi unde vor fi ele? Nu se ştie, 
fiindcă apa este instabilă. Chiar o masă de aer care se mişcă lin, 
trecând peste un munte se transformă în vârtejuri şi învolburări 
complexe. În multe domenii găsim această situaţie a curgerii 
turbulente pe care nu o putem analiza astăzi. Părăsim în grabă vremea 
ca să vorbim despre geologie! 

Întrebarea fundamentală pentru geologie este: ce face ca 
Pământul să fie aşa cum este? Cele mai evidente procese se află în faţa 
propriilor noştri ochi - procesele de eroziune datorate râurilor, 
vânturilor etc. E destul de uşor să le înţelegem, dar pentru fiecare 
fărâmă de eroziune există o cantitate egală de altceva care intervine. 
Munţii nu sunt mai puţin înalţi, în medie; astăzi decât erau în trecut. 
Trebuie să existe procese de formare a munţilor. Veţi afla, dacă studiaţi 
geologia, că există într-adevăr procese de formare a munţilor şi de 
vulcanism pe care nimeni nu le înţelege încă, şi care reprezintă 
jumătate din geologie. Fenomenul vulcanilor nu e înţeles cu adevărat. 
La urma urmelor, nu se înţelege nici ce produce un cutremur de 
pământ. Se înțelege că dacă ceva împinge altceva, acest altceva se va 
rupe şi va aluneca - asta e limpede. Dar cine împinge şi de ce? Teoria 
spune că există înăuntrul Pământului curenţi datoraţi diferenţei de 
temperatură între interior şi exterior, curenţi care, în mişcarea lor, 
împing uşor suprafaţa. Aşadar, dacă există doi curenţi opuşi unul 
lângă altul, materia se va aduna în regiunea unde ei se întâlnesc şi va 
crea lanţuri de munţi care se află într-o stare nefericită de tensiune, 
dând naştere la vulcani şi cutremure. 


Dar interiorul Pământului? Se ştiu multe despre viteza undelor 
seismice prin Pământ şi despre distribuţia densităţii Pământului. 
Totuşi, fizicienii nu au fost în stare să elaboreze o teorie bună despre 
cât de densă trebuie să fie o substanţă la presiunile care se bănuiesc a 
fi în centrul Pământului. Cu alte cuvinte, nu ne putem imagina prea 
bine proprietăţile materiei în aceste condiţii. Ne descurcăm mult mai 
rău cu Pământul decât cu materia din stele. Matematica implicată pare 
deocamdată prea dificilă, dar poate că nu va trece mult până când 
cineva îşi va da seama că e o problemă importantă şi o va rezolva cu 
adevărat. Pe de altă parte, chiar şi dacă am cunoaşte densitatea, nu 
ne-am putea imagina curenţii din interior. De asemenea, nu putem 
calcula proprietăţile rocilor la presiuni înalte. Nu putem spune cât de 
repede trebuie să „cedeze” rocile; toate acestea trebuie rezolvate prin 
experienţă. 


Psihologia 


Să discutăm acum despre ştiinţa psihologiei în treacăt fie spus, 
psihanaliza nu este o ştiinţă: e în cel mai bun caz un procedeu 
medical, poate mai curând un soi de vrăjitorie medicală. Ea dispune 
de o teorie despre ceea ce provoacă boala — o mulţime de „spirite” etc. 
Vraciul are teoria că o boală precum malaria e provocată de un spirit 
care pluteşte în aer; boala nu se vindecă scuturând un şarpe deasupra 
capului bolnavului, în schimb chinina ajută în caz de malarie. Aşa 
încât, dacă sunteţi brolnavi, vă sfătuiesc să mergeţi la vraci, pentru că, 
dintre toţi oamenii din trib, el este cel care cunoaşte cele mai multe 
lucruri despre boală. Pe de altă parte, cunoaşterea lui nu este ştiinţă. 
Psihanaliza nu a fost testată experimental cu atenţie şi nu există o listă 
cu numărul cazurilor în care a dat rezultate, numărul cazurilor în care 
nu are efect etc. 

Celelalte ramuri ale psihologiei, care implică lucruri precum 
fiziologia senzaţiei — ce se petrece în ochi şi ce se petrece în creier —, 
sunt, dacă vreţi, mai puţin interesante, însă un mic, dar real progres a 
fost realizat în această direcţie de studiu. Una dintre cele mai 
interesante probleme tehnice poate sau nu fi considerată ca ţinând de 
psihologie. Problema centrală a minţii, sau a sistemului nervos dacă 
vreţi, este următoarea. Când un animal învaţă ceva, el poate face o 
treabă diferită față de ce putea face înainte. Celula creierului său 
trebuie să se fi modificat şi ea, dacă este constituită din atomi. În ce fel 
este ea diferită? Nu ştim unde să cercetăm sau ce să cercetăm pentru a 
ne da seama ce se întâmplă atunci când se memorizează ceva. Nu ştim 
ce înseamnă faptul de a învăţa ceva, ce schimbare intervine în 
sistemul nervos. E o problemă foarte importantă care nu a fost deloc 
rezolvată. Presupunând totuşi că există un fel de mecanism al 
memoriei, creierul reprezintă o masă atât de mare de conexiuni şi 
nervi, încât probabil că nu poate fi analizat într-un mod simplu. Există 
o analogie cu maşinile de calcul şi elementele lor, în sensul că şi 
acestea au o mulţime de conexiuni, precum şi un element, analog 
poate cu sinapsa, care realizează legătura unui nerv cu altul. E un 
subiect foarte interesant pe care nu avem timpul să-l adâncim — 
legătura dintre gândire şi maşinile de calcul. Trebuie remarcat însă că 
acest subiect ne va spune foarte puţin despre complexitatea reală a 
comportamentului uman. Oamenii sunt atât de diferiţi între ei. Va 
trece mult timp până să ajungem să înţelegem ce se întâmplă în 
minţile lor. Trebuie să începem de un nivel mult mai simplu. Dacă ne- 
am putea face măcar o idee despre cum funcţionează un câine, am 
ajunge destul de departe. Câinii sunt mai uşor de înțeles decât 
oamenii, dar nimeni nu ştie cum funcţionează un câine. 


Cum a ajuns să fie aşa? 


Pentru ca fizica să fie utilă altor ştiinţe într-un mod teoretic, 
altfel decât prin inventarea instrumentelor, ştiinţa în chestiune trebuie 
să furnizeze fizicianului o descriere a obiectului său în limbajul 
fizicianului. Dacă fizicianului i se pune doar întrebarea „de ce sare o 
broască?”, el nu va putea răspunde. Dacă i se spune însă ce este o 
broască, câte molecule conţine, că există un nerv aici şi aici etc., 
lucrurile se schimbă. Dacă i se va spune cam cum sunt Pământul sau 
stelele, atunci el va putea începe să calculeze. Pentru ca teoria fizică 
să fie de vreun folos, trebuie să ştim unde sunt aşezaţi atomii. Pentru a 
înţelege chimia, trebuie să ştim exact ce atomi sunt prezenţi, căci 
altminteri nu putem analiza situaţia. Aceasta este desigur numai una 
dintre limitări. 

Există un alt fel de problemă în ştiinţele-surori, care în fizică nu 
există; am putea-o numi, din lipsa unui termen mai bun, problema 
istorică. Cum a ajuns să fie aşa? Dacă vom fi înţeles totul despre 
biologie, vom vrea să ştim cum au ajuns în situaţia de azi toate fiinţele 
de pe Pământ. Există teoria evoluţiei, o parte importantă a biologiei. 
În geologie, nu vrem doar să ştim cum se formează munţii, ci şi cum s- 
a format întreg Pământul, originea sistemului solar etc. Aceasta, 
desigur, ne conduce la a vrea să ştim ce fel de materie există în 
univers. Cum au evoluat stelele? Care erau condiţiile iniţiale? Aceasta 
este problema astronomiei istorice. S-au stabilit o mulţime de lucruri 
despre formarea stelelor, formarea elementelor din care suntem 
alcătuiți, şi chiar câte ceva despre originea universului. 

Nu există nicio întrebare istorică pusă în acest moment în 
studiile de fizică. Nu ne punem întrebarea: „Iată legile fizicii, cum au 
ajuns ele să fie aşa?” Nu ne imaginăm în prezent că legile fizicii s-ar 
schimba cumva cu timpul, că ele ar fi fost diferite în trecut de ceea ce 
sunt în prezent. Desigur, ele ar putea fi diferite, iar în momentul când 
vom afla că aşa sunt, problema istorică a fizicii va fi legată de restul 
istoriei universului. Atunci fizicienii vor studia aceleaşi probleme ca şi 
astronomii, geologii, biologii[8]. 

În fine, există o problemă fizică comună multor altor domenii, 
foarte veche, şi care nu a fost rezolvată. Nu e vorba de găsirea de noi 
particule fundamentale, ci de o problemă amânată de multă vreme, de 
peste o sută de ani. Nimeni în fizică nu a fost într-adevăr în stare s-o 
analizeze matematic în mod satisfăcător, în ciuda importanţei sale 
pentru ştiințele-surori. Este vorba de analiza fluidelor în circulaţie sau 
turbulente. Dacă urmărim evoluţia unei stele, vine un moment când 
putem prevedea că va începe convecţia, iar apoi nu mai putem 
prevedea ce trebuie să se întâmple. Câteva milioane de ani mai târziu 


steaua explodează, dar nu putem descoperi motivul. Nu suntem în 
stare să analizăm vremea. Nu cunoaştem tipurile de mişcări existente 
în interiorul Pământului. lată cea mai simplă formă a problemei: se 
consideră o conductă foarte lungă şi se trimite apă prin ea cu mare 
viteză. Se pune întrebarea: ce presiune e necesară pentru a trimite o 
cantitate de apă prin acea conductă? Nimeni nu poate face o analiză 
pornind de la legile fundamentale ale fizicii şi de la proprietăţile apei. 
Dacă apa curge foarte încet, sau dacă folosim o pastă groasă ca 
mierea, analiza poate fi făcută cu precizie. O veţi găsi în manualele 
dumneavoastră. Ceea ce nu putem face însă este să ne ocupăm de apă 
adevărată, lichidă, circulând repede printr-o conductă. Aceasta este o 
problemă centrală pe care va trebui s-o rezolvăm într-o bună zi. 

Un poet a spus odată: „Întregul univers este cuprins într-un 
pahar de vin”. Nu vom şti probabil niciodată ce a vrut să spună prin 
asta, fiindcă poeţii nu scriu pentru a fi înţeleşi. Dar e adevărat că dacă 
privim un pahar de vin cu atenţie vom vedea întregul univers. Există 
acolo obiecte ce ţin de fizică: lichidul care se răsuceşte şi se evaporă în 
funcţie de vânt şi de vreme, reflexiile pe sticlă, iar imaginaţia noastră 
adaugă atomii. Sticla este o distilare a rocilor pământului şi în 
compoziţia să vedem secretele vârstei universului şi evoluţia stelelor. 
Ce reţea ciudată de chimicale se află în vin? Cum au ajuns acolo? Iată 
fermenţii, enzimele şi produsele lor. Acolo, în vin, se află marea 
generalizare: întreaga viaţă este fermentație. Nimeni nu poate 
descoperi chimia vinului fără a descoperi, aşa cum a făcut Louis 
Pasteur, cauza multor boli. Cât de strălucitor este vinul rubiniu şi cum 
îşi impune existenţa asupra conştiinţei care îl observă! Dacă minţile 
noastre limitate, pentru a simplifica lucrurile, împart acest pahar de 
vin, acest univers, în părţi - fizică, biologie, geologie, astronomie, 
psihologie şi aşa mai departe - amintiţi-vă că natura nu cunoaşte aşa 
ceva! Aşa că haideţi să punem totul la un loc şi să nu uităm la ce 
serveşte paharul în cele din urmă. Fie ca el să ne mai dăruiască o 
ultimă plăcere: să-l bem şi să uităm de toate! 


Conservarea energiei 


CE ESTE ENERGIA? 


În acest capitol începem studiul nostru mai detaliat asupra 
diferitelor aspecte ale fizicii, odată ce am încheiat descrierea lucrurilor 
în general. Pentru a ilustra ideile şi felul de a raţiona din fizica 
teoretică, vom examina acum una din legile fundamentale ale fizicii — 
conservarea energiei. 

Există un fapt, sau, dacă vreţi o lege, care guvernează toate 
fenomenele naturale cunoscute până acum. Nu se cunoaşte vreo 
excepţie de la această lege — după câte ştim, ea e exactă. Legea se 
numeşte conservarea energiei. Ea afirmă că există o anumită cantitate, 
numită energie, care nu se schimbă în multiplele transformări pe care 
le suferă natura. E o idee foarte abstractă, fiindcă e un principiu 
matematic; ea afirmă că există o cantitate numerică neschimbată când 
se întâmplă ceva. Nu e descrierea vreunui mecanism sau a ceva 
concret; este doar faptul straniu că avem posibilitatea să calculăm un 
număr şi, după ce am terminat de observat natura făcându-şi 
scamatoriile, calculăm numărul din nou - el e acelaşi. (Ceva 
asemănător cu nebunul de pe un pătrat negru, care după un număr de 
mutări — detaliile necunoscute — rămâne tot pe un pătrat negru. E o 
lege a naturii.) Din moment ce e o idee abstractă, vom ilustra 
semnificaţia ei printr-o analogie. 

Închipuiţi-vă un copil, să-i zicem Dan, care are nişte cuburi 
absolut indestructibile ce nu pot fi împărţite în bucăţi. Fiecare e la fel 
cu celălalt. Să presupunem că are 28 de cuburi. La începutul zilei, 
mama lui îl lasă cu cele 28 de cuburi într-o cameră. La sfârşitul zilei, 
din curiozitate, ea numără cuburile cu atenţie şi descoperă o lege 
fenomenală - indiferent ce face copilul cu cuburile, ele rămân 
întotdeauna 28! Aceasta durează un număr de zile, până când într-o 
bună zi sunt numai 27 de cuburi, dar o mică cercetare arată că unul se 
află sub cuvertură — ea trebuie să se uite peste tot ca să fie sigură că 
numărul cuburilor nu s-a modificat. Într-o zi totuşi numărul pare să se 
fi schimbat — sunt numai 26 de cuburi. O cercetare atentă arată că 
fereastra era deschisă şi, privind afară, sunt găsite celelalte două 
cuburi. În altă zi, o numărătoare atentă arată că sunt 30 de cuburi! 
Faptul provoacă o mare uimire, dar până la urmă mama îşi dă seama 
că fusese în vizită George care şi-a adus cuburile cu el şi a lăsat câteva 


acasă la Dan. După ce a înlăturat cuburile suplimentare, ea închide 
fereastra, nu-i mai dă voie lui George înăuntru, iar apoi totul merge 
strună, până când la un moment dat ea numără şi găseşte numai 25 de 
cuburi. În cameră este însă o cutie cu jucării şi mama se duce să 
deschidă această cutie, dar băiatul îi spune „Nu, nu-mi deschide cutia 
cu jucării” şi începe să ţipe. Mama nu are voie să deschidă cutia cu 
jucării. Fiind extrem de curioasă şi destul de ingenioasă, ea 
imaginează un plan! Ştie că un cub cântăreşte 100 grame şi cântărește 
cutia într-un moment când sunt pe jos, la vedere, 28 de cuburi, 
constatând că are 1 kg. Data următoare când doreşte să controleze, 
cântăreşte cutia din nou, scade 1 kg şi împarte la trei. Ea descoperă 
următoarea relaţie: 


numarul de cuburi (greutatea cutiei) — Lkg 
| Rbd dia N 
s la vedere 2 0, Lkg 


— constant (4.1) 


Apar apoi noi abateri, dar un studiu atent arată că apa murdară 
din cada de la baie îşi schimbă nivelul. Copilul aruncă cuburi în apă, 
iar mama nu poate să le vadă fiindcă apa e murdară, dar poate afla 
câte cuburi sunt în apă adăugând un alt termen la formula ei. Cum 
înălţimea iniţială a apei era de 10 cm, iar fiecare cub ridică apa cu o 
jumătate de centimetru, această nouă formă va fi: 


nainarut de cuburi) (greutatea cutiei) — ikg 
la vedere 4 0, ikg 


(inaltimea cutiei) — 10cm | 
—— = ransti [4.2 
142 can 


În continua creştere a complexităţii lumii ei, mama găseşte o 
întreagă serie de termeni reprezentând modul de a calcula câte cuburi 
se află în locuri unde nu are acces. Ca rezultat, ea găseşte o formulă 
complexă pentru o cantitate ce trebuie calculată, cantitate care rămâne 
întotdeauna aceeaşi. 

Ce analogie există între situaţia descrisă şi conservarea 
energiei? Cel mai important aspect care trebuie înţeles din această 
imagine este că, de fapt, nu există cuburi. Lăsaţi la o parte primii 
termeni din (4.1) şi (4.2) şi iată-ne calculând lucruri mai mult sau mai 
puţin abstracte. Analogia e valabilă în următoarele puncte. În primul 
rând, când calculăm energia, uneori o parte din ea părăseşte sistemul, 
iar alteori o parte din ea soseşte. Ca să verificăm conservarea energiei, 


trebuie să fim atenţi să nu fi adăugat sau să nu fi pierdut ceva din ea. 
În al doilea rând, energia are un mare număr de forme diferite, şi există 
o formulă pentru fiecare. Acestea sunt: energia gravitaţională, energia 
cinetică, energia calorică, energia elastică, energia electrică, energia 
chimică, energia radiantă, energia nucleară, energia masei. Dacă 
însumăm formulele pentru fiecare din aceste contribuţii, rezultatul va 
rămâne neschimbat, abstracţie făcând de energia care vine şi pleacă. 

E important să înțelegem că fizica zilelor noastre nu ne spune 
de fapt ce este energia. Nu ne reprezentăm energia sosind în mici 
picături ce conţin o cantitate bine definită. Nu aşa stau lucrurile. 
Există însă formule pentru a calcula o anumită cantitate numerică, iar 
când le însumăm pe toate obţinem „28” - de fiecare dată acelaşi 
număr. Acesta e un lucru abstract în sensul că nu ne spune nimic 
despre mecanismul sau raţiunea diverselor formule. 


Energia potenţială gravitaţională 


Conservarea energiei poate fi înţeleasă numai dacă avem 
formule pentru toate formele ei. Vreau acum să analizez formula 
pentru energia gravitaţională aproape de suprafaţa Pământului şi să 
deduc această formulă într-un mod care nu are nimic de-a face cu 
istoria, ci e pur şi simplu un raţionament inventat anume pentru 
această lecţie, spre a vă da o ilustrare a faptului remarcabil că despre 
natură se poate extrage mult din câteva fapte şi un raţionament 
riguros. Este o ilustrare a modului de lucru din fizica teoretică şi mi-a 
fost sugerată de un excelent raţionament al domnului Carnot privind 
randamentul maşinilor cu abur[9]. 

Să considerăm maşinile de ridicat — maşini care au proprietatea 
că ridică o greutate coborând o alta. Să facem o ipoteză: la aceste 
maşini de ridicat nu există mişcarea perpetuă. (De fapt, inexistența 
vreunui fel de mişcare perpetuă este un enunţ general al legii 
conservării energiei.) Trebuie să fim atenţi cum definim mişcarea 
perpetuă. Pentru început, s-o facem în cazul maşinilor de ridicat. 
Dacă, după ce am ridicat şi coborât o mulţime de greutăţi şi am readus 
maşina în situaţia iniţială, găsim că rezultatul net este că am ridicat o 
greutate, atunci avem de-a face cu o maşină cu mişcare perpetuă, 
fiindcă putem folosi greutatea ridicată pentru a pune în mişcare 
altceva. Condiţiile impuse sunt deci ca maşina care a ridicat greutatea 
să revină exact în situaţia sa iniţială şi, în plus, să fie complet izolată — 
nu a primit energia pentru a ridica acea greutate de la vreo sursă 
exterioară (amintiţi-vă de cazul cuburilor lui George). 


Fig. 4.1. Maşină simplă de ridicat 


O maşină de ridicat foarte simplă e prezentată în figura 4.1. 
Această maşină ridică greutăţi triple faţă de cele folosite. Aşezăm trei 
greutăţi pe un taler şi o unitate pe celălalt. Dar, pentru a o face într- 
adevăr să funcţioneze, trebuie să ridicăm o mică greutate de pe talerul 
stâng. Pe de altă parte, am putea ridica o greutate de o unitate 
coborând greutatea de trei unităţi, dacă trişăm puţin şi ridicăm o mică 


greutate de pe celălalt taler. Desigur, ne dăm seama că la orice maşină 
de ridicat reală trebuie să adăugăm ceva pentru a o face să 
funcţioneze. Pentru moment însă, trecem peste acest aspect. Maşinile 
ideale, deşi aşa ceva nu există, nu cer nimic în plus. O maşină pe care 
o folosim în realitate poate fi, într-un anume sens, aproape reversibilă: 
dacă va ridica greutatea de trei coborând greutatea de unu, atunci, de 
asemenea, ea aproape că va ridica greutatea de unu, coborând 
greutatea de trei. 

Ne imaginăm că există două clase de maşini: cele care nu sunt 
reversibile, incluzând aici toate maşinile reale, şi cele care sunt 
reversibile şi care, desigur, nu se pot construi în realitate, oricât de 
atenţi am fi la proiectarea lagărelor, pârghiilor etc. Să presupunem 
totuşi că ar exista un astfel de lucru — o maşină reversibilă — care 
coboară o unitate de greutate (un kilogram sau orice altă unitate) cu o 
unitate de distanţă şi în acelaşi timp ridică o greutate de trei unităţi. 
Să numim această maşină reversibilă Maşina A Să presupunem că 
această maşină reversibilă ridică greutatea de trei unităţi cu o distanţă 
X. Să presupunem apoi că avem altă maşină, Maşina B, care nu e în 
mod necesar reversibilă, şi care coboară de asemenea o unitate de 
greutate cu o unitate de distanţă, dar care ridică trei unităţi cu o 
distanţă Y. Putem demonstra acum că Y nu e mai mare decât X, adică 
este imposibil să se construiască o maşină care să ridice o greutate cu 
oricât de puţin mai sus decât ar fi ridicată de o maşină reversibilă. Să 
vedem de ce. Să presupunem că Y ar fi mai mare decât X. Luăm o 
unitate de greutate şi o coborâm cu o unitate de înălţime cu Maşina B, 
şi aceasta ridică greutatea de trei unităţi cu o distanţă Y. După aceea 
am putea coborî greutatea de la Y la X, obţinând gratuit putere, şi folosi 
apoi Maşina reversibilă A, funcţionând în sens invers, pentru a coborî 
greutatea de trei unităţi cu distanţa X şi a ridica greutatea de o unitate 
cu o unitate de înălțime. Aceasta ar pune greutatea de o unitate înapoi 
unde era înainte şi ar lăsa ambele maşini gata pentru a fi folosite din 
nou! Am avea deci mişcare perpetuă dacă Y ar fi mai mare decât X 
ceea ce am presupus că e imposibil. Cu aceste presupuneri, deducem 
astfel că Y nu e mai mare decât X, aşa încât dintre toate maşinile care 
pot fi proiectate, maşina reversibilă e cea mai bună. 

Putem de asemenea vedea că toate maşinile reversibile trebuie 
să ridice la exact aceeaşi înălțime. Închipuiţi-vă că B ar fi de asemenea 
reversibilă. Argumentul că Y nu-i mai mare decât X este, desigur, la fel 
de bun ca şi înainte, dar putem inversa argumentarea, folosind 
maşinile în ordine inversă, şi demonstra că X nu e mai mare decât Y. 
Aceasta este o observaţie remarcabilă fiindcă ne permite să analizăm 
înălţimea la care vor ridica ceva diferitele maşini, fără să considerăm 
mecanismul lor interior. Ştim imediat că dacă cineva face o serie de 
pârghii extrem de minuţios executate, care ridică trei unităţi cu o 


anumită distantă coborând o unitate cu o unitate distanţă, şi o 
comparăm cu o pârghie simplă care face acelaşi lucru şi este 
fundamental reversibilă, maşina lui nu va ridica mai sus, ci, poate, 
ceva mai jos. Dacă maşina lui este reversibilă, atunci ştim de 
asemenea exact cât de sus va ridica. Pentru a rezuma: orice maşină 
reversibilă, indiferent cum funcţionează, care coboară un kilogram cu 
un metru şi ridică o greutate de trei kilograme, va ridica această 
greutate întotdeauna cu aceeaşi distanţă X. Aceasta este în mod clar o 
lege universală extrem de utilă. Următoarea întrebare care se pune, 
desigur, este: ce valoare are X? 


f 


im 


H 
a) Situația inițială b) Încărcarea bilelor 
c) Ridicarea celor d) Descărcarea bilelor 
trei bile 


= — 


e) Rearanjarea bilelor ñ Situatia finală 


Fig. 4.2. O maşină reversibilă 


Închipuiţi-vă că avem o maşină reversibilă care să ridice cu 
această distanță X o greutate de 3 kg, coborând cu un metru o 
greutate de 1 kg. Punem trei bile într-un rastel fix, ca în figura 4.2. A 
patra bilă este ţinută pe un suport la o distanţă de un metru deasupra 
podelei. Maşina noastră poate ridica trei bile coborând una cu distanta 
de 1 m. Să considerăm şi o platformă mobilă care poate primi cele trei 


bile în trei compartimente de înălţime X. Presupunem de asemenea că 
înălțimea rafturilor rastelului care ţine bilele este tot X (vezi situaţia 
(a)). Întâi rostogolim bilele orizontal din rastel în compartimentele 
platformei mobile (situaţia (b)), presupunând că asta nu cere energie 
fiindcă nu le schimbă înălţimea. Apoi maşina reversibilă intră în 
acţiune: ea coboară bila izolată pe podea şi ridică platforma mobilă cu 
o distanţă X (situaţia (c)). Rastelul a fost în mod ingenios aranjat astfel 
încât bilele sunt din nou în dreptul poliţelor sale. Descărcăm bilele în 
rastel (d). După aceea putem readuce maşina în starea ei iniţială. Într- 
adevăr, acum avem trei bile pe cele trei poliţe superioare şi a patra pe 
podea. Dar lucrul ciudat este că, într-un anumit sens, nu am ridicat 
două dintre ele deloc, fiindcă, în definitiv, existau şi înainte bile pe 
poliţele 2 şi 3. Efectul final a fost să se ridice o bilă cu distanţa 3X. 
Acum, dacă 3X depăşeşte 1 m, putem coborî bila pentru a readuce 
maşina în starea iniţială (f) şi putem pune iarăşi în funcţiune aparatul. 
Aşadar 3X nu poate depăşi 1 m, căci dacă depăşeşte 1 m putem face 
mişcare perpetuă. La fel, putem demonstra că 1 m nu poate depăşi 3X, 
făcând întreaga maşină să funcţioneze în sens invers, întrucât este o 
maşină reversibilă. 

Aşadar 3X nu este nici mai mare, nici mai mic decât 1 m, şi 
descoperim atunci, numai prin raţionament, legea: X = 1⁄3 m. 
Generalizarea este clară: un kilogram cade o anumită distanţă, punând 
în funcţiune o maşină reversibilă; atunci maşina poate ridica p kg cu 
această distanță împărţită la p. Alt mod de a prezenta rezultatul este 
că 3 kg ori înălțimea ridicată, care în problema noastră era X, este 
egal cu 1 kg ori distanta coborâtă, care este 1 m în acest caz. Dacă 
luăm toate greutăţile şi le înmulţim cu înălțimile la care se află ele 
acum deasupra podelei, lăsăm maşina să funcţioneze, iar apoi 
înmulţim din nou toate greutăţile cu toate înălțimile, nu va surveni 
nicio schimbare. (Trebuie să generalizăm exemplul precedent în care 
mişcăm numai o greutate, trecând la cazul în care, atunci când 
coborâm una, ridicăm mai multe; aceasta este însă uşor.) 

Numim suma greutăților înmulțită cu înălțimile lor energie 
potenţială gravitaţională — energia pe care o are faţă de Pământ un 
obiect datorită poziţiei sale în spaţiu. Formula pentru energia 
gravitaţională, atâta vreme cât nu ne aflăm prea departe de Pământ 
(forţa slăbeşte când mergem în sus) este deci 


energia potentiala 


gravitationala = (greutatea) x (inaltimea) (4.3) 
pentru un obiect 


Iată o cale de raţionament foarte frumoasă! Singura problemă e 


că s-ar putea să nu fie adevărată. (În definitiv, natura nu trebuie să fie 
de acord cu raţionamentul nostru.) De exemplu, poate că mişcarea 
perpetuă este în realitate posibilă. Unele dintre presupuneri pot fi 
greşite, sau am putut face o greşeală în raţionament, astfel că e 
întotdeauna necesar să verificăm. Se dovedeşte experimental că într- 
adevăr concluzia e corectă. 

Numele generic al energiei care are de-a face cu aşezarea 
relativă a ceva faţă de altceva este energie potenţială. În cazul 
particular discutat, o numim desigur energie potenţială gravitaţională. 
Dacă în loc de forţe gravitaționale avem de-a face cu forţe electrice 
împotriva cărora lucrăm, folosind o mulţime de pârghii, pentru a 
„ridica” sarcini în raport cu alte sarcini, atunci conţinutul de energie 
se numeşte energie potenţială electrică. Principiul general spune că 
variaţia energiei reprezintă forţa ori distanţa pe care acţionează forța 


distanta pe care se 


variatia 
(ei) = (forta) x ( deplaseaza forta ) (4.4) 


Vom discuta multe alte feluri de energie pe măsură ce cursul 
nostru va înainta. 

Principiul conservării energiei e foarte util pentru a prevedea 
ce se va întâmpla în diferite împrejurări. În liceu am învăţat o 
mulţime de legi despre pârghii şi scripeţi folosiţi în diverse moduri. 
Putem vedea acum că aceste „legi” sunt toate unul şi acelaşi lucru şi 
că nu trebuie să ţinem minte 75 de reguli pentru a face calcule. Un 
exemplu simplu este planul înclinat neted, care, într-o alegere fericită 
formează un triunghi cu laturile de dimensiuni trei-patru-cinci (fig. 
4.3). Atârnăm, cu ajutorul unui scripete, o greutate de 1 kg pe planul 
înclinat, iar de cealaltă parte a scripetului punem o greutate W. Vrem 
să ştim cât de mare trebuie să fie W ca să echilibreze kilogramul de pe 
plan. Cum putem calcula asta? Dacă greutatea W este perfect 
echilibrată, ea poate fi mişcată în sus şi în jos în mod reversibil. Să 
procedăm în felul următor. În situaţia iniţială (a), greutatea de 1 kg 
este jos, iar greutatea W e sus. Când W a alunecat jos în mod 
reversibil, avem o greutate de 1 kg sus şi greutatea W la o distanţă 
egală cu lungimea ipotenuzei, adică 5 m, de planul orizontal în care se 
afla la început (situaţia (b)). Am ridicat greutatea de 1 kg cu numai 3 
m şi am coborât W kg cu 5 m. Aşadar W = 3/5 kg. 


Fig. 4.3. Plan înclinat 


Observaţi că am dedus acest lucru din conservarea energiei şi nu 
considerând componentele forțelor. Dar ingeniozitatea este relativă. 
Într-adevăr, faptul poate fi dedus într-un mod şi mai elegant, 
descoperit de Stevin şi înscris pe piatra sa funerară. Figura 4.4 explică 
de ce rezultatul trebuie să fie 3/5 kg, datorită faptului că lanţul nu se 
învârteşte. Este evident că partea inferioară a lanţului este echilibrată 
de ea însăşi, astfel încât tracţiunea celor cinci greutăţi de o parte 
trebuie să echilibreze tracţiunea celor trei greutăţi de cealaltă parte, 
raportul fiind egal cu raportul laturilor. Vedeţi, aşadar, privind la 
această figură, că W trebuie să fie 3/5 kg. (Dacă vă alegeţi cu un 
epitaf ca acesta pe piatra de mormânt înseamnă că v-aţi descurcat 
bine!) 


Fig. 4.4. Epitaful lui Stevin 


Să ilustrăm acum principiul energiei cu o problemă mai 
complicată, cricul cu şurub din figura 4.5. Un mâner lung de 1 m este 
folosit pentru a învârti şurubul, care are pasul de 2, 5 mm. Am vrea să 
ştim câtă forţă e necesară la mâner pentru a ridica o tonă. Dacă vrem 
să ridicăm tona cu 1 cm, să zicem, trebuie să învârtim mânerul de 
patru ori. Când se învârte o dată, el parcurge aproximativ 6,28 m 


(adică 2n r), Mânerul trebuie aşadar să pareina în total 25,12 m. 
Dacă am fi folosit diverşi scripeţi etc., am fi ridicat tona noastră cu o 


greutate mai mică W aplicată la capătul mânerului. Ca rezultat al 
conservării energiei, găsim că W este de circa 0, 4 kg. 


Pasul = 2,5 mm 


1 m 


Fig. 4.5. Un cric cu șurub 


Să luăm acum exemplul ceva mai complicat prezentat în figura 
4.6. O bară de 8 m lungime este sprijinită la un capăt. La mijlocul 
barei se află o greutate de 60 kg, iar la o distanţă de 2 m de punctul 
de sprijin există o greutate de 100 kg. Cât de tare trebuie să ridicăm 
capătul barei pentru a o ţine în echilibru, neglijându-i greutatea? 


Fig. 46. Bară încărcată sprijinită la un capăt 


Închipuiţi-vă că punem un scripete la un capăt şi atârnăm o 
greutate de acest scripete. Cât de mare ar trebui să fie greutatea W 
pentru a fi în echilibru? Să ne imaginăm că W cade cu o distanță 
oarecare — de exemplu 4 cm; cât de sus s-ar ridica cele două greutăţi 
de încărcare? Centrul se ridică cu 2 cm, iar punctul situat la un sfert 
de drum de la capătul fix se ridică cu 1 cm. Aşadar principiul că suma 
înălțimilor ori greutăţile nu se schimbă ne spune că greutatea W ori 4 
cm în jos, plus 60 kg ori 2 cm în sus, plus 100 kg ori 1 cm în sus 
trebuie să facă în total zero: 

— 4W + 2x60 + 1x100 = 0, de unde W = 55 kg. (4.5) 

Trebuie deci să avem o greutate de 55 kg ca să echilibrăm bara. 
În acest mod putem găsi legile „echilibrului” — statica unor structuri 
complicate de poduri şi aşa mai departe. Acest procedeu se numeşte 
principiul lucrului virtual, fiindcă pentru a-l aplica a trebuit să ne 


imaginăm că structura se deplasează puţin — deşi nu este cu adevărat în 
mişcare sau nici măcar mobilă. Utilizăm foarte mica deplasare 
imaginată pentru a aplica principiul conservării energiei. 


Energia cinetică 


Pentru a ilustra alt tip de energie, să considerăm un pendul 
(fig. 4.7). Dacă tragem greutatea într-o parte şi îi dăm drumul, ea 
oscilează încoace şi încolo. În mişcarea sa, pierde înălţime plecând de 
la unul din cele două capete spre centru. Unde se duce energia ei 
potenţială? Energia gravitaţională dispare când greutatea se află în 
partea de jos a traiectoriei, şi totuşi greutatea va urca din nou. Energia 
gravitaţională trebuie să fi trecut într-o altă formă. Evident că graţie 
mişcării greutatea poate urca din nou, astfel încât avem de-a face cu 
conversia energiei gravitaționale într-o altă formă de energie când 
greutatea ajunge în partea de jos. 


N | 
N 
d% 
Fig. 4.7. Pendul 


Trebuie să obținem o formulă pentru energia mişcării. Or, 
reamintindu-ne argumentele noastre despre maşinile reversibile, 
putem vedea uşor că în mişcarea din partea de jos a traiectoriei 
trebuie să existe o cantitate de energie care permite pendulului să se 
ridice la o anumită înălțime; aceasta nu are nimic de-a face cu 
mecanismul care-l face să meargă în sus sau cu drumul pe care merge în 
sus. Aşadar, avem o formulă de echivalență, cam la fel cu cea pe care 
am scris-o pentru cuburile copilului. Avem o altă formă de a exprima 
energia. E uşor de spus care e aceasta. Energia cinetică a pendulului în 
partea de jos a traiectoriei este egală cu greutatea ori înălțimea la care 
ar putea el să se ridice, ținând seama de viteza sa: energia cinetică = 
W x H. Ne trebuie o formulă care să ne dea înălțimea H printr-o regulă 
dedusă din mişcarea corpurilor. Dacă punem în mişcare un corp cu o 
anumită viteză, să zicem drept în sus, el va atinge o anumită înălțime; 
încă nu ştim care este aceasta, dar ştim că depinde de viteză — există o 
formulă pentru asta. Apoi, pentru a găsi formula energiei cinetice a 


unui obiect mişcându-se cu viteza V, trebuie să calculăm înălţimea pe 
care ar putea-o atinge şi să o înmulţim cu greutatea. Vom vedea în 
curând că putem scrie: 


Desigur, faptul că mişcarea are energie n-are legătură cu faptul 
că ne aflăm într-un câmp gravitațional. Nu contează de unde provine 
mişcarea. Aceasta este o formulă generală, valabilă pentru viteze 
diferite. Atât (4.3), cât şi (4.6) sunt însă aproximative, prima fiindcă e 
incorectă când înălțimile sunt mari, adică atunci când înălțimile sunt 
atât de mari încât gravitația slăbeşte, iar a doua din cauza corecţiei 
relativiste la viteze mari. Totuşi, când în cele din urmă vom obţine 
formule exacte pentru energie, legea conservării energiei va fi 
respectată. 


Alte forme de energie 


Putem continua în acest fel să ilustrăm existenţa energiei sub 
alte forme. Să începem cu energia elastică. Dacă tragem un resort, 
trebuie să efectuăm un lucru, pentru că atunci când este tras în jos 
putem ridica cu el greutăţi. Deci, când e întins, resortul are 
posibilitatea să efectueze lucru mecanic. Dacă ar fi să evaluăm sumele 
greutăților înmulţite cu înălțimile, nu ne-ar ieşi socoteala — trebuie să 
adăugăm ceva pentru a ţine seama de faptul că resortul este tensionat. 
Energia elastică reprezintă formula corespunzătoare pentru un resort 
aflat în stare de întindere. Cât de mare este energia? Dacă îi dăm 
drumul, în timp ce resortul trece prin punctul de echilibru energia 
elastică este convertită în energie cinetică. Transformarea aceasta în 
energie cinetică a mişcării are loc mereu la strângerea sau întinderea 
resortului. (Există de asemenea puţină energie gravitaţională câştigată 
şi pierdută, dar putem face abstracţie de ea, dacă vrem.) Resortul 
continuă să se mişte până când pierderile... Aha! Am trişat mereu, 
punând mici greutăţi ca să facem să se mişte obiectele sau spunând că 
maşinile sunt reversibile, sau că ele funcţionează veşnic, dar ne dăm 
seama că lucrurile se opresc în cele din urmă. Unde este energia când 
resortul a încetat să se mişte în sus şi în jos? Răspunsul introduce o 
altă formă de energie: energia calorică. 

Un resort sau o pârghie sunt făcute din cristale, care, la rândul 
lor, se compun dintr-o mulţime de atomi şi, procedând cu multă grijă 
şi fineţe în aranjarea angrenajelor, se poate încerca să se ajusteze 
lucrurile astfel încât în timp ce o parte se roteşte pe alta, niciunul 
dintre atomi să nu se zdruncine. Dar trebuie să fim foarte atenţi. De 
obicei, când obiectele se rotesc, apar izbituri şi şocuri din cauza 
neregularităţilor materialului, iar atomii încep să vibreze înăuntru. 
Astfel, pierdem urma acestei energii; găsim că atomii se agită 
înăuntru, într-un mod întâmplător şi dezordonat, după ce mişcarea a 
încetat. Mai e energie cinetică, totul e în regulă, dar această energie 
nu e asociată cu o mişcare vizibilă. Nu e un vis? De unde ştim că mai 
există energie cinetică? Se poate arăta cu ajutorul unui termometru că 
resortul sau pârghia sunt mai calde şi că există într-adevăr o creştere a 
energiei cinetice interne cu o cantitate bine definită. Numim această 
formă de energie energie calorică, dar ştim acum că ea nu-i o formă cu 
adevărat nouă, ci doar energie cinetică a mişcării interne. (Una din 
dificultăţile tuturor acestor experienţe efectuate la scară macroscopică 
este că nu putem demonstra cu adevărat conservarea energiei şi nu 
putem construi în realitate maşinile noastre reversibile pentru că, de 
fiecare dată când mişcăm o bucată mare de materie, atomii nu rămân 
absolut nederanjaţi, iar astfel o anumită cantitate de mişcare 


dezordonată trece în sistemul atomic. N-o putem vedea, dar o putem 
măsura cu termometre etc.) 

Există multe alte forme de energie şi, desigur, nu le putem 
descrie deocamdată mai în detaliu. Astfel, există energie electrică, 
care ţine de atracţia şi respingerea dintre sarcinile electrice. Există 
energie radiantă, energia luminoasă despre care ştim că e o formă de 
energie electrică, fiindcă lumina poate fi reprezentată ca vibrații ale 
câmpului electromagnetic. Există energia chimică - energia eliberată 
în reacţii chimice. De fapt, energia elastică este, într-o oarecare 
măsură, asemănătoare cu energia chimică, deoarece ultima reprezintă 
energia atracției dintre atomi, ceea ce este valabil şi pentru energia 
elastică. Maniera noastră modernă de a înțelege faptele e următoarea: 
energia chimică are două părţi — energie cinetică a electronilor 
dinăuntrul atomilor (aşadar, o parte din ea e energie cinetică) şi 
energie electrică a interacţiei dintre electroni şi protoni (restul este 
deci energie electrică). Ajungem apoi la energia nucleară, energia 
legată de aranjarea particulelor înăuntrul nucleului, şi avem formule 
pentru asta, dar nu avem legile fundamentale. Ştim că această energie 
nu e electrică, nu e gravitaţională şi nu e pur chimică, dar nu ştim de 
ce natură este. Pare a fi o formă nouă de energie. În sfârşit, asociată cu 
teoria relativităţii, există o modificare a legilor energiei cinetice sau 
cum vreţi s-o numiţi, astfel încât aceasta e combinată cu altceva numit 
energia masei. Un obiect are energie prin propria sa existenţă. Dacă 
avem un pozitron şi un electron stând liniştiţi în repaus — ignorăm 
gravitația şi orice altceva — care se reunesc şi dispar, va fi eliberată 
energie radiantă într-o cantitate determinată, ce poate fi calculată. Tot 
ce trebuie să ştim este masa obiectului. Energia masei nu depinde de 
natura obiectului — facem ca două obiecte să se anihileze şi căpătăm o 
anumită cantitate de energie. Formula acestei energii a fost găsită 
pentru prima dată de Einstein; ea este: 


E=mxce 


Din discuţia noastră rezultă limpede că legea conservării 
energiei se dovedeşte formidabil de utilă în raţionamentele pe care le 
facem, aşa cum am ilustrat prin câteva exemple, fără a cunoaşte toate 
formulele. Dacă am avea toate formulele, pentru toate felurile de 
energie, am putea stabili cât de multe procese ar putea avea loc, fără a 
trebui să intrăm în detalii. Aşadar, legile de conservare sunt foarte 
interesante. Apare în mod natural întrebarea: ce alte legi de 
conservare există în fizică? Există două alte legi de conservare care 
sunt analoge conservării energiei. Una se numeşte conservarea 
impulsului. Cealaltă se numeşte conservarea momentului cinetic. Vom 


afla mai multe despre acestea ceva mai târziu. În ultimă instanţă, nu 
înţelegem legile de conservare în profunzime. Nu înţelegem 
conservarea energiei. Nu înţelegem de ce energia apare ca un anumit 
număr de mici porţii. Poate aţi auzit că fotonii apar în porţii şi că 
energia unui foton este constanta lui Planck înmulțită cu frecventa. E 
un lucru adevărat, dar întrucât frecvenţa luminii poate lua orice 
valoare, nu există o lege care să spună că energia trebuie să aibă o 
anumită valoare bine definită. Spre deosebire de cuburile lui Dan, 
poate să existe orice cantitate de energie, cel puţin după cât se 
cunoaşte în prezent. Aşa încât nu înţelegem deocamdată această 
energie ca reprezentând ceva anume, ci doar ca pe o mărime 
matematică, ceea ce este abstract şi destul de straniu. În mecanica 
cuantică s-a dovedit că conservarea energiei e foarte strâns legată de 
altă proprietate importantă a lumii — independenţa de timpul absolut. 
Putem monta şi efectua o experienţă la un moment dat, iar apoi putem 
face aceeaşi experienţă la un moment ulterior; ea va decurge în acelaşi 
mod. 

Dacă acest lucru e strict adevărat sau nu, nu ştim. Dacă 
presupunem că este adevărat şi îl corelăm cu principiile mecanicii 
cuantice, atunci putem deduce principiul conservării energiei. E un 
lucru destul de subtil şi de interesant, şi nu e uşor de explicat. Şi 
celelalte legi de conservare sunt corelate. Conservarea impulsului este 
asociată în mecanica cuantică cu afirmaţia că nu contează unde faci 
experienţa, rezultatele vor fi întotdeauna aceleaşi. La fel cum 
independenţa faţă de poziţia din spaţiu se leagă de conservarea 
impulsului, iar independenţa faţă de momentul de timp se leagă de 
conservarea energie, în fine, dacă rotim aparatul nostru, aceasta de 
asemenea nu contează, şi astfel invarianta lumii în raport cu 
orientarea unghiulară este legată de conservarea momentului cinetic. Pe 
lângă acestea, există alte trei legi de conservare, exacte în măsura în 
care ne putem pronunţa azi şi mult mai simplu de înţeles pentru că 
seamănă cu numărarea cuburilor. 

Prima din cele trei este conservarea sarcinii, aceasta însemnând 
pur şi simplu că numărați câte sarcini pozitive sunt, din care scădeţi 
sarcinile negative găsite, iar acest număr nu se schimbă niciodată. 
Puteţi scăpa de una pozitivă şi una negativă, dar nu puteţi crea vreun 
exces net de sarcini pozitive faţă de sarcinile negative. Două alte legi 
sunt analoge acesteia — una din ele se numeşte conservarea barionilor. 
Există un număr de particule stranii (neutronul şi protonul sunt 
exemple), care se numesc barioni. În oricare reacţie din natură, dacă 
numărăm câţi barioni intră într-un proces, numărul de barioni care ies 
va fi exact acelaşi (dacă numărăm antibarionul ca minus un barion). 
Există şi o altă lege — conservarea leptonilor. Grupul de particule numite 
leptoni sunt: electronul, mezonul u şi neutrinul. Există un antielectron, 


numit şi pozitron, adică minus un lepton. Socotirea numărului total de 
leptoni dintr-o reacţie arată că numărul de leptoni intraţi şi ieşiţi nu se 
schimbă niciodată, după câte ştim în prezent. 

Acestea sunt cele şase legi de conservare, trei dintre ele subtile, 
implicând spaţiul şi timpul, iar trei simple, în sensul că se numără 
ceva. 

În privinţa conservării energiei, trebuie să observăm că energia 
disponibila este o altă problemă -— de exemplu există o mulţime de 
atomi agitându-se în apa mării, pentru că marea are o anumită 
temperatură, dar e imposibil să-i obligăm să efectueze o mişcare 
ordonată fără să luăm energie de altundeva. Adică, deşi ştim că 
energia se conservă, energia disponibilă în folosul omenirii nu se 
obţine atât de uşor. Legile care determină câtă energie e disponibilă 
sunt legile termodinamicii şi implică un concept numit entropie a 
proceselor termodinamice ireversibile. 

Vreau să închei cu o remarcă privind sursele de energie din 
ziua de azi. Rezervele noastre de energie sunt în Soare, ploaie, 
cărbune, uraniu şi hidrogen. Soarele produce ploaia şi cărbunele, aşa 
că toate acestea provin din Soare. Deşi energia se conservă, natura nu 
pare preocupată de ce se întâmplă cu ea; se eliberează o grămadă de 
energie în Soare, dar numai o parte la două miliarde cade pe Pământ. 
Natura conservă energia, dar în realitate nu îi pasă de ea; cheltuieşte 
cu nemiluita în toate părţile. Am obţinut deja energie din uraniu; 
putem de asemenea căpăta energie din hidrogen, dar în prezent numai 
într-o formă explozivă şi periculoasă. Dacă ea ar putea fi controlată în 
reacţii termonucleare, energia care poate fi obţinută dintr-un curent 
de apă de 10 1 pe secundă ar egala producţia de energie electrică a 
Statelor Unite. Cu 600 1 de apă curgătoare pe minut am avea destul 
combustibil pentru a furniza toată energia folosită astăzi în SUA! Prin 
urmare, e sarcina fizicianului să găsească o cale de a ne elibera de 
constrângerile crizei energetice. Acest lucru e cu putinţă. 


Teoria gravitaţiei 


Mişcările planetare 


În acest capitol vom discuta una dintre cele mai îndrăzneţe 
generalizări ale spiritului uman. Dacă admirăm spiritul uman, trebuie 
să ne oferim răgazul de a privi cu venerație şi natura care urmează 
fără greş şi în întreg ansamblul ei un principiu atât de simplu cum este 
legea gravitaţiei. Ce e această lege a gravitaţiei? Ea afirmă că fiecare 
obiect din univers atrage fiecare alt obiect cu o forţă care e 
proporţională cu masa fiecăruia şi variază invers proporţional cu 
pătratul distanţei dintre ele. Acest enunţ poate fi exprimat matematic 
prin ecuaţia: 


Dacă la aceasta adăugăm faptul că un obiect răspunde unei 
forțe suferind o acceleraţie în direcţia forței, acceleraţie invers 
proporţională cu masa obiectului, vom avea tot ceea ce este necesar, 
căci un matematician suficient de abil va putea deduce atunci toate 
consecinţele acestor două principii. Dar, întrucât nu se presupune că 
dumneavoastră aţi fi ajuns deja suficient de abili, o să discutăm 
consecinţele mai în detaliu şi nu o să vă las doar cu enunţul acestor 
două principii. Voi spune pe scurt povestea descoperirii legii 
gravitaţiei şi vom discuta câteva din consecinţele ei, efectele sale 
asupra istoriei, misterele pe care o astfel de lege le aduce cu sine şi 
câteva dezvoltări ale acestei legi datorate lui Einstein; vom discuta de 
asemenea legăturile legii cu alte legi ale fizicii. Toate acestea nu pot fi 
tratate într-un singur capitol şi vor fi prezentate la timpul potrivit în 
capitolele următoare. 

Povestea a început atunci când anticii, observând mişcările 
planetelor printre stele, au stabilit în cele din urmă că ele se rotesc în 
jurul Soarelui, fapt redescoperit mai târziu de Copernic. Cum anume se 
rotesc planetele în jurul Soarelui, cu ce fel de mişcare — acest lucru a 
cerut mai mult efort pentru a fi descoperit. La începutul secolului al 
XV-lea se discuta aprins dacă planetele se rotesc într-adevăr în jurul 


Soarelui sau nu. Tycho Brahe a avut o idee diferită de tot ce 
propuseseră anticii, ideea sa era că aceste dezbateri asupra naturii 
mişcării planetelor vor fi tranşate dacă vor fi măsurate suficient de 
precis poziţiile reale ale planetelor pe cer. Dacă măsurătoarea va arăta 
în mod exact cum se mişcă planetele, atunci poate va fi posibil să se 
confirme un punct de vedere sau altul. A fost o idee formidabilă — 
pentru a afla ceva e mai bine să efectuezi experienţe precise decât să 
recurgi la argumente filosofice profunde. Urmărind această idee, 
Tycho Brahe a studiat timp de mulţi ani poziţiile planetelor în 
observatorul său de pe insula Hven, lângă Copenhaga. Fl a alcătuit 
tabele voluminoase, care au fost studiate de matematicianul Kepler 
după moartea lui Tycho. Kepler a descoperit din aceste date câteva 
legi remarcabile, foarte frumoase şi în acelaşi timp simple, privind 
mişcarea planetară. 


Legile lui Kepler 


Mai întâi, Kepler a găsit că fiecare planetă se roteşte în jurul 
Soarelui pe o curbă numită elipsă, cu Soarele într-un focar. O elipsă nu 
e doar o formă ovală, ci este o curbă foarte precisă. Ea poate fi 
obţinută folosind două cuişoare, câte unul în fiecare focar, o sfoară şi 
un creion; matematic, ea e locul geometric al tuturor punctelor a căror 
sumă a distanțelor la două puncte fixe (focarele) este o constantă. Sau, 
dacă vreţi, este un cerc văzut în perspectivă (fig. 5.1). 


Fig. 5.1. O elipsă 


A doua observaţie a lui Kepler a fost că planetele nu se rotesc 
în jurul Soarelui cu viteză constantă, ci se mişcă mai repede când sunt 
mai aproape de Soare şi mai lent când sunt mai departe de acesta, în 
mod precis astfel: să ne închipuim că o planetă este observată la două 
momente de timp succesive oarecare, de pildă la interval de o 
săptămână, şi să trasăm raza vectoare[10] a planetei pentru fiecare 
poziţie observată. Arcul de orbită descris de planetă în decursul 
săptămânii şi cele două raze vectoare mărginesc o anumită arie plană, 
aria haşurată din figura 5.2. Dacă este făcută o observaţie similară 
după un anumit timp într-o parte a orbitei mai depărtată de Soare 
(unde planeta se mişcă mai încet), aria mărginită în mod similar este 
exact aceeaşi ca în primul caz. Astfel, după cum afirmă legea a doua, 
viteza orbitală a fiecărei planete este astfel încât raza „mătură” arii 
egale în timpi egali. 


Fig. 5.2. Legea ariilor a lui Kepler 


În fine, a treia lege a fost descoperită de Kepler mult mai 
târziu, această lege are natură diferită de a celorlalte două pentru că 
nu are în vedere numai o singură planetă, ci face legătură între o 
planetă şi alta. Această lege spune că atunci când sunt comparate 
perioadele orbitale şi dimensiunile orbitelor oricăror două planete, 
perioadele sunt proporţionale cu puterea 3/2 a dimensiunilor 
orbitelor. În acest enunţ perioada este intervalul de timp care îi 
trebuie unei planete pentru a efectua o rotaţie completă pe orbită, iar 
dimensiunea este măsurată prin lungimea celui mai mare diametru al 
orbitei eliptice, cunoscut în geometrie ca axa mare. Mai simplu, dacă 
planetele s-ar roti pe cercuri, aşa cum de altfel aproape că se întâmplă, 
timpul necesar pentru a parcurge cercul va fi proporţional cu puterea 
3/2 a diametrului (sau razei). 

Aşadar, cele trei legi ale lui Kepler sunt: 


I. Fiecare planetă se mişcă în jurul Soarelui pe o elipsă, cu 
Soarele într-unul din focare. 

II. Raza vectoare de la Soare la planetă mătură arii egale în 
intervale de timp egale. 

III. Pătratele perioadelor oricăror două planete sunt 
proporţionale cu cuburile semiaxelor mari ale orbitelor lor 
respective: 


T~ a” 2 


Dezvoltarea dinamicii 


În timp ce Kepler descoperea aceste legi, Galileu studia legile 
mişcării. Problema era: ce face ca planetele să se rotească? (în vremea 
aceea, una dintre teoriile propuse era că planetele se rotesc fiindcă în 
spatele lor stau nişte îngeri invizibili, care bat din aripi şi le împing 
înainte. Veţi vedea însă că această teorie a fost modificată între timp! 
într-adevăr, pentru a menţine planetele în rotaţie, îngerii invizibili ar 
trebui să zboare într-o direcţie diferită, şi se vădeşte că ei nu au aripi! 
Altminteri, teoria este oarecum asemănătoare!) Galileu a descoperit 
un fapt remarcabil despre mişcare, fapt esenţial pentru înţelegerea 
acestor legi. Acesta este principiul inerţiei — dacă un corp se mişcă fără 
să fie atins de nimic şi complet neperturbat, el va continua să se miște 
neîncetat, deplasându-se cu o viteză constantă şi în linie dreaptă. (De 
ce continuă să se deplaseze? Nu ştim, dar aşa stau lucrurile.) 

Newton a completat această idee spunând că singura cale de a 
schimba mişcarea unui corp este folosirea forței. Dacă îşi iuţeşte 
mişcarea înseamnă că a fost aplicată o forţă în direcţia mişcării. Pe de 
altă parte, dacă mişcarea sa ia o nouă direcţie înseamnă că a fost 
aplicată lateral o forţă. Newton a adăugat astfel ideea că e necesară o 
forţă pentru a schimba viteza sau direcţia mişcării unui corp. De 
exemplu, dacă se leagă o piatră cu o sfoară şi se învârte pe un cerc, e 
nevoie de o forţă ca piatra să fie menţinută pe cerc. Trebuie să tragem 
de sfoară. De fapt, legea afirmă că acceleraţia produsă de o forţă este 
invers proporţională cu masa, sau forţa este proporţională cu masa ori 
acceleraţia. Cu cât este mai masiv un obiect, cu atât mai puternică 
este forţa necesară pentru a produce o acceleraţie dată. (Masa poate fi 
măsurată punând alte pietre la capătul aceleiaşi sfori şi făcându-le să 
se învârtă pe acelaşi cerc cu aceeaşi viteză. În acest mod se găseşte că 
e necesară mai multă sau mai puţină forţă, obiectul mai masiv 
necesitând mai multă forţă.) Ideea strălucită ce rezultă din aceste 
consideraţii este: nu-i necesară nicio forță tangenţială pentru a menţine 
o planetă pe orbita sa (îngerii nu trebuie să împingă tangenţial), 
pentru că planeta va merge oricum în acea direcţie. Dacă nu ar exista 
absolut nimic care s-o perturbe, planeta ar merge în linie dreaptă. Dar 
mişcarea reală se abate de la linia pe care ar fi mers corpul dacă nu ar 
exista nicio forţă, deviația fiind în unghi drept faţă de direcţia mişcării. 
Cu alte cuvinte, din cauza principiului inerţiei, forţa necesară pentru a 
controla mişcarea unei planete în jurul Soarelui nu este o forţă în jurul 
Soarelui, ci îndreptată către Soare. (Dacă există o forță către Soare, 
Soarele ar putea fi desigur îngerul!) 


Legea lui Newton despre gravitație 


Din înţelegerea mai bună a teoriei mişcării, Newton a apreciat 
că Soarele ar putea fi sediul forțelor care guvernează mişcarea 
planetelor. Newton şi-a demonstrat (şi poate vom fi şi noi în stare să 
demonstrăm în curând) că tocmai faptul că arii egale sunt măturate în 
timpi egali reprezintă un indiciu precis al propoziției: toate deviaţiile 
sunt neapărat radiale — legea ariilor este o consecinţă directă a ideii că 
toate forţele sunt dirijate exact către Soare. 

Mai departe, analizând a treia lege a lui Kepler, se poate arăta 
că forţele sunt cu atât mai slabe cu cât planeta se află mai departe. 
Dacă se compară două planete la distanţe diferite de Soare, analiza 
arată că forţele sunt invers proporţionale cu pătratele distanțelor 
respective. Dintr-o combinare a celor două legi, Newton a conchis că 
trebuie să existe o forţă, inversă cu pătratul distanţei, dirijată după 
linia care uneşte cele două corpuri. 

Fiind un om cu o formidabilă putere de generalizare, Newton a 
presupus că această relaţie se aplică mai general, nu numai Soarelui şi 
planetelor. Se ştia deja, de exemplu, că planeta Jupiter are sateliți ce 
se rotesc în jurul ei, aşa cum se roteşte Luna în jurul Pământului, iar 
Newton a fost sigur că fiecare planetă îşi stăpâneşte sateliții printr-o 
forță. El cunoştea deja forța care ne ţine pe noi pe Pământ, astfel că a 
presupus că aceasta e o forță universală — că orice corp atrage alt corp. 

Problema următoare era dacă atracţia Pământului asupra 
oamenilor este „aceeaşi” cu atracţia sa asupra Lunii, adică invers 
proporţională cu pătratul distanţei. Dacă un obiect de pe suprafaţa 
Pământului cade 4,9 m în prima secundă după ce i s-a dat drumul din 
repaus, până unde cade Luna în acelaşi timp? Am putea spune că Luna 
nu cade deloc. Dar dacă nu s-ar exercita o forță asupra Lunii, ea s-ar 
îndepărta în linie dreaptă, când de fapt ea se învârte pe un cerc, aşa că 
într-adevăr ea cade spre interior din locul de unde s-ar fi aflat dacă nu 
ar fi existat nicio forţă. Putem calcula - din raza orbitei Lunii (care 
este aproximativ 384.000 km) şi din timpul necesar pentru a se roti în 
jurul Pământului (aproximativ 29 de zile) — cât de mult se mişcă Luna 
pe orbita sa circulară într-o secundă, iar apoi putem calcula cu cât 
cade ea într-o secundă[11]. Rezultă o distanţă egală cu aproximativ 1, 
36 mm într-o secundă. Aceasta se potriveşte foarte bine cu legea 
inversului pătratului, pentru că raza Pământului este 6370 km, iar, 
dacă un corp care se află la 6370 km de centrul Pământului cade 4, 9 
m într-o secundă, ceva ce se află la 384.000 km (sau de 60 de ori mai 
departe) trebuie să cadă numai 1/3600 din 4,9 m, adică aproximativ 
1,36 mm. Vrând să supună această teorie a gravitaţiei unei verificări 
prin calcule similare, Newton a calculat cu multă atenţie şi a găsit o 


discrepanţă atât de mare, încât a considerat că teoria sa e contrazisă 
de fapte şi nu şi-a publicat rezultatele. Şase ani mai târziu, o nouă 
măsurătoare a dimensiunilor Pământului a arătat că astronomii 
folosiseră o distanţă incorectă Pământ-Lună. Când Newton a aflat, a 
repetat calculul cu numerele corectate şi a obţinut un frumos acord. 

Această idee că Luna „cade” e oarecum derutantă, pentru că, 
după cum vedeţi, ea nu se apropie deloc de Pământ. Ideea e suficient 
de interesantă pentru a merita o analiză mai atentă: Luna cade în 
sensul că ea se abate de la linia dreapta pe care ar urma-o dacă nu ar 
exista forțe. Să luăm un exemplu de pe suprafaţa Pământului. Un 
obiect căruia i se dă drumul în apropiere de suprafaţa Pământului va 
cădea 4, 9 m în prima secundă. Un obiect aruncat orizontal va cădea 
de asemenea 4, 9 m. Chiar dacă se mişcă orizontal, el cade cu aceiaşi 
4, 9 m într-o secundă. Figura 5.3 prezintă un aparat care 
demonstrează aceasta. 

Fig. 5.3, Aparat pentru demonstrarea independenţei 
mişcărilor verticală şi orizontală 


O bilă este lansată orizontal cu ajutorul unui plan înclinat. La o 
distantă potrivită şi la aceeaşi înălţime se află o bilă care va cădea 
vertical. Există un întrerupător electric conceput astfel încât în 
momentul când este lansată prima bilă să se dea drumul celei de-a 
doua. Faptul că ele cad aceeaşi distanţă în acelaşi timp este dovedit de 
ciocnirea în aer a bilelor. Un obiect, cum ar fi un glonţ, lansat 
orizontal, ar putea merge departe într-o secundă — vreo 600 m —, dar 
va cădea totuşi 4,9 m dacă s-a ţintit orizontal. Ce se întâmplă dacă 
tragem din ce în ce mai repede? Nu uitaţi că suprafaţa Pământului 
este curbă. Dacă lansăm glonţul destul de repede, atunci când cade cu 
4,9 m s-ar putea întâmpla ca el să fie exact la aceeaşi înălțime 
deasupra Pământului ca şi înainte. Cum se poate una ca asta? Glonţul 
cade totuşi, dar Pământul se curbează, aşa încât el cade „în jurul” 
Pământului. Întrebarea este: cât de departe trebuie să ajungă glonţul 


într-o secundă ca acolo suprafaţa Pământului să fie cu 4,9 m sub 
planul orizontului? În figura 5.4 vedem Pământul cu raza sa de 6370 
km şi drumul tangenţial drept pe care l-ar urma glonţul dacă nu ar 
exista nicio forţă. Să folosim una din acele minunate teoreme ale 
geometriei, care spune că lungimea unei jumătăţi de coardă este egală 
cu media geometrică a celor două segmente determinate de ea pe un 
diametru perpendicular. Vedem astfel că distanţa orizontală care 
trebuie parcursă este media geometrică între cei 4, 9 m căzuţi şi 
diametrul de 12 740 km al Pământului, adică 


~ 0, 0049 x 12700 = 7, 9km 


Astfel, vedem că dacă glonţul se deplasează cu 7,9 km pe 
secundă, el va continua să cadă către Pământ cu aceeaşi distanţă de 
4,9 m pe secundă, dar nu va ajunge niciodată nici măcar cu puţin mai 
aproape de Pământ, fiindcă acesta continuă să se curbeze. Aşa s-a 
făcut că Gagarin s-a menţinut în spaţiu în timp ce s-a învârtit 40.000 
km în jurul Pământului cu aproximativ 8 km pe secundă. (I-a luat ceva 
mai mult timp pentru că se afla pe o orbită ceva mai înaltă.) 


Fig. 5.4. Acceleraţia către centrul unui drum circular. Din 
geometria plană, x/s = (2R - S$)/x = 2R/x, unde R este raza 
Pământului, 6370 km, x este distanţa „parcursă orizontal” într-o 
secundă, iar S este distanţa „parcursă în cădere” într-o secundă (4,9 
m). 


Orice descoperire a unei noi legi este utilă numai dacă putem 
obţine din ea mai mult decât am pus. Or, Newton a folosit a doua şi a 
treia lege a lui Kepler pentru a deduce legea sa privind gravitația. Ce a 


prezis el? În primul rând, analiza sa asupra mişcării Lunii reprezenta o 
predicţie pentru că lega căderea obiectelor de pe suprafaţa Pământului 
de căderea Lunii. În al doilea rând, se pune întrebarea: este orbita o 
elipsă? Vom vedea într-un capitol ulterior cum e posibil să se 
determine mişcarea exact, şi într-adevăr se poate demonstra că ea 
trebuie să aibă loc după o elipsă[12], astfel încât nu e nevoie de 
niciun fapt suplimentar pentru a explica prima lege a lui Kepler. Astfel 
a făcut Newton prima sa predicţie importantă. 

Legea gravitaţiei explică multe fenomene până atunci 
neînţelese. De exemplu, atracţia Lunii asupra Pământului provoacă 
mareele, care păreau învăluite în mister. Luna atrage apa în sus către 
ea şi produce mareele - oamenii se gândiseră la aceasta înainte, dar 
nu erau la fel de ingenioşi ca Newton, aşa încât credeau că ar trebui să 
existe doar o singură maree în timpul zilei. Raționamentul era că Luna 
atrage apa în sus către ea producând un flux şi un reflux, iar de vreme 
ce Pământul se învârte sub ea, aceasta face ca mareea dintr-un anumit 
loc să urce şi să coboare la fiecare 24 de ore. 

În realitate, mareea urcă şi coboară în 12 ore. Altă părere era 
că fluxul trebuie să fie de cealaltă parte a Pământului, fiindcă Luna 
atrage Pământul separat, vrând să-l despartă de apă! Ambele teorii 
sunt greşite. În realitate, lucrurile stau în felul următor: atracţia Lunii 
faţă de Pământ şi apă este „echilibrată” la centru. Dar apa care se află 
mai aproape de Lună este atrasă mai mult decât cea aflată la distanţă 
medie, iar apa care se află mai departe e atrasă mai puţin decât cea 
aflată la distanță medie. În plus, apa poate curge, pe când Pământul, 
mai rigid, nu poate. Imaginea adevărată este o combinaţie a acestor 
două aspecte. 


Punctul in jurul! căruia 
se rotesc Pământul si Luna 


Pământul 


Fig. 5.5. Sistemul Pământ-Lună, cu mareele 


Ce înţelegem prin cuvântul „echilibrată”? Ce se echilibrează? 
Dacă Luna atrage întregul Pământ către ea, de ce nu se prăbuşeşte 
acesta drept „în sus” spre Lună? Fiindcă Pământul face aceeaşi 
scamatorie ca şi Luna, el se învârte pe un cerc în jurul unui punct care 
e situat în interiorul lui, dar nu în centru. Nici Luna nu se învârte 
exact în jurul centrului Pământului. Pământul şi Luna se învârt ambele 
în jurul unei poziţii centrale comune, fiecare „căzând” către această 
poziţie, după cum se arată în figura 5.5. Această mişcare în jurul 
centrului comun este cea care echilibrează căderea fiecăruia. Aşa că 
Pământul nu se deplasează nici el în linie dreaptă, ci străbate un cerc. 
„Forţa  centrifugă” corespunzătoare centrului Pământului este 
echilibrată de atracția Lunii. Atracția Lunii pe partea diametral opusă 
(îndepărtată) a Pământului e mai slabă, iar „forța centrifugă” e mai 
puternică. Rezultatul acestui dezechilibru e că apa se ridică într-o 
direcție pornind dinspre centrul Pământului. Pe partea apropiată, 
atracția exercitată de Lună este mai puternică şi, deoarece raza 
vectoare e mai scurtă, „forța centrifugă” e mai slabă, iar dezechilibrul 
se produce în direcția opusă în spaţiu, dar din nou dinspre centrul 
Pământului. Rezultatul net este că obținem două „umflături” ale 
mareei. 


Gravitaţia universală 


Ce altceva mai putem înţelege după ce am reuşit să înţelegem 
gravitația? Fiecare ştie că Pământul e rotund. De ce e Pământul 
rotund? Simplu: datorită gravitaţiei. Se poate înţelege că Pământul e 
rotund pur şi simplu pentru că orice parte a sa atrage oricare altă 
parte, iar astfel el s-a atras pe sine laolaltă cât s-a putut de mult! Dacă 
mergem încă mai departe, Pământul nu este exact o sferă pentru că el 
se roteşte, iar asta introduce efecte centrifugale care tind să se opună 
gravitaţiei în apropiere de ecuator. Rezultă că Pământul ar trebui să 
fie eliptic şi chiar putem obţine forma corectă a elipsei. Putem deduce 
astfel că Soarele, Luna şi Pământul trebuie să fie (aproape) sfere, doar 
din legea gravitaţiei. 

Ce altceva mai poţi face cu legea gravitaţiei? Dacă privim la 
sateliții lui Jupiter, putem înţelege totul despre modul în care ei se 
mişcă în jurul acestei planete. În treacăt fie spus, a existat cândva o 
dificultate în privinţa sateliților lui Jupiter care merită pomenită. 
Aceşti sateliți au fost studiaţi foarte atent de Römer, care a observat că 
ei păreau uneori a fi în avans faţă de orar, iar alteori în urmă. (Se pot 
găsi orariile lor aşteptând un timp foarte lung şi aflând cât timp le 
trebuie în medie ca să facă un tur complet.) Or, ei erau în avans când 
Jupiter era foarte aproape de Pământ şi în urmă când Jupiter era foarte 
departe de Pământ. Lucrul părea foarte greu de explicat pe baza teoriei 
gravitaţiei — ar fi reprezentat, de fapt, moartea acestei minunate teorii, 
dacă nu ar fi existat vreo explicaţie. Dacă o lege nu funcţionează doar 
într-o singură ocazie în care ar trebui să funcţioneze, ea e pur şi simplu 
greşită. Dar motivul discrepanţei era foarte simplu şi frumos: e nevoie 
de un mic răstimp până să vezi lunile lui Jupiter, din cauza timpului 
care îi trebuie luminii ca să se propage de la Jupiter până la Pământ. 
Când Jupiter este mai aproape de Pământ, timpul e ceva mai mic, iar 
când este mai departe de Pământ, timpul e mai lung. De aceea sateliții 
apar, în medie, puţin în avans sau puţin în urmă, în funcţie de distanţa 
lor față de Pământ. Acest fenomen a arătat că lumina nu se propagă 
instantaneu şi a furnizat prima estimare a vitezei luminii. Ea a fost 
făcută în 1656. 

Dacă toate planetele se împing şi se trag una pe alta, forţa care 
controlează, de pildă, mişcarea de rotaţie a lui Jupiter în jurul 
Soarelului nu e doar forţa provenind de la Soare; există de asemenea o 
atracţie provenind de ia să zicem, Saturn. Această forţă nu e prea 
puternică, fiindcă Soarele este mult mai mare decât Saturn, dar există 
totuşi o oarecare atracţie, aşa încât orbita lui Jupiter trebuie să nu fie 
o elipsă perfectă, şi nici nu este; ea e uşor deformată, planeta 
deplasându-se oarecum în „zigzag” în jurul orbitei eliptice corecte. O 


astfel de mişcare este ceva mai complicată. Au fost făcute încercări de 
a se analiza mişcările lui Jupiter, Saturn şi Uranus pe baza legii 
gravitaţiei. Efectele fiecăreia dintre aceste planete asupra fiecăreia 
dintre celelalte două au fost calculate pentru a se vedea dacă foarte 
micile deviații şi neregularități în aceste mişcări puteau fi sau nu 
înţelese prin această singură lege. Într-adevăr, pentru Jupiter şi Saturn 
totul era în regulă, dar Uranus se comporta într-o manieră foarte 
ciudată. Nu se deplasa pe o elipsă exactă, ceea ce era de înţeles din 
cauza atracţiilor lui Jupiter şi Saturn. Dar chiar şi dacă se ţinea seama 
de aceste atracţii, Uranus tot nu se deplasa aşa cum ar fi trebuit, astfel 
că legile gravitaţiei erau în pericol de a fi răsturnate, posibilitate ce nu 
putea fi exclusă. Doi oameni, Adams şi Leverrier, în Anglia şi Franţa, 
au ajuns independent la o altă posibilitate: poate că există o altă 
planetă, întunecată şi invizibilă, pe care oamenii nu au văzut-o. 
Această planetă, N, ar putea atrage pe Uranus. Ei au calculat unde ar 
trebui să se afle o astfel de planetă pentru a provoca perturbațiile 
observate. Au trimis comunicări observatoarelor din ţările lor, 
spunând: „Domnilor, îndreptaţi-vă telescopul către cutare şi cutare loc 
şi veţi vedea o nouă planetă”. De multe ori depinde cu cine lucrezi 
pentru a-ţi se acorda atenţie. I s-a acordat atenţie lui Leverrier; s-au 
uitat şi planeta era într-adevăr acolo! Celălalt observator s-a grăbit de 
asemenea să privească în următoarele zile şi a înregistrat-o şi el. 

Această descoperire arată că legile lui Newton sunt absolut 
corecte în sistemul solar; dar se extind ele dincolo de distanţele relativ 
mici până la cele mai apropiate planete? Primul test se leagă de 
întrebarea: se atrag stelele una pe alta la fel ca şi planetele? Avem o 
dovadă clară că da în cazul stelelor duble. Figura 5.6 prezintă o stea 
dublă — două stele foarte apropiate (există de asemenea o a treia stea 
în imagine, aşa încât vom putea şti că fotografia nu a fost rotită). 
Stelele sunt prezentate în a doua fotografie aşa cum au apărut câţiva 
ani mai târziu. Vedem că, în raport cu steaua „fixă”, axa perechii s-a 
rotit, adică cele două stele se învârt una în jurul celeilalte. Se rotesc 
ele oare în conformitate cu legile lui Newton? Măsurători precise ale 
poziţiilor relative ale unui asemenea sistem de stea dublă sunt arătate 
în figura 5.7. Vedem acolo o frumoasă elipsă, măsurătorile începând 
în 1862 şi mergând de jur-împrejur până în 1904 (de atunci trebuie să 
fi avut loc încă o rotaţie completă). Totul coincide cu legile lui 
Newton, exceptând faptul că steaua Sirius A nu se afla în focar. De ce? 
Pentru că planul elipsei nu este în „planul cerului”. Nu privim 
perpendicular planul orbitei, iar când o elipsă e privită înclinat ea 
rămâne elipsă, dar focarul nu mai e în acelaşi loc. Astfel, putem 
analiza stelele duble, mişcându-se una faţă de cealaltă, în conformitate 
cu cerinţele legii gravitaționale. 


Figură 5.7 Orbita lui Sirius B în raport cu Sirius A 


Fig. 5.8. O îngrămădire globulară de stele 


Faptul că legea gravitaţiei este adevărată la distanţe încă şi mai 
mari e indicat în figura 5.8. Cine nu vede gravitația acţionând aici n- 
are suflet. Această figură arată unul dintre cele mai frumoase lucruri 
de pe cer — o îngrămădire globulară de stele. Toate punctele sunt stele. 
Deşi ele arată ca şi cum ar fi înghesuite, atingându-se în centrul 
figurii, aceasta se datorează insuficientei rezoluţiei instrumentelor 
noastre. De fapt, distanţele — chiar dintre stele din centru -— sunt foarte 
mari şi ele se ciocnesc foarte rar. Există mai multe stele în interior 
decât la distanţe mari, şi pe măsură ce ne îndepărtăm sunt din ce în ce 
mai puţine. Evident, apare o atracţie între aceste stele. E clar că 
gravitația există şi la aceste dimensiuni enorme, poate de 100.000 de 
ori dimensiunea sistemului nostru solar. Să mergem acum mai departe 
şi să privim la întreagă galaxie, prezentată în figura 5.9. Forma acestei 
galaxii indică o evidentă tendinţă a materiei sale de a se aglomera. 
Desigur, nu putem dovedi că legea este aici în mod precis cea a 
proporţionalităţii cu inversul pătratului, ci doar că există o atracţie 
care, la această dimensiune enormă, ţine toată galaxia laolaltă. Se 
poate spune: „Bine, toate acestea sunt foarte ingenioase, dar de ce nu 
e chiar o bilă?” Pentru că se roteşte şi are un moment cinetic pe care 
nu-l poate pierde atunci când se contractă; ea trebuie să se contracte 
mai ales într-un plan. (Apropo, dacă sunteţi în căutarea unei probleme 
interesante, detaliile exacte despre felul în care se formează braţele şi 
ce anume determină forma acestor galaxii încă nu au fost 
determinate.) Este totuşi limpede că forma galaxiei se datorează 
gravitaţiei, chiar dacă complexităţile structurii sale nu ne-au permis 
încă s-o analizăm complet. Într-o galaxie avem dimensiuni de poate 


50.000 până la 100.000 de ani-lumină. Distanţa Pământ-Soare este de 
8 şi 1/3 minute-lumină, aşa că vă puteţi da seama cât de mari sunt 
aceste dimensiuni. 


Fig. 5.9. O galaxie 


Gravitaţia pare să existe chiar şi la dimensiuni şi mai mari, aşa 
cum e indicat în figura 5.10, în care se văd multe corpuri „mici 
înghesuite laolaltă. Aceasta e o formaţiune de galaxii, exact ca o 
formaţiune stelară. Deci galaxiile se atrag una pe alta chiar şi la 
distanţele la care se află, astfel încât şi ele sunt aglomerate în 
asemenea formaţiuni. Poate că gravitația acţionează chiar şi la 
distante de zeci de milioane de ani-lumină; după câte ştim, gravitația 
pare să varieze totdeauna invers proporţional cu pătratul distanţei. 


Fig. 5.10. O formaţiune de galaxii 


Nu numai că putem înțelege nebuloasele, dar din legea 
gravitaţiei putem chiar obţine câteva informaţii asupra originii 
stelelor. Dacă avem un nor mare de praf şi gaz, aşa cum se vede în 
figura 5.11, atracțiile gravitaționale dintre firele de praf le pot face pe 
acestea să formeze mici îngrămădiri. Abia vizibile, în figură apar 

mici” pete negre ce pot reprezenta începutul unor acumulări de praf 
şi gaze care, datorită atracției dintre ele, încep să formeze stele. 


Fig. 5.11. Un nor de praf interstelar 


Dacă până în prezent a fost sau nu văzută o stea în curs de 
formare rămâne încă sub semnul întrebării. Figura 5.12 conţine 
dovada care sugerează că un asemenea fenomen a fost observat. În 
stânga se află imaginea unei regiuni de gaz cu câteva stele în ea, 
fotografiată în 1947, iar în dreapta e altă imagine, fotografiată numai 
cu 7 ani mai târziu, care arată două noi pete luminoase. S-a acumulat 
gazul, a acţionat gravitația suficient de intens şi l-a colectat într-o bilă 
destul de mare pentru ca reacţiile nucleare stelare să înceapă înăuntru 
şi să o transforme într-o stea? Poate că da, poate că nu. E greu de 
crezut ca în numai şapte ani să fim atât de norocoşi încât să vedem o 
stea transformându-se într-o formă vizibilă; e şi mai puţin probabil să 
vedem două! 


Experienţa lui Cavendish 


Gravitaţia se extinde, aşadar, pe distanţe enorme. Dar dacă 
există o forță între orice pereche de obiecte, ar trebui să fim în stare să 
măsurăm forţa dintre propriile noastre obiecte. În loc să trebuiască să 
urmărim stelele învârtindu-se una în jurul celeilalte, de ce nu putem 
lua o sferă de plumb şi o bilă şi să observăm bila apropiindu-se de 
sfera de plumb? Dificultatea acestei experienţe, când e făcută într-o 
manieră atât de simplă, constă în valoarea extrem de mică a forţei. Ea 
trebuie efectuată cu extremă atenţie, adică aparatul trebuie acoperit 
pentru a elimina aerul, trebuie să ne asigurăm că nu e încărcat electric 
şi aşa mai departe; în acest caz forţa poate fi măsurată. Ea a fost 
măsurată întâia oară de Cavendish cu un aparat care e prezentat 
schematic în figura 5.13. Astfel s-a demonstrat pentru prima dată 
existenţa unei forțe directe dintre două bile mari de plumb fixe şi 
două bile de plumb mai mici, de la capetele unui braţ susţinut de un 
fir foarte subţire, numit fir de torsiune. Măsurând cât de mult se 
răsuceşte firul, se poate verifica faptul că forţa e invers proporţională 
cu pătratul distanţei şi determina valoarea ei. Aşadar, se poate măsura 
precis coeficientul G din formula 


l 

căci toate masele şi distanțele sunt cunoscute. Veţi spune: „Am 
fi putut determina pe G considerând cazul Pământului”. Da, dar nu 
cunoaştem masa Pământului. Aflându-l pe G din această experienţă şi 
ştiind cât de puternică este atracţia Pământului, putem afla indirect 
cât de mare este masa Pământului! Această experienţă a fost numită 
„cântărirea Pământului”. Cavendish pretindea că el cântărește 
Pământul, dar ceea ce măsura era coeficientul G din legea gravitaţiei. 
Aceasta e singura cale prin care poate fi determinată masa 
Pământului. G se dovedeşte a fi egal cu 


6,670 x 10 11 newton x m2/kg? 


Fig. 5.13. O schiţă a aparatului folosit de Cavendish pentru a 


verifica legea atracției universale în cazul obiectelor mici şi a măsura 
constanta gravitaţională G 


Este greu de redat importanţa efectului produs asupra istoriei 
ştiinţei de acest mare succes al teoriei gravitaţiei. Comparaţi confuzia, 
lipsa de încredere, cunoaşterea incompletă care domneau în secolele 
precedente (când existau nesfârşite dezbateri şi paradoxuri) cu 
claritatea şi simplitatea acestei legi — acest fapt că toate planetele, 
sateliții şi stelele au o regulă atât de simplă care le guvernează. Mai 
mult, apreciaţi faptul că omul a putut s-o înţeleagă şi să deducă felul în 
care trebuie să se mişte planetele! Acesta este motivul succesului 
ştiinţelor în anii următori, căci ea a dat omului speranţa că şi alte 
fenomene ale lumii ar putea avea asemenea legi frumoase şi simple. 


Ce este gravitația? 


Este însă aceasta o lege atât de simplă? Ce putem spune despre 
mecanismul ei? Tot ce am făcut este să descriem cum se mişcă 
Pământul în jurul Soarelui, dar nu am spus nimic despre ce anume face 
ca legea să funcţioneze. Newton nu a făcut ipoteze în privinţa asta; el s- 
a mulțumit să găsească ce face gravitația, fără a intra în mecanismul 
ei. Nimeni nu a explicat până acum mecanismul. Este tipic pentru legile 
fizicii faptul că ele au acest caracter abstract. Legea conservării 
energiei este o teoremă privind cantităţi care trebuie calculate şi 
adunate la un loc, fără vreo explicaţie asupra mecanismului şi, de 
asemenea, marile legi ale mecanicii sunt legi matematice cantitative 
pentru care nu avem la îndemână vreun mecanism. De ce putem folosi 
matematica pentru a descrie natura, fără un mecanism în spatele său? 
Nimeni nu ştie. Dar trebuie să mergem mai departe, pentru că pe 
această cale aflăm lucruri noi. 

Au fost propuse multe mecanisme pentru gravitație. E 
interesant de considerat unul dintre acestea, la care mulţi oameni s-au 
gândit de la o epocă la alta. Când îl „descoperi” eşti emoţionat şi 
încrezător, dar îţi dai imediat seama că nu este corect. El a fost 
descoperit prima dată pe la 1750. Închipuiţi-vă că ar exista multe 
particule mişcându-se prin spaţiu cu o viteză foarte mare în toate 
direcţiile, particule slab absorbite când străbat materia. Când sunt 
absorbite, ele dau un impuls Pământului. Totuşi, întrucât numărul 
celor care se deplasează într-o direcţie e acelaşi cu numărul celor care 
se deplasează în direcţia opusă, toate impulsurile se echilibrează. Dar 
dacă Soarele se află în apropiere, particulele care se îndreaptă către 
Pământ dinspre Soare sunt parţial absorbite, astfel că dinspre Soare 
sosesc mai puţine decât din direcţia opusă. Aşadar, Pământul resimte 
un impuls net către Soare şi nu e greu de văzut că el este invers 
proporţional cu pătratul distanţei - din cauza variaţiei cu distanţa îl 
subîntinde Soarele. Ce e greşit în acest mecanism? El implică unele 
consecinţe care nu sunt adevărate. Această idee prezintă următoarea 
dificultate: Pământul, mişcându-se în jurul Soarelui, s-ar izbi de mal 
multe particule sosind din față decât din spate (când alergaţi prin 
ploaie, vă plouă mai tare pe faţă decât pe ceafă!). Prin urmare, 
Pământul ar primi un impuls mai mare din faţă şi resimţi o rezistenţă 
la înaintare care i-ar încetini mişcarea pe orbită. Se poate calcula cât 
timp i-ar trebui Pământului ca să se oprească drept rezultat al acestei 
rezistenţe, şi de fapt ar fi trebuit ca Pământul să se fi oprit deja, aşa 
încât acest mecanism nu e bun. Nu a fost niciodată imaginat vreun 
mecanism care să „explice” gravitația şi care să nu prezică de 
asemenea alte fenomene inexistente. 


Vom examina în continuare posibilitatea unei legături între 
gravitație şi alte forţe. Nu există în prezent vreo explicaţie a gravitaţiei 
în termenii altor forţe. Fa nu este un aspect al electricităţii sau al unui 
alt fenomen asemănător, astfel că nu avem la dispoziţie nicio 
explicaţie. Totuşi, gravitația şi alte forţe sunt foarte asemănătoare şi e 
interesant de observat analogii. De exemplu, forţa electrică dintre 
două corpuri încărcate electric arată exact ca legea gravitaţiei: forţa 
electrică este egală cu minus o constantă înmulțită cu produsul 
sarcinilor şi variază invers proporţional cu pătratul distantei. În cazul 
a două sarcini de acelaşi semn, avem o forţă de respingere. Dar nu 
este totuşi remarcabil că cele două legi implică aceeaşi variaţie cu 
distanța? Poate că gravitația şi electricitatea sunt mult mai strâns 
legate decât ne închipuim. Au fost făcute multe încercări de a le 
unifica; aşa-numita teorie unificată a câmpului este o foarte elegantă 
încercare de a combina electricitatea şi gravitația. Comparând 
gravitația şi electricitatea, cel mai interesant lucru este tăria relativă a 
forțelor. Orice teorie care le conţine pe amândouă trebuie de 
asemenea să prezică tăria gravitaţiei (constanta G). 

Dacă considerăm, în anumite unităţi de măsură naturale, 
respingerea dintre doi electroni (sarcina universală din natură) 
datorată electricităţii şi atracţia dintre doi electroni datorată maselor 
lor, putem măsura raportul respingerii electrice faţă de atracţia 
gravitaţională. Raportul este independent de distanţă şi reprezintă o 
constantă fundamentală a naturii; el este prezentat în figura 5.14. 
Raportul dintre atracţia gravitaţională şi respingerea electrică dintre 


1 
doi electroni este egal cu 1 împărțit la 4, 17 x 10 


Intrebarea care se pune este de unde provine un număr atât de Re 
El nu este accidental, ca raportul dintre volumul Pământului şi 
volumul unui purice! Am considerat două aspecte naturale ale 
aceluiaşi lucru, electronul. Acest număr fantastic este o constantă 
naturală, astfel că el implică ceva profund din natură. De unde ar 
putea proveni un număr atât de nemaipomenit? Unii spun că vom găsi 
într-o bună zi „ecuaţia universală”, iar una din rădăcinile ei va fi acest 
număr. E foarte greu de găsit o ecuaţie pentru care un număr aşa de 
fantastic să fie o rădăcină naturală. Au fost imaginate alte posibilităţi; 
una este de a-l lega de vârsta universului. 


Atractia gravitațională 

Fig. 5.14. Tăriile relative ale interacțiilor electrică și gravitațională 
dintre doi electroni 


E limpde că trebuie să găsim alt număr uriaş pe undeva. Dar ne 
referim la vârsta universului exprimată în ani? Nu, pentru că anii nu 
sunt „naturali”; ei au fost născociţi de oameni. Drept exemplu pentru 
ceva natural, să considerăm timpul care îi trebuie luminii pentru a 
traversa un proton, secunde. Dacă comparăm acest timp cu vârsta 


2 X 1019 10-42 


universului, | „ani, răspunsul e . El are 
aproximativ acelaşi număr de zerouri, ceea ce a condus la propunerea 


de a lega constanta gravitațională de vârsta universului. Dacă aşa stau 
lucrurile, constanta gravitațională s-ar modifica cu timpul, pentru că 
pe măsură ce universul îmbătrâneşte raportul dintre vârsta universului 
şi timpul care îi trebuie luminii pentru a traversa un proton ar creşte 
treptat. Este posibil ca într-adevăr constanta gravitațională să varieze 
cu timpul? Desigur, modificările ar fi atât de lente încât e foarte greu 
s-o afirmăm cu certitudine. 

Un test la care ne putem gândi este de a determina ce efect ar fi 


J 
avut o asemenea schimbare în decursul ultimilor 10 ani, care 
reprezintă aproximativ timpul de când a apărut viaţa pe Pământ şi 


totodată o zecime din vârsta universului. În acest timp, constanta 
gravitațională ar fi crescut cu aproximativ 10%. Dacă luăm în 
considerare structura Soarelui — bilanțul dintre masa sa şi generarea 
treptată a energiei radiante în interiorul său —, putem deduce că, în 
cazul în care gravitația ar fi fost cu 10% mai puternică, Soarele n-ar fi 
fost doar cu 10% mai strălucitor, ci cu mult mai mult — cu un factor 
reprezentând puterea a şasea a constantei gravitaționale! Calculând ce 
se întâmplă cu orbita Pământului prin modificarea gravitației, găsim 
că Pământul se afla pe atunci mai aproape de Soare. Una peste alta, 
Pământul ar fi fost cu 100 de grade mai fierbinte, iar toată apa nu s-ar 


mai fi găsit în mare, ci ca vapori în aer, astfel încât viaţa nu ar fi 
început în mare. Prin urmare, astăzi nu credem că constanta 
gravitaţională se modifică odată cu vârsta universului. Dar argumente 
de genul celui de mai sus nu sunt foarte convingătoare, iar problema 
nu e definitiv închisă. 

Este un fapt cunoscut că forţa gravitaţiei e proporţională cu 
masa, cantitatea ce reprezintă în mod fundamental o măsură a inerției 
— cu alte cuvinte, cât de tare trebuie să tragi de ceva care se învârte pe 
un cerc. Aşadar, două obiecte, unul greu iar celălalt uşor, rotindu-se în 
jurul unui obiect mai mare, pe acelaşi cerc, cu aceeaşi viteză, sub 
influenţa gravitaţiei îşi vor păstra poziţiile relative, fiindcă mişcarea 
circulară necesită o forţă mai mare pentru o masă mai mare exact în 
proporția necesară pentru ca cele două obiecte să-şi păstreze poziţiile 
relative. Dacă un obiect se află în interiorul celuilalt, el va rămâne 
înăuntru; este un echilibru perfect. Deci Gagarin sau Titov au găsit că 
obiectele sunt „fără greutate” înăuntrul navei spaţiale; dacă li s-ar fi 
întâmplat să dea drumul la o bucată de cretă, de exemplu, ea s-ar fi 
învârtit în jurul Pământului în exact acelaşi mod ca întreaga navă 
spaţială, iar astfel ar fi părut că rămâne suspendată în spaţiu în faţa 
lor. E foarte interesant faptul că această forţă este cu mare precizie 
exact proporţională cu masa, pentru că, dacă nu ar fi exact 
proporţională, ar trebui să existe un efect în care inerția şi greutatea 
să difere. Absenta unui asemenea efect a fost verificată cu mare 
precizie printr-o experienţă făcută prima dată de Cotvos în 1909 şi, 
mai recent, de Dicke. Pentru toate substanţele încercate, masele şi 

greutățile sunt exact proporționale, cu o precizie de 
chiar mai mult. Iată o experiență remarcabilă. 


Gravitaţie şi Relativitate 


Un alt subiect care merită discutat este modificarea adusă de 
Einstein la legea gravitaţiei a lui Newton. În ciuda faimei sale, legea 
lui Newton nu e corectă! Fa a fost modificată de Einstein pentru a ţine 
seama de teoria relativităţii. După Newton, efectul gravitațional este 
instantaneu, adică dacă ar fi să mişcăm o masă am simţi imediat o 
forță modificată din cauza noii poziţii a acelei mase; prin asemenea 
mijloace am putea trimite semnale cu viteză infinită. Einstein a adus 
argumente care sugerează că nu putem trimite semnale mai rapide decât 
viteza luminii, aşa încât legea gravitaţiei nu poate fi corectă. 
Corectând-o pentru a ţine seama de întârzieri, obţinem o nouă lege, 
legea lui Einstein despre gravitație. O trăsătură a acestei noi legi, 
foarte uşor de înţeles, este următoarea: în teoria relativităţii a lui 
Einstein, tot ce conţine energie are totodată şi masă — masă în sensul că 
este atras gravitațional. Chiar lumina, care are o energie, are o 
„masă”. Când un fascicul de lumină, care conţine fotoni, trece pe 
lângă Soare, exista o atracţie asupra sa din partea Soarelui. Aşadar, 
lumina nu merge drept, ci e deviată. În timpul unei eclipse de Soare, 
de exemplu, stelele din jurul lui trebuie să apară deplasate faţă de 
poziţia unde s-ar fi aflat dacă Soarele nu ar fi acolo, fapt care s-a şi 
observat. 

Să încheiem făcând o comparaţie între gravitație şi alte teorii. 
În anii din urmă am descoperit că întreaga materie este alcătuită din 
particule minuscule şi că există mai multe feluri de interacţii, precum 
forțele nucleare etc. Niciuna dintre aceste forţe, nucleare sau electrice, 
nu poate explica deocamdată gravitația. Aspectele cuantice ale naturii 
nu au fost încă extinse la gravitație. Când scara este atât de mică încât 
trebuie să luăm în considerare efectele cuantice, efectele 
gravitaționale sunt atât de slabe încât nu a apărut pentru moment 
nevoia unei teorii cuantice a gravitaţiei. Pe de altă parte, pentru 
completitudinea teoriilor noastre fizice ar fi important să vedem dacă 
legea lui Newton, modificată de Einstein, ar putea fi modificată mai 
departe pentru a fi pusă în acord cu principiul de incertitudine. 
Această ultimă modificare nu a fost deocamdată înfăptuită. 


Comportarea cuantică 


Mecanică atomică 


În ultimele capitole am prezentat ideile esenţiale necesare 
pentru înţelegerea celor mai importante fenomene legate de lumină — 
sau, în general, de radiaţia electromagnetică. Ne-am ocupat cu ceea ce 
se numeşte „teoria clasică” a undelor electromagnetice, care se 
dovedeşte a fi o descriere perfect adecvată a naturii în cazul unui 
mare număr de efecte. Până acum nu ne-a preocupat faptul că energia 
luminoasă soseşte în porţii numite „fotoni”. 

Următorul subiect pe care vrem să-l abordăm este problema 
comportării unor fragmente relativ mari de materie — proprietăţile lor 
mecanice şi termice, de pildă. În acest domeniu, vom constata că 
teoria „clasică” (sau cea veche) dă greş pentru că materia e în realitate 
alcătuită din particule de dimensiuni atomice. Ne vom ocupa pentru 
moment însă doar de partea clasică, fiindcă e singura parte pe care o 
putem înţelege folosind mecanica clasică pe care am învăţat-o. Numai 
că nu vom avea prea mult succes. Vom descoperi că în cazul materiei, 
spre deosebire de cazul luminii, vom fi relativ curând puşi în 
dificultate. Am putea, desigur, ocoli mereu efectele atomice, dar în 
acest punct vom intercala o scurtă digresiune în care vom prezenta 
ideile de bază ale proprietăţilor cuantice ale materiei, altfel spus ideile 
cuantice ale fizicii atomice, aşa încât să ne formăm o imagine despre 
acele lucruri pe care le vom lăsa deoparte, căci există aspecte 
importante pe care va trebui să le lăsăm deoparte. 

În cele ce urmează vom da deci o introducere în mecanica 
cuantică, dar nu vom putea intra cu adevărat în subiect decât mult 
mai târziu. 

„Mecanica cuantică” este descrierea comportării materiei în 
toate detaliile sale şi, în particular, a evenimentelor la scară atomică. 
La o scară foarte mică lucrurile se comportă altfel decât toate lucrurile 
în privinţa cărora aveţi o experiență directă. Nu se comportă ca 
undele, nu se comportă ca particulele, nu se comportă ca norii, ca 
bilele de biliard, ca greutăţile aşezate pe arcuri sau ca orice aţi văzut 
vreodată. 

Newton credea că lumina e compusă din particule, dar apoi s-a 
descoperit că ea se comportă ca o undă. Mai târziu însă (la începutul 
secolului XX), s-a aflat că lumina se comportă totuşi ca o particulă. 


Din punct de vedere istoric, despre electron, de pildă, s-a crezut că se 
comportă ca o particulă, iar apoi s-a descoperit că în multe privinţe se 
comportă ca o undă. În realitate, nu se comportă nici ca o undă, nici 
ca o particulă. În prezent am renunţat la comparații. Spunem: „Este ca 
niciuna”. 

Totuşi, există aici din fericire o breşă — electronii se comportă 
ca lumina. Comportarea cuantică a obiectelor atomice (electroni, 
protoni, neutroni, fotoni ş.a.m.d.) este aceeaşi pentru toate; ele sunt 
toate „unde de particulă” sau cum vreţi să le numiţi. Aşa încât ceea ce 
învăţăm despre proprietăţile electronilor (pe care îi vom folosi în 
exemplele noastre) se va aplica de asemenea tuturor „particulelor”, 
inclusiv fotonilor de lumină. 

Acumularea treptată de informaţii despre comportarea atomică 
şi la scară mică din primul sfert al acestui veac, care au dat câteva 
indicii despre felul în care se comportă lucrurile mici, a produs o 
confuzie crescândă, confuzie risipită în cele din urmă în 1926 şi 1927 
de Schrödinger, Heisenberg şi Born. Ei au obţinut finalmente o 
descriere coerentă a comportării materiei la scară mică. Vom rezuma 
în acest capitol aspectele principale ale acestei descrieri. 

Deoarece comportarea atomică e atât de diferită de experienţa 
curentă, este foarte greu să ne obişnuim cu ea; ea pare bizară şi 
misterioasă oricui — atât neiniţiatului, cât şi fizicianului încercat. Nici 
măcar specialiştii n-o înțeleg aşa cum ar dori, şi este perfect normal să 
n-o înţeleagă, din moment ce tot ce ţine de experienţa umană directă 
şi de intuiţia umană se aplică obiectelor de dimensiuni mari. Ştim cum 
se vor comporta obiectele mari, dar la scară mică lucrurile pur şi 
simplu nu se comportă aşa. Trebuie deci să ne apropiem de ele pe o 
cale abstractă, făcând apel la intuiţie, fără a face legături cu 
experienţa noastră directă. 

În acest capitol vom aborda imediat elementul fundamental al 
comportării misterioase în forma sa cea mai ciudată. Vom examina un 
fenomen imposibil, absolut imposibil de explicat pe orice cale clasică, 
şi care poartă în sine esenţa mecanicii cuantice. În realitate, el conţine 
singurul mister. Nu putem explica misterul, în sensul că nu putem 
„explica” felul în care funcţionează. Vom descrie doar cum 
funcţionează. Această descriere va presupune prezentarea trăsăturilor 
fundamentale ale întregii mecanici cuantice. 


O experienţă cu gloanţe 


Pentru a încerca să înțelegem comportarea cuantică a 
electronilor într-o anumită situaţie experimentală, o vom compara cu 
comportarea - mai familiară nouă - a particulelor (cum ar fi 
gloanţele) şi a undelor (de exemplu undele de la suprafaţa apei). Să 
considerăm mai întâi cum se comportă gloanţele în experienţa 
prezentată schematic în figura 6.1. 

Fig. 6.1. Experienţă de interferenţă cu gloanțe 


Avem o mitralieră care trage un şuvoi de gloanţe. Nu e o armă 
prea bună, căci împrăştie gloanţele (la întâmplare) într-un unghi 
destul de mare, după cum rezultă din figură. În faţa armei avem un 
perete (făcut dintr-o placă blindată), cu două orificii exact atât de 
mari cât trebuie pentru a lăsa să treacă un glonţ. În spatele peretelui 
se află un ecran (un perete gros de lemn, să zicem) care va „absorbi” 
gloanţele care îl lovesc. În faţa peretelui avem un obiect pe care îl 
vom numi „detector” de gloanţe, de pildă o cutie cu nisip. Orice glonţ 
care intră în detector va fi oprit şi captat. Când dorim, putem goli 
cutia şi număra gloanţele adunate. Detectorul poate fi deplasat într-o 
parte şi într-alta în direcţia pe care o vom numi X. Cu ajutorul acestui 
aparat putem găsi experimental răspunsul la întrebarea: „Care e 
probabilitatea ca un glonţ care trece prin orificiile din perete să 
sosească pe ecranul din spate la distanţa x de centru?” Mai întâi, 
trebuie să înţelegeţi că nu putem vorbi decât în termeni de 
probabilităţi, fiindcă nu ştim precis încotro se va îndrepta un anumit 


glonţ. Un glonţ care se întâmplă să treacă printr-unul din orificii poate 
ricoşa pe marginea orificiului şi poate ajunge în orice punct al 
ecranului. Prin „probabilitate” înţelegem şansa ca glonţul să ajungă în 
detector, o putem măsura numărând câte gloanţe sosesc în detector 
într-un anumit timp şi făcând apoi raportul dintre acest număr şi 
numărul total de gloanţe care au lovit ecranul în acelaşi timp. Sau, 
dacă presupunem că arma trage mereu în acelaşi ritm în tot timpul 
măsurătorilor, probabilitatea căutată va fi proporţională cu numărul 
de gloanţe care ajung la detector într-un anumit interval de timp. 

Pentru scopul urmărit aici ar trebui să ne imaginăm o 
experiență oarecum idealizată, în care nu avem gloanţe reale, ci 
gloanţe indestructibile, care nu se pot rupe în bucăţi. În experienţa 
noastră vom constata deci că gloanţele sosesc întotdeauna întregi în 
detector. Dacă ritmul în care trage mitraliera este foarte rar, 
constatăm că, într-un interval scurt de timp, fie nu ajunge nimic pe 
ecran, fie soseşte un glonţ şi numai unul singur. Bineînţeles, 
dimensiunea gloanţelor nu depinde de ritmul în care trage arma. Vom 
spune: „Gloanţele sosesc întotdeauna sub forma unor bucăţi identice”. 
Ceea ce măsurăm cu detectorul nostru este probabilitatea de sosire a 
unei „bucăţi”, această probabilitate o măsurăm ca funcţie de X. 
Rezultatul unor astfel de măsurători efectuate cu acest aparat (în 
realitate, nu am făcut experienţa, ci ne imaginăm rezultatul) este 
reprezentat în graficul din figura 6.1 (c). Pe grafic, axa probabilității 
este orientată spre dreapta, iar axa x este verticală, astfel încât să 
corespundă poziţiei ecranului. Notăm probabilitatea cu P12 fiindcă 
gloanţele au putut trece fie prin orificiul 1, fie prin orificiul 2. Nu e de 
mirare faptul că P12 este mare în partea centrală a graficului şi scade 
dacă x e foarte mare. Vă puteţi însă întreba de ce are valoarea maximă 
tocmai în punctul x = 0. Putem înţelege acest lucru dacă repetăm 
experienţa, după ce am acoperit orificiul 2, iar apoi o mai repetăm o 
dată, acoperind orificiul 1. Când orificiul 2 e acoperit, gloanţele pot 
trece numai prin orificiul 1 şi obținem curba notată în partea (b) a 
figurii. Aşa cum vă aşteptaţi, maximul lui P1 apare la o valoare a lui x 
care se află pe dreapta ce uneşte arma cu orificiul 1. Când e închis 
orificiul 1, obţinem curba P2 simetrică din figură, care e distribuţia de 
probabilitate pentru gloanţele ce trec prin orificiul 2. Comparând 
părţile (b) şi (c) ale figurii 6.1, găsim rezultatul important. 


Pia = Pi + Pa 


Probabilităţile se adună pur şi simplu. Când sunt deschise 
ambele orificii, efectul e egal cu suma efectelor obţinute deschizând 
numai câte un singur orificiu. Dintr-un motiv pe care îl veţi afla mai 

târziu, vom caracteriza situația ca fiind „fără interferență”. Atât despre 
gloanțe. Ele sosesc în „bucăţi”, iar probabilitatea lor de sosire nu 
prezintă interferență. 


O experienţă cu unde 


Vrem acum să considerăm o experienţă cu unde pe suprafaţa 
apei. Aparatul este prezentat schematic în figura 6.2. Avem un vas 
puţin adânc, umplut cu apă. Un obiect mic numit „sursă de unde” este 
făcut să vibreze în sus şi în jos de către un motor şi produce unde 
circulare. În dreapta sursei avem iarăşi un perete cu două orificii, iar 
dincolo de acesta se află un al doilea perete care, pentru simplitate, e 
„absorbant”, astfel încât undele care sosesc aici nu se reflectă. El poate 
fi realizat sub forma unei „plaje” în pantă. În faţa plajei aşezăm un 
detector care poate fi deplasat în sus şi în jos, la fel ca în cazul 
precedent. De astă dată detectorul e un dispozitiv care măsoară 
„intensitatea” mişcării ondulatorii. Vă puteţi imagina un dispozitiv 
care măsoară înălţimea mişcării ondulatorii, dar a cărui scară este 
etalonată proporţional cu pătratul înălţimii, astfel încât indicaţiile să 
fie proporţionale cu intensitatea undei. Atunci, indicaţiile detectorului 
nostru sunt proporţionale cu energia transportată de undă — sau, mai 
precis, cu energia sosită la detector în unitatea de timp. 

Fig. 6.2. Experienţă de interferență cu unde la suprafaţa apei 


Primul lucru de observat la aparatul nostru este că intensitatea 
poate avea orice mărime. Dacă amplitudinea mişcării sursei e foarte 
mică, mişcarea ondulatorie în punctul unde se află detectorul va fi 
foarte mică. Când amplitudinea sursei e mai mare, intensitatea la 
detector este mai mare. Intensitatea undei poate avea aşadar orice 
valoare. Vom spune că intensitatea undei nu e măsurată în „bucăţi”. 


Să măsurăm acum intensitatea undei pentru diverse valori ale 
lui x (menţinând constantă mişcarea sursei de unde). Obţinem curba 
interesantă notată cu [12 în partea (c) a figurii. 

Am calculat deja cum pot apărea asemenea imagini, atunci 
când am studiat interferența undelor electromagnetice. În cazul de 
faţă vom observa că unda iniţială e difractată de orificii, de la fiecare 
dintre ele propagându-se noi unde circulare. Dacă acoperim pe rând 
câte unul din orificii şi măsurăm distribuţia de intensitate la 
absorbant, găsim curbele de intensitate destul de simple arătate în 
partea (b) a figurii. [1 este intensitatea undei sosite de la orificiul 1 
atunci când orificiul 2 este închis, iar I2 este intensitatea undei sosite 
de la orificiul 2 atunci când orificiul 1 e închis. 

Intensitatea I2, observată când ambele orificii sunt deschise, 
evident nu e egală cu suma lui Ii şi I2. Spunem că avem „interferenţa” 
celor două unde. În anumite locuri (unde se află maximele curbei 112 ) 
undele sunt „în fază”, iar maximele lor se adună dând o amplitudine 
mare şi, prin urmare, o intensitate mare. Spunem că în aceste locuri 
undele „interferă constructiv”. Asemenea interferenţe constructive vor 
exista oriunde distanţa de la detector până la unul din orificii este cu 
un număr întreg de lungimi de undă mai mare (sau mai mică) decât 
distanţa de la detector până la celălalt orificiu. 

În locurile în care cele două unde ajung la detector cu o 
diferenţă de fază de x (sunt în „opoziţie de fază”) mişcarea 
ondulatorie rezultantă la detector va fi diferenţa celor două 
amplitudini. Undele „interferă distructiv” şi obţinem o valoare mică 
pentru intensitatea undei. Astfel de valori mici sunt de aşteptat 
oriunde distanţa dintre orificiul 1 şi detector diferă de distanta dintre 
orificiul 2 şi detector cu un număr impar de jumătăţi de lungime de 
undă. Valorile mici ale lui [2 din figura 6.2 corespund locurilor în 
care cele două unde interferă distructiv. 

Vă amintiţi că relaţia cantitativă dintre IN, D,şi 2 poate fi 
exprimată în felul următor: înălțimea instantanee a undei la detector 
poate fi scrisă, pentru unda sosită de la orificiul 1, ca (partea reală a 

„ iar intensitatea e proporţională 

Iar intensitatea este 


[Ri + al? 


Omiţând constanta de proporționalitate (care e neinteresantă 
pentru scopul urmărit de noi), relațiile corecte pentru undele care 
interferă sunt: 


L = |Ral?, H = hal? l = |hi + h3l* . (6.2) 


Observaţi că rezultatul e complet diferit de cel obținut în cazul 
gloanţelor (formula 6.1). Dezvoltând 


Ihi + ha? = |hal? + |R|? + 2lhallhzl cos (6.3) 


Unde ð e diferența de fază dintre hi şi ha Introducând 
intensităţile, rezultatul se scrie 


Îj2 = ÎI +a + 2/4 xh Cos6 (6.4) 


Ultimul termen din (6.4) este „termenul de interferență”. Atât 
despre undele de la suprafaţa apei. Intensitatea poate lua orice valoare 
şi ea prezintă fenomenul de interferenţă. 


O experienţă cu electroni 


Să ne închipuim acum o experienţă similară cu electroni; ea e 
prezentată schematic în figura 6.3. Construim un „tun electronic” care 
constă dintr-un filament de tungsten încălzit de un curent electric şi 
înconjurat de o cutie metalică având un orificiu. Dacă filamentul se 
află la o tensiune negativă faţă de cutie, electronii emişi vor fi 
acceleraţi către pereţi şi o parte din ei vor trece prin orificiu. Toţi 
electronii care ies din tun vor avea (aproape) aceeaşi energie. În faţa 
tunului se află din nou un perete (o placă subţire de metal) cu două 
orificii. Dincolo de perete este altă placă servind drept ecran de oprire. 
În faţa sa aşezăm un detector mobil. Detectorul poate fi un contor 
Geiger sau, mai bine, un amplificator electronic conectat la un difuzor. 

Fig. 6.3. Experiență de interferență cu electroni 


Trebuie să vă avertizăm de la bun început să nu încercați să 
faceți această experiență (spre deosebire de celelalte două descrise 
înainte). Experienţa nu a fost făcută niciodată exact în modul descris; 
pentru a pune în evidenţă efectele care ne interesează ar trebui 
construite dispozitive la o scară imposibil de mică. Facem un 
„experiment mintal”, pe care l-am ales fiindcă e uşor de imaginat. 
Ştim însă ce rezultate s-ar obţine, pentru că există multe experienţe 
care au fost efectuate în realitate, scara şi proporţiile fiind astfel alese 
încât să fie puse în evidenţă efectele pe care le vom descrie. 

Primul lucru pe care îl observăm în experienţa noastră cu 
electroni este că în detector (adică în difuzor) auzim „tic”-uri 
distincte, iar toate tic-urile sunt la fel. Nu există „jumătăţi de tic”. 


Vom observa de asemenea că tic-urile sosesc foarte dezordonat: 
tic tic-tic... tic tic... tic-tic tic... etc., aşa cum funcţionează un contor 
Geiger. Dacă numărăm tic-urile care sosesc într-un timp suficient de 
lung - de pildă, mai multe minute —, iar apoi le numărăm din nou în 
alt interval de timp egal, constatăm că cele două numere sunt foarte 
apropiate. Putem vorbi deci despre numărul mediu de tic-uri auzite în 
unitatea de timp (atâtea tic-uri pe minut, în medie). 

Când deplasăm detectorul, numărul de tic-uri în unitatea de 
timp este mai mare sau mai mic, dar mărimea (intensitatea) fiecărui 
tic e mereu aceeaşi. Dacă micşorăm temperatura filamentului din 
tunul electronic, ritmul în care se succed tic-urile scade, dar fiecare tic 
continuă să se audă la fel. Mai observăm că, dacă aşezăm în faţa 
ecranului de oprire doi detectori separați, vom auzi un tic în unul sau 
în celălalt detector, dar niciodată în amândoi simultan. (Cu excepţia 
cazului în care, din când în când, vor exista două tic-uri foarte 
apropiate în timp, iar urechea noastră se poate să nu le distingă 
separat.) Tragem deci concluzia că, orice ar fi acel lucru ajunge la 
ecranul de oprire, ajunge în „bucăţi”. Toate „bucăţile” au aceeaşi 
mărime: la ecranul de oprire sosesc numai „bucăţi” întregi, iar ele 
sosesc una câte una. Vom spune: „Electronii sosesc întotdeauna în 
bucăţi identice”. 

La fel ca în experienţa noastră cu gloanţe, putem căuta pe cale 
experimentală răspunsul la întrebarea: „Care este probabilitatea 
relativă ca o «bucată» (un electron) să ajungă la ecranul de oprire la 
diverse distanţe x de centru?” Ca şi în primul caz, obţinem 
probabilitatea relativă observând numărul de tic-uri pe unitatea de 
timp, menţinând constante condiţiile în care funcţionează tunul 
electronic. Probabilitatea ca electronii să sosească la un anumit x este 
proporţională cu numărul mediu de tic-uri pe unitatea de timp 
corespunzând acelui x. 

Rezultatul experienţei noastre e curba interesantă notată cu P12 
în partea (c) a figurii 6.3. Da! Aşa se petrec lucrurile cu electronii. 


Interferenţa undelor electronice 


Să încercăm să analizăm acum curba din figura 6.3 pentru a 
vedea dacă putem înţelege comportarea electronilor. Primul lucru pe 
care l-am spune este că, întrucât ei sosesc în formă de bucăţi, fiecare 
bucată, pe care în definitiv putem s-o numim un electron, a trecut fie 
prin orificiul 1, fie prin orificiul 2. Să scriem aceasta sub forma unei 
„propoziţii”: 


Propoziția A: Fiecare electron trece fie prin orificiul 1, fie prin 
orificiul 2. 


Presupunând că Propoziția A e adevărată, toţi electronii care 
sosesc pe ecranul de oprire pot fi împărţiţi în două clase: (1) cei care 
sosesc prin orificiul 1 şi (2) cei care sosesc prin orificiul 2. Deci curba 
observată trebuie să fie suma efectelor electronilor care sosesc prin 
orificiul 1 şi a electronilor care sosesc prin orificiul 2. Să verificăm 
experimental această idee. Mai întâi, vom face o măsurătoare pentru 
electronii care sosesc prin orificiul 1: acoperim orificiul 2 şi numărăm 
tic-urile din detector. Din numărul de tic-uri pe unitatea de timp 
obţinem P1. Rezultatul măsurătorii e dat de curba notată P1 în partea 
(b) a figurii 6.3. Rezultatul pare logic. În mod asemănător măsurăm pe 
P2 distribuţia probabilității pentru electronii care sosesc prin orificiul 
2. Rezultatul acestei măsurători este de asemenea prezentat în figură. 

E clar că rezultatul P12 obţinut cu ambele orificii deschise nu e 
suma lui Pı şi P2, probabilitățile pentru fiecare orificiu în parte. Prin 
analogie cu experienţa noastră cu unde pe suprafaţa apei, spunem: 
„Există interferenţă”. 


Pia Pi + Pes 


Pentru electroni: 


Cum poate apărea o astfel de interferență? Poate că trebuie să 
spunem: „Asta înseamnă, probabil, că nu e adevărat că electronii trec 
sau prin orificiul 1, sau prin orificiul 2, fiindcă dacă ar fi aşa, 
probabilitatea ar trebui să se adune. Poate că ei se mişcă într-un mod 
mai complicat. Se rup în două şi...” Dar nu! Nu se pot rupe, ei sosesc 
totdeauna sub formă de bucăţi întregi... „Atunci, poate că unii dintre 
ei trec prin 1, apoi se întorc înapoi prin 2, şi aşa mai departe de mal 
multe ori, sau urmează alt drum complicat; atunci, închizând orificiul 
2 am modificat şansa ca un electron care a trecut iniţial prin orificiul 1 
să ajungă în cele din urmă la ecranul de oprire...” Atenţie însă! Există 
unele puncte unde sosesc foarte puţini electroni când sunt deschise 
ambele orificii, dar care primesc mulţi electroni dacă închidem unul 


din orificii; deci închiderea unuia a făcut să crească numărul 
electronilor care trec prin celălalt. Observaţi însă că în centrul figurii 


P12 este mai mare decât de două ori suma P l + F 2 Este ca şi cum 
închiderea unui orificiu ar face să descrească numărul electronilor care 


trec prin celălalt. Pare foarte greu de explicat ambele efecte prin 
presupunerea că electronii se mişcă pe traiectorii complicate. 

Totul e cât se poate de misterios. Şi cu cât priveşti mai atent, cu 
atât pare mai misterios. Au fost născocite multe idei pentru a se 
încerca să se explice curba P12 prin mişcări complicate ale electronilor 
individuali trecând prin orificii. Niciuna dintre ele nu a reuşit însă. 
Niciuna din ele nu poate conduce la curba corectă pentru P12 în 


funcţie deşi Pi iE 2. 


Totuşi, în. "mod destul de surprinzător, legătura matematică 


dintre P 1» P 2 ş P 12 este extrem de simplă; căci P 12 e tocmai 
curba [2 din fau 6.2, iar acea curbă rezultă foarte simplu. Ceea ce 


se petrece pe ecran se poate descrie cu ajutorul a două numere 


Di 


funcţii de x). Modulul pătrat al lui Ky 1 ne dă efectul în cazul când e 
deschis numai orificiul 1; adică Efectul în cazul în care e deschis 


complexe pe care le vom numi P3 (ele sunt, bineînţeles, 


numai orificiul 2 este dat de P, in acelaşi mod; adică 


[P |? 


Efectul combinat al celor două orificii este tocmai. 


Piz = (Pi +)’ 


Matematica fenomenului e exact aceeaşi ca în cazul undelor de 
pe suprafața apei! (E greu de văzut cum s-ar putea obține un rezultat 
atât de simplu dintr-o mişcare complicată a electronilor pe traiectorii 
bizare, trecând încoace şi încolo prin orificii.) 

Tragem concluzia următoare: electronii sosesc sub forma unor 
„bucăţi” ca particulele, dar probabilitatea de sosire a acestor bucăţi 
are o distribuţie asemănătoare celei a intensității unei unde. Acesta 
este sensul în care se spune că „electronul se comportă uneori ca o 
particulă, alteori ca o undă”. 

Observăm în treacăt că, atunci când aveam de-a face cu unde 
clasice, defineam intensitatea ca media în timp a pătratului 
amplitudinii undei şi utilizam numerele complexe ca un artificiu 
matematic pentru a simplifica analiza. În mecanica cuantică însă, se 


constată că amplitudinile trebuie să fie reprezentate prin numere 

complexe. Numai părţile reale nu sunt suficiente. Acesta este, 

deocamdată, un amănunt tehnic, întrucât formulele arată exact la fel. 
Din moment ce probabilitatea de sosire prin ambele orificii se 


obţine atât de simplu, deşi nu e egală cu (P 1 +P 2 ), asta e într- 
adevăr tot ce avem de spus. Faptul însă că natura se comportă astfel 


implică un mare număr de subtilităţi. Vrem să ilustrăm acum câteva 
din aceste subtilităţi. Mai întâi, întrucât numărul de electroni sosiți 
într-un anumit punct nu e egal cu numărul celor care sosesc prin 
orificiul 1 plus numărul celor care sosesc prin orificiul 2, trebuie, fără 
îndoială, să tragem concluzia că Propoziția A este falsă. Nu e adevărat 
că electronii trec fie prin orificiul 1, fie prin orificiul 2. Dar această 
concluzie poate fi verificată prin altă experienţă. 


Urmărind electronii 


Vom încerca acum următoarea experienţă. Adăugăm aparatului 
nostru pentru electroni o sursă de lumină foarte puternică, aşezată în 
spatele peretelui, între cele două orificii, ca în figura 6.4. Ştim că 
sarcinile electrice împrăştie lumina. Deci, dacă un electron va trece 
spre detector, indiferent în ce mod, el va împrăştia lumină înspre noi, 
şi vom putea vedea încotro merge electronul. Dacă, de exemplu, un 
electron s-ar mişca pe traiectoria ce trece prin orificiul 2 (traiectorie 
schiţată în figura 6.4), am vedea o scânteie luminoasă venind din 
vecinătatea punctului notat A pe figură. Dacă un electron trece prin 
orificiul 1 ne vom aştepta să vedem o scânteiere venind din 
vecinătatea orificiului superior. Dacă s-ar întâmpla să vedem lumină 
în ambele locuri în acelaşi timp, deoarece electronul s-ar fi împărţit în 
două... Dar mai bine să facem experienţa! 

Fig. 6.4. Altă experientă cu electroni 


Iată ce vedem: de fiecare dată când auzim un „tic” în detectorul 
nostru de electroni (situat lângă ecranul de oprire) vedem şi o scânteie 
de lumină, fie în vecinătatea orificiului 1, fie în vecinătatea orificiului 
2, dar niciodată în ambele locuri simultan! Se obţine acelaşi rezultat, 
indiferent unde aşezăm detectorul. Din această observaţie deducem că, 
dacă privim electronii, constatăm că ei trec fie printr-un orificiu, fie 
prin celălalt. Aşadar, experimental, Propoziția A este în mod necesar 
adevărată. 

Atunci, ce e greşit în argumentarea noastră împotriva 


Propoziţiei A? De ce nu este P 12 egal tocmai cu P 1 E 2 2? 

Inapoi la experienţă! Să urmărim cum se mişcă electronii şi să aflăm 
ce fac ei. Pentru fiecare poziţie (pe axa x) a detectorului vom număra 
elect ronii sosiți şi de asemenea vom nota şi prin ce orificiu au trecut, 
observând scânteierile. Putem urmări desfăşurarea fenomenului în 
modul următor: ori de câte ori auzim un „tic” facem un semn în 
coloana 1 dacă vedem scânteierea în vecinătatea orificiului 1, iar dacă 
vedem scânteierea în vecinătatea orificiului 2 facem un semn în 
coloana 2. Fiecare electron care soseşte e înregistrat în una din aceste 
două categorii: cei care sosesc prin 1 şi cei care sosesc prin 2. Din 

l 


numărul înregistrat în coloana 1 obținem probabilitatea * 1 ca un 
electron să ajungă la detector trecând prin orificiul 1; din numărul 


f 


înregistrat în coloana 2 obţinem probabilitatea > 2 ca un electron să 
ajungă la detector trecând prin orificiul 2. Dacă repetăm o astfel de 


r ! 
i şi Pa 


l 

Dar acest rezultat nu e deloc surprinzător! Obţinem pentru * 1 

ceva foarte asemănător cu ceea ce am obținut înainte pentru P 1 
l 


închizând orificiul 2; iar * 2 e asemănător cu ceea ce am obținut 
închizând orificiul 1. Deci nu există nicio complicaţie de genul trecerii 


prin ambele orificii. Când îi urmărim, electronii se comportă aşa cum 
ne aşteptăm. Indiferent dacă orificiile sunt închise sau deschise, cei pe 
care îi vedem că sosesc prin orificiul 1 sunt distribuiţi în acelaşi mod, 
indiferent dacă orificiul 2 este deschis sau închis. 

Dar staţi! Care este acum probabilitatea totală, probabilitatea ca 
un electron să sosească la detector pe oricare din drumuri? Această 
informaţie o avem deja. Ne închipuim că nu am privit deloc 
scânteierile luminoase şi amestecăm laolaltă tic-urile detectorului, pe 
care le separasem în cele două coloane. Trebuie doar să adunăm 
numerele. Pentru probabilitatea ca un electron să sosească la ecranul 
de oprire trecând prin unul (oricare) din orificii obţinem 


| i r 
la P. 1 PE 2 Adică, deşi am reuşit să observăm prin care 
orificiu sosesc electronii noştri, nu mai obţinem vechea curbă de 
i 


interferență * 12, ci o alta * 12, fără interferenţă. Dacă stingem 


măsurătoare pentru multe valori ale lui x obţinem curbele 
arătate în partea (b) a figurii 6.4. 


sursa de lumină, reapare * 12. | o 5 _ 
Trebuie să conchidem că atunci când urmărim electronii, 


distribuţia lor pe ecran e diferită de distribuţia lor când nu îi urmărim. 


Este oare aprinderea sursei noastre de lumină cauza care perturbă 
lucrurile? Trebuie ca electronii să fie foarte delicaţi, iar lumina, când 
se împrăştie pe electroni, le dă o izbitură care le modifică mişcarea. 
Ştim că, acţionând asupra unei sarcini, câmpul electric al luminii 
exercită o forţă asupra ei. Deci poate că trebuie să ne aşteptăm ca 
mişcarea să fie modificată. În orice caz, lumina exercită o mare 
influenţă asupra electronilor. Încercând să „urmărim” electronii pe 
parcurs, le-am modificat mişcarea. Izbitura pe care o suferă electronul 
când fotonul se ciocneşte cu el modifică în aşa fel mişcarea 
electronului încât, dacă el ar fi putut să ajungă acolo unde are un 
maximum, de astă dată el ajunge unde era minim; acesta este motivul 
pentru care nu mai observăm maximele şi minimele de interferenţă. 

Poate că vă gândiţi: „Nu utiliza o sursă atât de intensă! 
Micşorează intensitatea! Undele luminoase vor fi mai slabe şi nu vor 
perturba electronii aşa tare. Micşorând intensitatea luminii din ce în 
ce mai mult, până la urmă unda va fi suficient de slabă pentru ca 
efectul ei să devină neglijabil”. Bine, să încercăm. Primul lucru pe care 
îl observăm este că scânteierile de lumină împrăştiate de electronii 
care trec nu devin mai slabe. Scânteierile sunt mereu la fel de intense. 
Singurul lucru care se petrece când intensitatea luminii scade e că 
uneori auzim un „tic” în detector, dar nu vedem nicio scânteiere. 
Electronul a trecut fără să fi fost „văzut”. Observăm acum că şi lumina 
se comportă ca electronii; ştiam că ea este „ondulatorie”, dar acum 
constatăm că e şi „corpusculară”. Întotdeauna lumina soseşte — sau e 
împrăştiată -— în bucăţi pe care le numim „fotoni”. Când micşorăm 
intensitatea sursei luminoase nu modificăm mărimea fotonilor, ci doar 
numărul de fotoni emişi în unitatea de timp. Aşa se explică de ce, 
atunci când sursa e slabă, unii electroni trec fără să fie văzuţi. S-a 
întâmplat ca, la momentul când trecea electronul, să nu existe niciun 
foton prin apropiere. 

Toate acestea sunt cam descurajante. Dacă e adevărat că ori de 
câte ori „vedem” electronul vedem o scânteiere la fel de intensă 
înseamnă că toţi electronii, pe care îi vedem, sunt de fiecare dată 
perturbaţi. Să încercăm totuşi experienţa cu o lumină slabă. Acum, ori 
de câte ori auzim un tic în detector vom ţine o contabilitate pe trei 
coloane: în coloana (1) electronii văzuţi în vecinătatea orificiului 1, în 
coloana (2) electronii văzuţi în vecinătatea orificiului 2, iar în coloana 
(3) electronii oare nu au fost văzuţi deloc. Când prelucrăm datele 
(calculăm probabilitățile) găsim rezultatele următoare: electronii 
„văzuţi în vecinătatea orificiului 1” au o distribuţie asemănătoare cu 
p! 

l; cei „văzuţi în vecinătatea orificiului 2” au o distribuţie 


asemănătoare cu * 2 (aşa încât cei „văzuţi în vecinătatea oricăruia 


r 
dintre orificiile 1 sau 2” au o distribuție asemănătoare ` 12 );iar cei 
„Care nu au fost văzuți deloc” au o distribuție „ondulatorie” exact ca 


P 12 din figura 6.3! Dacă electronii nu sunt urmăriți, există interferență! 
E de înțeles că se întâmplă aşa. Când nu vedem electronul 


înseamnă că niciun foton nu-l perturbă, iar când îl vedem el a fost 
perturbat de un foton. Mărimea perturbaţiei e totdeauna aceeaşi, 
deoarece toţi fotonii produc efecte la fel de mari; iar efectul fotonilor 
împrăştiaţi este suficient pentru a netezi orice efect de interferenţă. 
Există vreun mod în care să putem vedea electronii fără a-i 
perturba? Am învăţat într-un capitol anterior că impulsul transportat 
de un „foton” e invers proporţional cu lungimea sa de undă ( 


p = hy Arist Izbitura dată electronului când fotonul este 
împrăştiat spre ochiul nostru depinde de impulsul transportat de 


foton. Aha! Dacă vrem să perturbăm doar foarte puțin electronul nu 
trebuie să micşorăm intensitatea luminii, trebuie să-i micşorăm 
frecvența (adică să-i mărim lungimea de undă). Să utilizăm lumină mai 
roşie. Am putea utiliza chiar lumină infraroşie, sau unde radio (de 
exemplu radar), şi să „vedem” pe unde a mers electronul cu ajutorul 
unui dispozitiv care poate „vedea” lumină de aceste lungimi de undă 
mari. Dacă utilizăm lumină mai „blândă” putem eventual evita o 
perturbare atât de mare a electronilor. 

Să încercăm experiența cu unde mai lungi. Vom repeta 
experiența de mai multe ori, de fiecare dată cu lumină de lungime de 
undă mai mare. La început nu pare să se schimbe nimic; rezultatele 
sunt aceleaşi. Apoi se petrece ceva oribil. Vă amintiți că atunci când 
am vorbit despre microscop am subliniat faptul că, datorită naturii 
ondulatorii a luminii, există o limitare în ceea ce priveşte distanța 
minimă dintre două puncte care pot fi distinse separat. Această 
distanță e de ordinul de mărime al lungimii de undă a luminii. Deci, 
dacă facem ca lungimea de undă să fie mai mare decât distanța dintre 
orificii, când lumina este împrăştiată de electroni vedem o scânteiere 
mare şi difuză. Nu am putea spune prin ce orificiu a trecut electronul! 
Ştim doar că el a trecut pe undeva! Şi tocmai cu lumină de această 
culoare constatăm că, izbiturile date electronului fiind suficient de 


Piz- 


mici, © 12 începe să arate ca * 12- începem să obținem un efect de 
interferență! Numai pentru lungimi de undă mult mai mari decât 


distanța dintre cele două orificii (când nu mai avem nicio şansă să 
spunem pe unde a trecut electronul) perturbaţia datorită luminii 


devine suficient de mică pentru ca să obținem din nou curba P 12 din 
figura 6.3. 


În experienţa noastră constatăm că e imposibil să potrivim 
lumina astfel încât să putem spune prin care orificiu a trecut 
electronul şi, în acelaşi timp, să nu perturbăm distribuţia electronilor 
pe ecran. Heisenberg a sugerat faptul că noile legi ale naturii pot fi 
necontradictorii numai dacă există o limitare fundamentală a 
posibilităţilor noastre experimentale, necunoscută anterior. El a 
propus, ca principiu general, principiul de incertitudine, pe care, în 
cazul experienţei noastre, îl putem enunţa după cum urmează: „Este 
imposibil să se imagineze un aparat pentru a determina prin ce 
orificiu trece electronul şi care, în acelaşi timp, să nu perturbe 
electronii suficient de mult pentru a distruge figura de interferenţă”. 
Dacă un aparat este capabil să determine prin ce orificiu trece 
electronul, el nu poate fi atât de delicat încât să nu perturbe în mod 
esenţial figura de interferenţă. Nimeni nu a găsit vreodată (nici măcar 
în teorie) un mod de a ocoli principiul de incertitudine. Trebuie deci 
să presupunem că el descrie o caracteristică fundamentală a naturii. 

Teoria completă a mecanicii cuantice pe care o utilizăm astăzi 
pentru a descrie atomii şi, de fapt, întreaga materie depinde de 
corectitudinea principiul de incertitudine. Întrucât mecanica cuantică 
e o teorie încununată de atât de multe succese, încrederea noastră în 
principiul de incertitudine a sporit. Dar dacă se va descoperi într-o 
bună zi un mod de a „înfrânge” principiul de incertitudine, mecanica 
cuantică va da rezultate contradictorii şi va trebui înlăturată de pe 
poziţia de teorie valabilă a naturii. 

„Bine”, veţi spune, „dar cum rămâne cu Propoziția A? Este ori 
nu este adevărat că electronul trece prin orificiul 1 sau prin orificiul 
2?” Singurul răspuns care se poate da este că am găsit din experienţă 
că există un anumit mod special în care trebuie să gândim pentru a nu 
ajunge la contradicții. Pentru a evita să facem preziceri greşite trebuie 
să spunem următoarele. Dacă observăm orificiile sau, mai precis, dacă 
avem un aparat capabil să determine dacă electronii trec prin orificiul 
1 sau prin orificiul 2, se poate spune prin care orificiu trec ei. Dar, 
dacă nu încercăm să spunem ce cale urmează electronul, dacă în 
experienţă nu există nimic care să perturbe electronii, atunci nu putem 
spune că un electron trece sau prin orificiul 1 sau prin orificiul 2. Dacă 
o spunem şi începem să facem deducţii pornind de aici, analiza 
noastră va fi greşită. Acesta este firul logic pe care trebuie să ne 
menţinem dacă vrem să reuşim să descriem natura. 


Dacă mişcarea întregii materii - ca şi cea a electronilor — 
trebuie descrisă cu ajutorul unor unde, cum rămâne cu gloanţele din 
prima noastră experienţă? De ce în cazul lor nu am obţinut o figură de 
interferență? Se constată că pentru gloanţe lungimile de undă sunt 
atât de mici încât oscilaţiile din figura de interferenţă sunt foarte fine; 


atât de fine, încât niciun detector de dimensiuni finite nu poate 
distinge separat maximele de minime. Ceea ce vedem este numai un 
fel de medie, care reprezintă tocmai curba clasică. În figura 6.5 am 
încercat să indicăm schematic ce se petrece cu obiectele 
macroscopice. Partea (a) a figurii arată distribuţia de probabilitate pe 
care o putem prezice pentru gloanţe, utilizând mecanica cuantică. 
Oscilaţiile rapide reprezintă figura de interferență care se obţine 
pentru unde de lungime de undă foarte mică. Dar fiindcă orice 
detector fizic acoperă mai multe oscilaţii ale curbei de probabilitate, 
în urma măsurătorilor se obţine curba mai netedă desenată în partea 
(b) a figurii. 


Fe (netezit) 


(a) ib} 


Fig. 6.5. Figură de interferenţă obținută cu gloanțe: (a) reală 
(schemaric), (b) observată 


Primele principii ale mecanicii cuantice 


Vrem acum să facem un rezumat al principalelor concluzii 
rezultate din experimentul nostru. Vom enunta însă rezultatele într-o 
formă care le face să fie adevărate pentru o clasă generală de astfel de 
experimente. Putem alcătui acest rezumat mai simplu dacă începem 
prin a da definiţia „experimentului ideal”: un experiment în care nu 
apar influenţe externe incerte, de exemplu oscilaţii sau alte fenomene 
pe care nu le putem lua în considerare. O definiţie destul de exactă ar 
fi: „Un experiment ideal este un experiment în care toate condiţiile 
iniţiale şi finale sunt complet specificate”. Ceea ce vom numi 
„eveniment” este, în general, un anumit ansamblu de condiţii iniţiale 
şi finale. (De exemplu: „un electron părăseşte tunul, ajunge la detector 
şi nu se petrece nimic altceva”). Iar acum, rezumatul concluziilor. 


Rezumat 


(1) Într-un experiment ideal probabilitatea unui eveniment este 
dată de pătratul valorii absolute a unui număr complex numit 
amplitudine de probabilitate. 

P = probabilitate 

© = amplitudine de probabilitate (6.6) 


P = ||? 


(2) Când un eveniment se poate realiza în mai multe moduri 
alternative, amplitudinea de probabilitate pentru acest eveniment este 
suma amplitudinilor de probabilitate pentru fiecare mod considerat 
separat. Există interferenţă. 


p = p + P, 


P = |p; +2]? 


(3) Dacă se efectuează un experiment capabil să determine 
dacă se realizează efectiv o alternativă sau alta, probabilitatea 
evenimentului este suma probabilităților pentru fiecare alternativă. 
Interferenţa dispare. 


FSR tA 


Ați putea întreba totuşi: „De ce e aşa? Care e mecanismul din 
spatele acestor legi?” Nimeni nu a găsit vreun mecanism în spatele lor. 
Nimeni nu poate „explica” mai mult decât am „explicat” deja. Nimeni 
nu vă va da vreo reprezentare mai profundă a situaţiei. Nu avem 
niciun fel de idee despre existenţa unui mecanism mai fundamental 
din care să poată fi deduse aceste legi. 

Vrem să subliniem o foarte importantă diferență dintre mecanica 
clasică şi mecanica cuantică. Am vorbit despre probabilitatea de sosire 
a unui electron, în anumite condiţii date. Am presupus în mod implicit 
că, cu dispozitivul nostru experimental (sau chiar cu cel mai bun 
dispozitiv posibil), va fi imposibil să prezicem exact ce se va petrece. 
Putem prezice numai probabilităţi! Dacă e adevărat, asta înseamnă că 
fizică a renunţat la încercarea de a prezice exact ce se va petrece în 
anumite condiţii date. Da! A renunţat într-adevăr! Nu ştim cum să 
prezicem cu certitudine ce se va întâmpla într-o situaţie dată, iar astăzi 
credem că acest lucru e imposibil, că singurul lucru care poate fi 


prezis este probabilitatea diverselor evenimente. Trebuie să 
recunoaştem că aceasta este o diminuare a idealului nostru anterior de 
înțelegere a naturii. Poate că e un pas înapoi, dar nimeni nu a 
descoperit vreun mod de a-l evita. 

Vom face acum câteva observaţii asupra unei sugestii care a 
fost dată uneori în încercarea de a se evita descrierea de mai sus: 
„Poate că electronul are un fel de mecanism intern - nişte variabile 
interne — pe care însă nu-l cunoaştem. Poate că acesta e motivul 
pentru care nu putem prezice ce se va petrece. Dacă am putea observa 
mai atent electronul, am fi în stare să spunem unde va ajunge el”. 
După câte ştim, aşa ceva e imposibil. Dificultăţile nu ar fi înlăturate. 
Închipuiţi-vă că am presupune că înăuntrul electronului există un fel 
de mecanism care determină unde va ajunge el. Acest mecanism 
trebuie de asemenea să determine prin ce orificiu va trece electronul în 
drumul său. Dar să nu uităm că ceea ce se află în interiorul 
electronului nu trebuie să depindă de ce facem noi, în particular de 
faptul că închidem sau deschidem unul din orificii. Deci, dacă un 
electron, înainte de a porni, s-a hotărât deja (a) ce orificiu va utiliza şi 
(b) unde se va opri, trebuie să găsim Pı pentru electronii care au ales 
orificiul 1, P2 pentru cei care au ales orificiul 2 şi, în mod necesar, 
suma Pı + P> pentru cei care sosesc prin cele două orificii. Se pare că 
această concluzie nu poate fi ocolită. Dar am verificat experimental că 
nu aşa stau lucrurile, iar nimeni nu a imaginat o ieşire din această 
încurcătură. Deci în momentul de față trebuie să ne limităm la 
calcularea probabilităților. Spunem „în momentul de faţă”, dar avem o 
puternică bănuială că lucrurile vor rămâne aşa pentru totdeauna -— că 
e imposibil să dezlegăm acest mister —, că aşa e făcută natura. 


Principiul de incertitudine 


Iată modul în care şi-a enunțat iniţial Heisenberg principiul de 
incertitudine: Dacă se face o măsurătoare asupra oricărui obiect şi se 
poate determina componenta x a impulsului său cu o incertitudine 


p nu se poate cunoaşte simultan şi poziţia sa cu o precizie mai 


maredecât | Ax i hj Ap, „Produsul  incertitudinilor asupra 
poziţiei şi impulsului trebuie să fie în orice moment mai mare decât 


constanta lui Planck. Acesta este un caz particular al principiului de 
incertitudine, enunțat mai sus în cazul general. Enunţul general 
spunea că nu se poate construi niciun aparat pentru a se determina 
care din cele două alternative este aleasă, fără ca în acelaşi timp să se 
distrugă figura de interferenţă. 

Să arătăm, considerând un caz particular, că relaţia dată de 
Heisenberg trebuie să fie adevărată pentru a evita contradicţiile. Ne 
imaginăm o modificare a experienţei din figura 6.3, în care peretele cu 
orificii constă dintr-o placă montată pe rotile, astfel încât să se poată 
mişca liber în sus şi în jos (în direcţia x), după cum se arată în figura 
6.6. Observând atent mişcarea plăcii putem încerca să spunem prin 
care orificiu trece un electron. Închipuiţi-vă ce se petrece când 
detectorul e aşezat în punctul x = 0. E de aşteptat ca electronul care 
trece prin orificiul 1 să fie deviat de placă în jos, pentru a ajunge la 
detector. Cum componenta verticală a impulsului electronului se 
modifică, placa trebuie să sufere un recul cu un impuls egal, însă 
îndreptat în sens opus. Placa va avea un recul în sus. Dacă electronul 
trece prin orificiul inferior, placa trebuie să sufere un recul în jos. E 
clar că, pentru orice poziţie a detectorului, impulsul primit de placă va 
avea o valoare diferită la trecerea electronului prin orificiul 1 de 
valoarea sa la trecerea prin orificiul 2. Astfel, fără a perturba deloc 
electronii, doar observând placa, putem spune ce traiectorie a urmat 
electronul. 

Fig. 6.6. Experienţă în care se măsoară reculul peretelui 


Dar pentru a face aceasta e necesar să ştim care este impulsul 
plăcii înainte de trecerea electronului; astfel, măsurând impulsul după 
ce electronul a trecut, putem calcula cât mult s-a modificat impulsul 
plăcii. Amintiţi-vă însă că, în conformitate cu principiul de 
incertitudine, nu putem cunoaşte în acelaşi timp şi poziţia plăcii cu o 
precizie arbitrar de mare. Dar, dacă nu ştim exact unde se află placa, 
nu putem spune cu precizie unde se află cele două orificii. Ele se vor 
afla în alt loc pentru fiecare electron care trece. Aceasta înseamnă că 
centrul figurii noastre de interferenţă va avea o poziţie diferită pentru 
fiecare electron. Oscilaţiile figurii de interferenţă vor fi netezite. Vom 
arăta în mod cantitativ în capitolul următor că, dacă determinăm 
impulsul plăcii suficient de precis pentru a determina din măsurarea 
reculului care orificiu a fost utilizat la trecerea electronului, 
incertitudinea în poziţia x a plăcii va fi (conform principiului de 
incertitudine) suficientă pentru a deplasa figura de interferență 
observată la detector aproximativ cu distanţa dintre un maxim şi cel 
mai apropiat minim. O asemenea deplasare e exact ce trebuie pentru a 
netezi distribuţia şi nu vom mai observa interferenţă. 

Principiul de incertitudine „protejează” mecanica cuantică. 
Heisenberg a recunoscut că, dacă ar fi posibil să se măsoare simultan 
impulsul şi poziţia cu o precizie mai mare, mecanica cuantică s-ar 
prăbuşi. El a sugerat ideea că acest lucru trebuie să fie imposibil. Apoi 
oamenii au încercat să imagineze diverse căi de a efectua o asemenea 
măsurătoare, şi nimeni nu a putut inventa un mod de a se măsura 
poziţia şi impulsul vreunui obiect oarecare (ecran, electron, bilă de 
biliard sau orice altceva) cu o precizie mai mare. Mecanica cuantică 
îşi continuă existenta ei îndrăzneață, dar exactă. 


Cuprins 

Notă asupra traducerii 

Nota editorului american 

Introducere de Paul Davies 

Prefaţă de David L. Gootistein şi Gerry Neugebauer 
Prefaţa lui Feynman 


1 Atomi în mişcare 

2 Concepţiile de bază ale fizicii 
3 Legătura fizicii cu alte ştiinţe 
4 Conservarea energiei 

5 Teoria gravitaţiei 

6 Comportarea cuantică 


La începutul anilor '60, la Institutul Tehnologie din California a 
avut loc probabil cel mai spectaculos eveniment din istoria învățământului 
de fizică: unul din marii fizicieni ai secolului XX, laureat al Premiului 
Nobel în 1965, a ţinut un curs introductiv de fizică pentru studenţii din 
primii ani. Cursul avea să fie tipărit în milioane de exemplare în lumea 
întreagă, căpătând o notorietate fără egal şi devenind pentru generaţiile de 
elevi şi studenţi care s-au succedat o superbă iniţiere în studiul fizicii. 
Fizicianul de la Caltech este Richard P. Feynman, cel ce a introdus 
diagramele care îi poartă numele şi metoda integralei de drum, dar şi un 
stil nonconformist, deopotrivă ludic şi pătrunzător, de a face ştiinţă. De la 
spargerea seifurilor cu documente secrete (pe când lucra la proiectul 
bombei atomice, în timpul războiului) la contribuţiile sale cruciale în 
electrodinamica cuantică şi de la cursurile ţinute studenţilor începători la 
explicarea simplă a dezastrului navetei Challenger, tot ce a făcut Feynman 
poartă amprenta spiritului său sclipitor şi surprinzător. În timp, a devenit, 
alături de Einstein, unul dintre cele mai puternice simboluri ale ştiinţei. 

Text coperta 4. 


[1] Prefaţă publicată în ediţia din 1989 a Cursurilor de fizică ale lui 
Feynman. N. red.) 

[2] Se poate arde diamant în aer. (N. a.) 

[3] Tabelul 2.2 reproduce situaţia existentă la începutul anilor '60. (N. red.) 

[4] Între timp s-a realizat unificarea câmpului electromagnetic cu cel slab în 
cadrul teoriei elaborate de Sheldon Glashow, Abdus Salam şi Steven Weinberg 
(toţi trei au primit Premiul Nobel în 1979). (N. red.) 

[5] Cursul lui Feynman a fost ţinut înainte ca fizicienii nuclearişti să 


dezvolte (prin analogie cu electrodinâmica cuantică) cromodinami- ca cuantică, 
teorie ce presupune existenţa cuarcilor, din care sunt alcătuiți hadronii 
(ansamblul barionilor şi mezonilor). Deşi pentru mulţi fizicieni teoria părea la 
început doar un artificiu matematic, Feynman a fost printre primii care au 
considerat că experimentele la energii înalte dovedeau realitatea cuarcilor, pe 
care Feynman îi numeapartoni (din moment ce erau părţi ale hadronilor). (N. 
Red.) 

[6] În prezent, eforturile fizicienilor preocupaţi de unificarea tuturor 
interacţiilor din natură se orientează cu precădere spre teoria corzilor (string 
theory) care pare deocamdată cel mai promiţător candidat, dar, în esenţă, ideile 
expuse aici de Feynman îşi păstrează şi azi valabilitatea. (N. red) 

[7] Cât de repede trec peste toate acestea! Cât de multe conţine fiecare 
frază din această scurtă istorisire! „Stelele sunt alcătuite din aceiaşi atomi ca şi 
Pământul.“ De obicei aleg un mic subiect ca acesta ca să ţin o conferință. 

Poeţii spun că ştiinţa răpeşte din frumuseţea stelelor, reducându-le la simple 
îngrămădiri de atomi de gaz. Dar nimic nu e „simplu“. Şi eu pot privi stelele 
într-o noapte senină, şi eu le pot simţi. Dar văd oare mai puţin sau mai mult ? 
Nemărginirea cerurilor îmi înaripează imaginaţia — micul meu ochi poate zări 
lumina de acum un milion de ani. O vastă structură, din care eu sunt o parte. 
Poate că materia din care sunt alcătuit a fost aruncată din vreo stea uitată, căci 
au loc erupții acolo. Sau închipuiţi-vă că le-aţi privi pe toate, cu ochiul uriaş al 
observatorului de la Mount Palomar, îndepărtându-se de un punct comun de 
plecare unde poate că iniţial erau adunate laolaltă. Care este planul, 
semnificaţia, de ce-ul ? Misterul rămâne intact chiar dacă ştii câte ceva despre el. 
Căci adevărul e cu mult mai minunat decât şi-a închipuit orice artist din trecut! 
De ce poeţii din ziua de azi nu vorbesc despre el? Ce fel de oameni sunt poeţii 
care sunt în stare să vorbească despre un Jupiter cu chip de om, dar tac dacă 
este o gigantică sferă rotitoare de metan şi amoniac? (N. a.) 

[8] Afirmațiile lui Feynman din acest paragraf se cer nuanţate. Ultimele 
decenii au pus în evidenţă o legătură profundă între fizica fundamentală şi 
cosmologie (istoria universului). (N. red.) 

[9] Scopul nostru aici este nu atât rezultatul (4.3), pe care de fapt poate că 
îl cunoaşteţi deja, cât posibilitatea de a ajunge la el printr-un raţionament 
teoretic. (N. a.) 

[10] Rază vectoare este segmentul de dreaptă orientat dus de la Soare către un punct de 
pe orbita planetei. (N. a.) 

[11] Adică, cu cât deviază cercul orbitei Lunii de la linia dreaptă tangentă 
la el în punctul unde Luna se afla cu o secundă în urmă. (N. a.) 

[12] Demonstrația nu este dată în cursul nostru. (N. a.) 

[13] h este constanta lui Planck (N. red) 


